VIE DE SAINT THOMAS BECKET 

Tuit li fysicïen ne sunt adès bon mire ; 
Tuit clerc ne sevent pas bien chanter ne bien lire ; 
Asquanz des troveürs faillent tost a bien dire ; 
Tel choisist le nualz ki le mielz quide eslire, 
E tel quide estre mieldre des altres, est li pire. 

Si nuls voelt contruver u traitier u escrire, 
De bien dire se peint, que nuls n'en puisse rire 
U par alcune rien s'uvraine descumfire ; 
Mette le sen avant, e li mals seit a dire : 
Del bien amende l'um e nuls huem n'en empire. 

Pur ceo l'ai comencié ke jeo voldrai descrire, 
Se Jesu Crist le sueffre, ki de nus tuz est sire, 
La vie saint Thomas, celui de Cantorbire, 
Ki pur sa mere iglise fu ocis par martyre. 
Or est halz sainz el ciel, nul nel pot contredire. 

De mult divers curages e de diverse vie 
Sunt en cest siecle gent, n'est nul hom kil desdie. 
Plusurs unt povreté, li alquant manantie ; 
Alquant aiment le sen e plusur la folie ; 
Li alquant aiment Deu, Sathan les plusurs guie. 

Seignurs, pur amur Deu e pur salvatiun, 
Leissiez la vanité, entendez al sermun. 
N'i ad celui de vus ki n'entende raisun. 
Leissiez del tut ester le conseil al felun : 
Malveis est li guaainz ki turne a dampneisun. 

E Deu e seinte iglise e les clers honurez ; 
Les povres herbergiez e peissiez e vestez, 
E voz dismes del tut dreituralment dunez ; 
Des pechiez criminals, de trestuz, vus guardez : 
Veirement le vus di que Damnedeu avrez. 

Mult par fu seint'iglise de primes defulee 
E del cunseil le rei a grant tort demenee. 
Deus en seit mercïez, ki or l'a reguardee ! 
Par cestui resera trestute relevee 
Ki en suffri de mort, de sun gré, la colee. 

Faire soleit li reis as clers e force e tort. 
S'a forfait fussent pris, ja n'i eüst resort 
K'il nes feïst jugier as lais a lur acort. 
Cist Thomas les maintint ; n'orent altre comfort. 
Pur els se combati tant k'en suffri la mort. 

Se li clerc mesfunt rien, laissiez lei Deu vengier. 
Il sunt vostre prelat ; nes avez a jugier. 
E tant repoent il oriblement pechchier 
Ke les ordres perdrunt ; nes poëz plus charger. 
S'a mesfait sunt puis pris, purrez les justisier. 

Ç'otreia saint Thomas, senz decré e senz lei, 
Pur le rei refrener d'irë e de desrei. 
Mes nul des sainz nel volt, ne jeo pas ne l'otrei : 
Cument eveskes puise a clerc tolir ne vei 
Le sacrement k'il ad del celestïen rei. 

Par la preiere Helie fist Deu pluie chaïr 
Sur terre, ki deveit pur suffraite perir : 
Car quarante - dous meis n'en pot gute sentir. 
Mes tant ne soüst puis li prophetes flecchir 
K'il poïst cele pluie de la tere partir. 

Mult poëz bien veer mal conseil ot li reis. 
Il ne deit fere a clerc n'a iglise defeis 
Ne tolir rien del lur, mes mettre i pot acreis. 
De l'iglise prent il la corone e les leis. 
Mes Deus l'ament, ki est uns en persones treis ! 

Bien est aparissant saint Thomas aveit dreit, 
Ki pur les clers suppris einsi se combateit. 
Pur amur Deu le fist, si cum feire deveit. 
Deus li ad bien rendu, ki nullui ne deceit ; 
Desdire nel pot nuls, car tut li munz le veit. 

Tut li mund curt a lui, eveskë e abé 
E gentil e vilain e li prince chasé ; 
E nuls nes en sumunt, ainz i vont de lur gré. 
Mult s'i haste d'aler ki ainc n'i a esté ; 
Nis li petit enfant i sunt em berz porté. 

Li muët i parolent, li surt i unt l'oïe, 
E de lepre i guarissent maint, e d'ydropisie ; 
Li contreit i redrecent, li mort i unt la vie, 
Li avogle i alument ; seint Thomas tost aïe 
Celui ki par bon quer le requiert e deprie. 

Mes merveille veums, e si est veirs pruvez, 
De l'eve u est lavez ses dras ensanglentez : 
Dedenz l'ume e defors sane les enfertez ; 
Par beivre e par laver mil en i ad sanez, 
E plusurs morz i ad par ceo resuscitez. 

Reis e cuntes e ducs, poi les veum saintir ; 
Deus les refuse mult, car nel volent servir. 
Coveitise les fait suvent del dreit guenchir ; 
Ne funt rien se ceo nun que lur vient a plaisir ; 
Leis funt a lur talent, n'unt poür de morir. 

Les reis n'eslit pas Deus ne ne choisist ne prent, 
Ne les ducs ne les haltes persones ensement ; 
Mes chescun ki Deu crient e ki vit lealment, 
U il seit de halt lin u seit de basse gent, 
Deus le munte e eshalce, s'a lui servir entent. 

Saül, ki des Geius fu reis premierement, 
De basse gent fu nez ; Deu l'eslist veirement : 
Sur les enemis Deu chevalcha lungement, 
Tant que il trespassa le Deu comandement, 
E tut pur coveitise. Deus em prist vengement. 

Deus relist en sun liu David, le fiz Jessé, 
Un rus vadlet berchier, d'asez basse gent né. 
Le prophete l'enuinst, reis fu tut sun eé, 
Mult vassals e senez e de grant poesté. 
Humlement amenda, quant il ot meserré. 

Fols est ki en pechié volt lungement gesir ; 
Mes a Deu crit merci, ne s'i lest endormir ! 
Bien pot l'um par pechié sa vie davancir ; 
E meint est si suppris ne pot la buche ovrir 
N'a pruveire parler, quant il vient al morir. 

Les umles aime Deus, les povres ensement, 
Car de lur travail vivent, tut dis sunt en turment ; 
E aiment seint'iglise e clers e povre gent, 
E dreites dismes donent e vivent nettement : 
Itels eshalcera Deus parmanablement. 

E Pieres e Andreus furent frere frarur ; 
A batel e a reiz esteient pescheür, 
Quant Deus les apela de cel povre labur ; 
Puis furent mis en croiz e mort pur sue amur : 
Apostre sunt el ciel e glorius seignur. 

Pur ceo vus començai a traiter cest sermon 
Del martyr saint Thomas, cel glorius baron 
Ki tuit li munz requiert a la seinte maison 
De Seinte Ternité, u suffri passion, 
Par ceo que il maintint verité e raison. 

Ohi, mal eüré ! Pur quei l'avez ocis, 
Cel seintisme arceveske ? N'i avez rien conquis. 
Il n'aveit rien mesfet ; trop i avez mespris. 
Car vus repentez tost ; volez en estre pris ? 
A amender avez, se vivïez tuz dis. 

Pur le pudlent de cors l'anme perdre volez, 
Ainz que mot en saciez, qui ert mort e alez. 
La glorie d'icest mund n'est pas fiu n'eritez ; 
U vus voliez u nun, tute la guerpirez. 
Vers Deu ne vus guarra chastel ne fermetez. 

Li pius Deus e li veir ot saint Thomas mult chier. 
Ocis fu en bel liu e en un saint mustier, 
Si l'ocistrent baron e vassal chevalier. 
La perdirent lur pris. N'i poent repairier ? 
Bien se poent vers Deu, s'il volent, amaisier. 

Nul pechiere ne pot faire pechié si ord, 
Si tost cum s'en repent e del tut s'en resort, 
Ke Deus ne li pardoinst e ke il nel cumfort. 
Kar pur ceo suffri Deus pur pecheürs la mort, 
Quant se prendront a li, ke il les maint a port. - 

Si volez esculter la vie al saint martyr, 
Ci la purrez par mei plenierement oïr ; 
N'i voil rien trespasser, ne rien n'i voil mentir. 
Quatre anz i ai pres mis al feire e al furnir ; 
D'oster e de remettre poi la peine suffrir. 

Primes traitai d'oïe, e suvent i menti. 
A Cantorbire alai, la verité oï ; 
Des amis saint Thomas la verité cuilli, 
E de ces ki l'aveient des enfance servi. 
D'oster e de remettre le travail ensuffri. 

Mes cel premier romanz m'unt escrivein emblé, 
Anceis que je l'oüsse parfet e amendé 
E l'amer e le dulz adulci e tempré ; 
E la u j'oi trop mis, ne l'oi uncore osté, 
Ne le plus ne le mains n'erés ne ajusté. 

Par lius est mençungiers e senz pleneireté ; 
E nepurquant i a le plus de verité. 
E meint riche umme l'unt cunquis e achaté ; 
Mes cil en deivent estre, ki l'emblerent, blasmé. 
Mes cestui ai del tut amendé e finé. 

Tut cil autre romanz ke unt fait del martyr 
Clerc u lai, muine u dame, mult les oï mentir, 
Ne le veir ne le plain nes i oï furnir. 
Mes ci purrez le veir e tut le plain oïr ; 
N'istrai de verité pur perdre u pur murir. - 

Saint Thomas l'arceveske, dunt preecher m'oez, 
En Lundres la cité fu pur veir engendrez, 
Des barons de la cit estraiz e alevez ; 
E Gilebert Beket fu sis pere apelez, 
E sa mere, Mahalt ; de nette gent fu nez. 

Quant la dame conçut primes l'enfant, sunga 
Ke l'eve de Tamise tut'en sun sain entra. 
Uns mestres li espunst a cui el le mustra : 
« Mult pueples, fist li il, cist eirs guvernera ». 
Sulunc mei, vives eves en sun ventre porta. 

Un altre mult bel sunge li raveit Deus mustré. 
Vis li fu k'ele vint a Seinte Ternité ; 
Quant volt entrer en l'us, si ot le ventre enflé 
K'ele n'i pot entrer. Vis m'est en verité 
Tute Syon ne pot cumprendre sa bunté. 

Un'autre feiz sunga, quant dut aver enfant, 
Les duze granz esteiles del ciel en sun devant 
Chaïrent. Ici a signifiance grant : 
Car les duze lignees li vont tutes clinant, 
E il ert un des duze ki les serunt jugant. 

Après ceo k'ot enfant, ra la dame sungié 
K'em berz giseit li emfes descuvert. Grant pitié 
En ad la dame oü ; la nurrice ad preié 
K'ele cuevre l'enfant. Ele li respundié 
K'il esteit bien covert d'un grant palie pleié. 

Li palies ert vermeilz. Ambedeus se leverent ; 
Al palie despleier durement se hasterent. 
La chambre fu petite ; en la maisun entrerent. 
Mes trop refu estreite ; en la rue en alerent. 
Trop fud estreite asez ; a Smethefeld turnerent. 

Uncor fu Smethefeld de cel palie mult mendre. 
Une voiz unt oïe desur eles descendre ; 
Dist que tut'Engletere ne purreit pas comprendre 
La grandeur de cel palie. Mult poum bien entendre 
Li sanc al seint se deit par tut le mund estendre. 

A escole fu mis asez de juefne eé, 
E après a gramaire, quant saltier ot finé, 
E enaprès as arz, quant alkes ot chanté. 
Durement aperneit e mult s'aveit pené ; 
Mes n'aveit pas lung tens les escoles hanté. 

En la maisun son pere se soleit osteler 
Richier de Legle. Od lui soleit Thomas aler 
En bois e en riviere e od li converser 
Bien demi an ensemble, si cum j'oï cunter. 
Dunc cumença mult chiens e oiseals a amer. 

Od lui ala un jur li enfes en riviere ; 
Des oiseals volt aprendre les gez e la maniere. 
Vindrent a un grant duit ; n'i ot punt ne charriere 
K'une planche, u passa cele gent poüniere. 
Li ber ala devant e li enfes deriere. 

Par desus la planche est li chevaliers passez. 
Thomas ala après, tut enchaperonez ; 
Mes a sun cheval est un des piez eschapez : 
Il e li cheval est enz el duit reversez ; 
Il ad voidié la sele, aval esteit flotez. 

Dejuste la planche ot un mulin tut molant ; 
De grant ravine ala ; Thomas vint la flotant : 
Quant il dut en la roe chaïr, le chief devant, 
Li molniers out mulu ; mist la closture a tant. 
Si guari Deus de mort a cele feiz l'emfant. 

Car Deus le volt pur ceo guarder e guarantir 
Ke il deveit par li si granz biens acomplir. 
Les alkanz sueffre Deus a vivre e a guarir, 
Pur ceo que mult grant mals deit par els avenir ; 
E li alquanz redeivent mult granz biens parfurnir. 

Bien ot vint e un an u plus, sulunc recort, 
Quant d'escole parti. Par mesestance fort 
S'aïe li failli ; mult ot petit comfort. 
Car sis pere e sa mere enfundrerent al gort, 
Dunt unkes puis ne porent resurdre a lur dreit port. 

Kar sis pere ot esté mult riches hum jadis, 
Sa mere, bele dame e de cors e de vis. 
E de bones genz furent e orent mult conquis, 
Mes arsun les ot mult e destruit e aquis ; 
Tant sovent erent ars que mult furent pres pris. 

A un sun parent vint, un riche hume lundreis, 
A Osbern Oit - Deniers, kil retint demaneis. 
Mult esteit coneüz e de Francs et d'Engleis. 
Puis fu sis escrivains, ne sai dous anz u treis. 
Dunc comença a estre e senez e curteis. 

Mes tant ala Thomas e amunt e aval 
K'a l'arceveske vint par un sun mareschal, 
Ki soleit repairer chiés sun pere a l'ostal. 
Mult bel i vint a dras e mult bien a cheval, 
E adjutur i ot le rei espirital. 

Thomas fu vedzïez, e Deus mult l'avança 
En sens e en conseilz. E jur e nuit veilla ; 
De servir sun seignur, quanque pot, se pena. 
De sun conseil par tut durement s'aprisma, 
Tant que li arceveskes suvent l'i apela. 

Rogier del Punt l'Eveske envie li porta, 
E par lui e par altres, quanqu'il pot, l'esluina, 
E le clerc Baille - Hache plusurs feiz le numa. 
(Cil ot issi a num ki a curt l'amena.) 
Mes Thomas fu senez, e sil survezia. 

L'arceveske Tiedbalz a Rome l'a mené ; 
Puis i ad il suvent en sun message alé. 
Mes iluec e par tut le servi si a gré 
Ke l'arceveskes l'a pres de sei ajusté 
E sun privé conseil par tut abanduné. 

L'arceveske Willame d'Everwic devia. 
L'arceveske Tiedbald, ki mult s'en travailla, 
A sun arcediacne cel'honur purchaça, 
Rogier del Punt l'Eveske, k'il i mist e sacra. 
L'arcediakené Thomas, sun clerc, dona. 

De Bervelei li ad purquis la provosté, 
E rentes e iglises en plusurs lius doné ; 
Kar unc ne trova hume kil servist si a gré. 
Deus li duna oür, ki l'aveit aspiré ; 
Tutdis trest a honur, a sen e a bunté. 

Chiens e oisels ama e deduit seculer. 
Mult fu larges e proz, de vif sen e de cler ; 
Mes pas ne refusa, s'um li voleit doner, 
Cum li autre qui poent nuirë e amender, 
E ki volent al mund par lur aveir munter. 

L'arceveske Tiedbald ne l'ad ublïé mie. 
Al secund rei Henri met Thomas e alie, 
Ki dunee li a lués sa chancelerie. 
Einsi li crut honurs adès e manantie ; 
Mes le servise al rei en nul liu n'entroblie. 

Le rei de quanqu'il pot servi mult volentiers ; 
En pensé e en fet li fu del tut entiers. 
Quanque il pot aveir, e argent e deniers, 
Or e dras e chevals, duna as chevaliers. 
Mult ert humbles de quer, e de vis ert mult fiers. 

As povres huemles ert, as halz de fier reguart : 
Aigneals esteit dedenz, defors semlout lupart. 
Del rei servir a gré ne targa tempre u tart. 
Mes quel qu'il fust dehors, n'i ot puint de mal art : 
A Deu guardot adès la dedenzeine part. 

Ja seit ceo que il fust e orguillus e vains 
En cures seculers e en semblanz forains, 
Chastes ert de sun cors e en espirit sains ; 
E ja seit ceo qu'il fust el servise al rei plains, 
De seint'iglise fu, tant cum pot, destre mains. 

En cel contemple fu en Estaffordescire 
Li secund rei Henris, ki d'Engletere ert sire. 
E amot une dame, la gençur de l'empire ; 
Avice d'Estafford ot num, ceo oï dire. 
Mes de la part le rei vit ja l'amur defire. 

De part le rei ert ja li fous plus menuiers ; 
La dame en fu dolente, kui li reis ert mult chiers. 
A Estokes ert dunc Thomas li chanceliers ; 
La dame li tramist suvent ses messagiers. 
Mal i quida li ostes, ki esteit mult legiers. 

Chiés Vivïen le clerc fu Thomas herbergiez. 
Quant ses liz fu la nuit mult bel apareiliez 
D'une cuilte de palie, de chiers dras e dulgiez, 
Quida cil que il fust od la dame culchiez ; 
K'ele fust la venue, il en ert acuintiez. 

Quant il sot que li ber poüst estre endormiz, 
E tuz ses bons oüst de la dame acompliz, 
Se mesfesist al rei, de ceo vout estre fiz ; 
Od sa lanterne vint dreit la u fu li liz. 
Quant ne l'i ad trové, mult esteit esbaïz. 

Car de tut le lit n'iert un des draz remuez 
D'eissi cum ot esté le seir tart aturnez. 
Dunc quida que il fust a cele dame alez ; 
Mist la chandeile avant pur plus estre acertez : 
Lez le lit a la tere jut Thomas li senez. 

Cuvert ert d'un mantel de menu haubergié, 
E descuvert li erent les jambes e li pié. 
En ureisuns aveit sun cors mult travaillié ; 
De dreite lasseté s'a a tere culchié, 
E dormi fermement, pur ceo k'ot tant veillié. 

Cum plus crut e munta Thomas seculerment, 
Plus fu umles de quer, queus qu'il fust a la gent. 
Pur le rei mesfeseit en plusurs lius suvent, 
Mes vers Deu l'amendeit les nuiz priveement. 
Pur ç'ad Deus tant ovré sur le bon fundement. 

N'out unkes si privé, ne clerc ne conpainun, 
Chanberleng ne sergaunt, seneschal ne garçun, 
Nul ki taunt lungement servist en sa maisun, 
Ki le puise affermer ne faire mustreisun 
K'en nul tens le veïst a tele mesprisun. 

Mult par esteit beals clers, e menot grant boban : 
Li riches reis Henris, ki del mund a grant pan, 
N'en menot pas greinur ; nel tenez a engan. 
Ne plus vezïé hume ne verrez vus uan. 
El servise le rei suffri maint grant ahan. 

De chevaliers vassals grant maisnie teneit, 
E duns e livreisuns richement lur duneit. 
Cotereals e archiers e serganz reteneit ; 
Forveier les menot, e grantment mesfeseit. 
Les enemis le rei mult durement greveit. 

Par assalt prist chasteals, motes e fermetez, 
E burcs e viles arst, e assaili citez. 
Sur sun destrier esteit del bon hauberc armez, 
Tant qu'il en fu suvent mult durement grevez ; 
Pur saetes le fist, ke il ne fust navrez. 

En Guascoine fu il lung tens pur guerrïer ; 
As Guascoinz i cuvint de lur chasteals leissier. 
En Normendie rot sun seignur grant mestier, 
E jeol vi sur Franceis plusurs feiz chevalchier. 
De ses bosines fist le rei mult avancier. 

Li siecles est malveis, bien le poëz veeir. 
E cum plus a li hum, meins atent al saveir, 
E cum plus pot al mund, vers Deu pot meins valeir 
Car dunc ublie Deu e met a nunchaleir. 
Le mund volt embracier, li munz volt li aveir. 

Li malfez estre iceo ne fine de guaitier 
Le cristïen tut dis, k'il le pusse enginnier 
E cum meilur le veit, prudume e almodnier, 
Tant se peinë il plus k'il le face pechier, 
Que il le puisse od sei en enfern trebuchier. 

Cist Thomas dunt paroil, ki dunc fu si puissanz, 
Ainz k'il fust chanceliers n'esteit pas mesfaisanz ; 
Simples esteit a tuz, as petiz e as granz. 
Or ert pur sun segnur durement empernanz, 
E par tut se penot ke il li fust plaisanz. 

Le chancelier serveit le rei tut a sun gré, 
E quanque il feseit li ert a volenté. 
Il saveit sun conseil trestut le plus segré ; 
Par sun conseil errot, ne li ert rien celé. 
Nul hume a cel contemple n'a li reis plus amé. 

E nis li bailla il Henri, sun fil l'ainzné, 
E k'il presist de tuz les barons feelté ; 
E s'il i oüst nul si hardi u osé 
Ki ne la volsist faire, de trestut le regné, 
Errament l'asegast, ceo li ad comandé. 

En nul liu nel poeit nuls hom survezïer. 
Quant li reis se pleineit de riche chevalier, 
De cunte u de baron, dunt se volsist vengier, 
En nul liu n'aparçut li reis del chancelier 
Ke il volsist celui vers lui de rien aidier. 

« A il issi, fet il, vers vus dunc meserré ? 
Certes, mult fu hardiz, s'ainc li vint em pensé. 
U il est riches huem u de grant poesté, 
U mult vus a servi, e bien ert amendé ; 
Or covient a suffrir, k'en saciez la verté. » 

Mes quant li arceveskes Tedbalt fu devïez, 
Al chancelier, qui si esteit del rei privez, 
Greantée fu dunc del rei la dignetez. 
Car el regne ne sot nul clerc de ses buntez, 
E quida k'il sewist par tut ses volentez. 

En Normendie esteit idunc li reis Henris, 
E Thomas altresi, qui quereit los e pris. 
Les meilurs chevaliers tint od sei del païs, 
E guerrea le rei de France, Loëwis. 
De bien servir le rei s'esteit mult entremis. 

En tut le regne n'ot ne si halt ne si fier 
Kil poüst, s'il volsist, bien nuirë u aidier. 
Ki que venist al rei, de quei qu'oüst mestier, 
Errament l'enveast ariere al chancelier. 
Quanqu'il fist e desfist, tut voleit ostreier. 

E trestute Engletere e tute Normendie, 
Altres teres asez, aveit en sa baillie. 
E quanque il feseit ne desplot al rei mie. 
Od sei meneit adès mult grant chevalerie ; 
Al rei fist de sa guere mult suvent grant aïe. 

En la terre n'aveit plus large viandier. 
Adès vindrent a lui baron e chevalier, 
Puteins e lecheür, a beivre e a mangier. 
Ses ostels fist suvent l'ostel le rei voidier, 
Tant que li reis se prist vers lui a curecier. 

Quant fu arcediacnes, provoz e chanceliers, 
Vedves e orphanins e povres aveit chiers ; 
Mes asise n'en sot serganz ne almoners, 
Mes tut adès les pot, e fist bien volentiers. 
E cum plus fu halz jorz, tant lur fu plus pleniers. 

En Engletere l'a li reis dunc enveié. 
De tutes ses bosoignes li a le fes chargié. 
E il l'en aveit mult a cel'ure avancié ; 
Car il le cunut bien des le chief tresqu'al pié, 
E par tut se voleit tenir a s'amistié. 

Dunc enveia li reis a Seinte Ternité 
Treis eveskes, ki sorent mult de sa volenté, 
E Ricard de Luci, un baron mult sené. 
Dunc sunt od le covent dedenz capitre entré ; 
E Ricard de Luci ad pur els tuz parlé. 

« Li reis Henris, fet il, que tenum a segnur, 
Al covent ad mandé par nus, e al priur : 
Ceste iglise a esté lungement senz pastur ; 
Or volt li reis qu'aiez pere e guverneür ; 
Mes a vostre pru volt k'il seit, e a s'onur. 

- E Deus nus doinst, funt il, pastur a sun plaisir, 
Ki puisse seint'iglise e nus bien maintenir. 
Beneïz seit li reis, k'il le nus volt suffrir, 
Ke nus poum pastur a l'iglise choisir. 
- Voz dreiz, funt li eveskes, ne vus volt il tolir. 

Mes or vus covendreit mult bon conseil aveir, 
Ke vus eslisez tel ki vus puisse valeir 
Par tut envers le rei ; car bien poëz saveir, 
Se vus eslisez nul encontre sun voleir, 
Vostre iglise en purra en grant perte chaeir. 

Kar pes ne s'amistié a nul jor n'avrïez 
En cisme e en discorde tutzdis mes serïez ; 
Ne vus n'avez mestier k'il seit vers vus iriez. 
Mes s'un k'il mult amast eslire purïez, 
De tutes voz bosignes el desus serïez. » 

Dunc en unt li covenz a lur conseil parlé. 
L'eveske de Cicestre unt a els apelé, 
E celui d'Execestre n'en unt il pas sevré, 
E Ricard, ki tint d'els e fiu e herité, 
K'il conseillent l'iglise de Seinte Ternité. 

A lur dreit escïent lur unt le mielz loé. 
Or unt tant le conseil e estreit e mené 
K'a ceo s'asentent tuit, li juefne e li sené, 
Ke Thomas eslirrunt a cele dignité. 
A cel conseil se sunt li baron acordé. 

Bien quident que li reis s'i voldra assentir ; 
Ne plus oneste clerc n'i purreit nuls choisir, 
Ne nul ki mielz poüst lur iglise avancir, 
Ne ki mielz fust del rei ; e s'il funt sun plaisir 
Mult en purra grant pru a l'iglise avenir. 

Or unt li moine einsi fermement greanté. 
E li baron s'en vont a Lundres la cité. 
Tut le barnage i unt del païs asemblé ; 
Plenierement i furent eveskë e abé, 
E li priurs i fu de Seinte Ternité. 

La unt eslit Thomas e pris a avoé 
Tut senz nul contredit de lai u de letré, 
Fors de celui de Lundres, kin aveit guernoné : 
Car de seint'iglise ad persecuturs esté, 
Ceo dit ; a mult grant tort avreit la digneté. 

Il meïsmes l'aveit cuntr'els tuz contredit : 
N'est pas dignes, ceo dit, d'aveir si halt abit ; 
Destruit ad seint'iglise, sa lei mis en despit, 
E adès parsewi ; a tort l'i unt eslit. 
Od lermes en requiert e delai e respit. 

« Fiz, si seras, ceo dit l'eweske de Wincestre ; 
Si purvers as esté el servise terestre, 
Mielz e plus volentiers serf le seignur celestre. 
Tu fus lus as ueiles ; or seies pastre e prestre. 
De Saul persecutur Pols seras e deiz estre. » 

Dunc l'unt a arceveske a grant joie levé, 
Quant tut li clergiez l'a eslit e apelé. 
Li reis aveit purquant as justises mandé 
E al clergié par brief, - mes ne l'unt pas mustré, - 
K'en respit le mesissent ; pur ceo se sunt hasté. 

Ne sai pur quei li reis s'en volt si tost retraire. 
Bien entendi, ceo crei, tut changot sun afaire ; 
Ne mes sa volenté ne purreit de li faire, 
Ne les dreiz seint'iglise ne lerreit pas detraire. 
Mes tut ceo que Deus volt ne pot nuls hom desfaire. 

U pur ceo que li reis vit bien e entendi 
K'il l'aveit lealment e par tut bien servi, 
Ne trovereit ja mes kil servist altresi, 
Or li pesot k'il ot sun servise guerpi. 
Mes il fu presenté al fiz le rei Henri. 

Li reis li aveit ja le realme duné, 
Ke qu'avenist de lui, k'il fust a seürté. 
Les humages ot pris de tuz e feelté. 
Par sun brief ot li reis as justises mandé 
Que quanqu'il en fereient il lur ot greanté. 

Presenté unt pur ceo l'enfant l'electiun, 
E a ces qui li reis en aveit fet le dun. 
Assens i unt duné e lur cumfermeisun. 
L'eveske de Wincestre, ki mult sot de raisun, 
Ne voleit k'il en fussent pris a nul'achaison. 

L'emfant e les barons aveit araisonez. 
« Seignur, fet il, a mei un petit m'entendez. 
Cist a esté baillius le rei e ses privez, 
E nus l'avom eslit, e vus le greantez ; 
Or volum que del tut quite le nus clamez. 

Del païs a esté e baillius e justise ; 
Les rentes le rei ot tutes a sun servise. 
D'acuntes, de tut el, de tute sergantise 
E quite e franc del tut le demande s'iglise, 
Ke qu'avienge en avant, ne seit em perte mise. » 

Les justises le rei, ki il ot comandé 
Ke quanqu'il en fereient par li ert cumfermé, 
E sis filz ensement, l'en unt quite clamé 
D'acuntes, de tut el, e al clergié livré. 
Dunc l'unt a arceveske a grant joie levé. 

N'i ot gueres de tens après ceo trespassé 
K'a Cantorbire l'unt a grant joie mené 
E a mult grant honur receü e sacré. 
Mes n'a pas erranment sun abit remué : 
Par l'abit volt covrir ceo qu'al cuer ot planté. 

E li seignur en unt suvent entr'els grucié, 
K'il entrot enz el quer, sa cote par sun pié ; 
Ne sorent qu'en sun cuer ot Deus edifïé. 
Uns ki privé li fu l'en aveit chastïé ; 
Un sunge li conta k'uns moines ot sungié. 

Deus s'aparut al moine e dist lui en dormant : 
« Va tost al chancelier ; di li que jeo li mant 
Prenge abit monial, ne voist mie targant. 
E s'il nel fet, tut dis l'irai contraliant, 
E mal li avendra adès a sun vivant. » 

Quant l'arceveske l'ot, un ris li ad jeté. 
Partie li mustra de ceo qu'out en pensé ; 
Mes a Deu sulement ad sun cuer demustré, 
Ki l'ot, ainz k'il fust nez, eslit e apelé. 
Car tut ert ja changié de tel cum ot esté. 

E si tost cum il ot la dignité emprise, 
Les mals murs a guerpi e seculer servise. 
Reddement guverna e clers e saint'iglise, 
Tint preste de ferir l'espee de justise ; 
Nel lessa pur poür ne pur grant coveitise. 

Tut ceo que dut amer bien maintint e ama, 
E ceo que dut haïr guerpi e esluingna ; 
Al servise le rei cuntre Deu n'aprisma. 
Les povres revesti e pot e guverna ; 
De Damnedeu servir, quanque pot, se pena. 

Li moine li diseient : quant il esteit lur mestre 
E lur dux e lur pere, lur abes deveit estre ; 
Quant ert abes, l'abit en dut aveir e l'estre. 
A ceo qu'ert apelé, a ceo deveit renestre, 
E la divine honurs refuse abit terestre. 

Ne voleient suffrir li reguler chanoine 
K'arceveskes n'eveskes oüst abit de moine. 
A moine est, cume a mort, donee neire bruine, 
Ne lur robe n'est pas a nul prelat aoine. 
Cil unt de lur raisun asez grant testimoine. 

Li clerc ki od lui erent li rediseient al : 
Ke s'oüst esté moines e fust en cel estal, 
Guerpireit il la vie e l'ordre monial. 
Quant od les clers comverse, robe avra cumunal ; 
Ne tendra cume moines poesté eveskal. 

Par tels raisuns esteit de treis parz anguissiez. 
Mes a un mult prudume s'en esteit cunseilliez, 
Priur de Kenilwrdhe ; cil li ad dras tailliez. 
Les regulers a pris, les seculers laissiez ; 
Chanoine fu defors, mes dedenz fu chargiez. 

Trop grant religiun ne volt defors mustrer, 
Mes les dous ordres volt en un sul cors porter : 
La cule ot suz les dras, - cel ordre volt celer, - 
Mes de pans e de manches l'aveit fait escurter ; 
La haire ot a la char pur sun cors plus grever. 

Ne volt le muniage k'il nel preïst laissier, 
U pur la visiun que Deus li fist nuncier, 
U pur ceo que nul d'els ne pot unkes frugier 
Ki seculer volsist cel'honur embracier. 
Car dous en i fist Deus malement trebuchier : 

Stigant fist l'apostoiles de sun sié deposer, 
En prisun e en chartre de mesaise finer. 
Es munz de Mungiu fist Deus Elfsi devïer ; 
Sa jument fist ovrir e ses piez enz geter : 
De freit murut en l'iwe, ainc n'i pot eschalfer. 

Mes l'abé d'Evesham aveit dunkes mandé, 
Dan Adam de Saint Liz, prudume e renumé ; 
Ke pur sun palle alast li aveit comandé. 
Dui bon clerc e uns moines i sunt od li alé, 
E pape Alisandre unt a Munpelier trové. 

Bon clerc furent des arz, de decré e de lei. 
Sa peticiun fist des treis chescon par sei, 
E mult parlerent bien e clergilment tut trei. 
E Alisandre pape les oï bien, ceo crei, 
Mes il ne lur fist pas del palliun l'otrei. 

Il en sunt plusurs feiz as cardunals alé. 
Li cardunal lur unt mainte feiz demandé 
K'il orent l'apostoile e a els aporté ; 
K'il esteient de Rome chacié e debuté, 
N'aveient de lur rentes un denier muneé. 

Li messagier lur unt tut adès respundu 
K'il de luntein païs esteient la venu ; 
Ceo qu'orent aporté, orent pres despendu. 
Le palle requereient saintement e a nu ; 
Ja pur simonials n'en sereient tenu. 

Unc ne porent plus prendre pur tut lur demander. 
Mes quant li abes vit k'il ot liu de parler, 
E vit les cardunals entur la pape ester, 
Sa requeste mult bel cumença a mustrer ; 
Mes n'i volt mot de lei ne de decré soner. 

« Sire, fet il, ceo dit Deus, ki est veritez 
(Par tut le deveiz fere, quant el liu Deu seez) : 
“ Demandez justement, fet Deus, e vus l'avrez ; 
Querez le seintement, e vus le troverez ; 
Li uis vus ert overz, s'al verrai us butez ”. 

Mult sumes travaillié e mult de luinz venum. 
Ceo que volum aver saintement demandum ; 
Ici devom trover ceo que nus requerum. 
Vus nus overeiz l'us ; dignement i butum. 
Vus estes el liu Deu, Deu en vos troverum. » 

Dunc li dist l'apostoille, quant il ot parfiné : 
« Frater, tu prendras ci ceo que as demandé. 
Tu l'as quis justement, e tu l'avras trové ; 
Nus t'overum mes l'uis, car tu i as buté. » 
Dunc aveit hum avant le palliun porté. 

Le palliun lur a l'apostoile chargié, 
E il s'en sunt od tut ariere repairié. 
Einsi i vint Thomas senz dun e senz pechié ; 
N'i ad pur ceo denier ne or n'argent baillié. 
Essample i deivent prendre li successur del sié. 

Mult par est Deus vaillanz, forz e de grant bunté, 
Quant il le cuer de l'ume a einsi tost turné. 
Car il n'a suz ciel rei de si grant poesté 
Ki puisse pas turner le quer ne le pensé 
De nul hume suz ciel, ultre sa volenté. 

Mes Deus l'ad tost turné, quant li plest e il volt, 
E tost li fait haïr ceo que plus amer solt ; 
De malveis le fet bon, entre les bons l'acolt. 
Cil se repent forment, de ses mesfaiz se dolt ; 
Itele penitence devant Deu suëf olt. 

Pur ceo ne se deit pas clerc ne lai merveillier, 
Ne folement tenir Deu pur nun dreiturier, 
S'alquanz volt de pechié retraire e redrecier, 
E les alquanz i lest murir e trebuchier. 
Le felon n'aime pas, mes le bon umme a chier. 

Ne het pas Deus les humes, mes il het lur folie ; 
E cunuist bien lur quers e trestute lur vie ; 
Set bien ke cist sera feniz en felonie 
E cist en bone fin. A cestui Deus aïe, 
Si tost cum se repent e mal'ovre ad guerpie. 

Deus cunuist mult bien tuz cels ki serunt salvé ; 
Cil sunt tant sulement a vie destiné. 
E si conuist Deus bien cels ki serunt dampné ; 
Nes volt pas rapeler de lur iniquité ; 
Purveü sunt a mort, car mal erent finé. 

Cil ki sunt a dampner, purveü sunt a mort ; 
De lur dampnatiun n'i a mes nul resort. 
E si Deus les salvot, deable fereit tort. 
En pechié finerunt, ne purrunt prendre port ; 
La dunt nuls ne resurt charrunt al pudlent gort. 

Deus n'esforce nullui de fere bien u mal ; 
A chescun a duné franche force e igal, 
Ke chescun en pot fere, s'il volt, u bien u al. 
Cel salve Deus e aime que il trove leal, 
E celui het e damne k'il troeve trop charnal. 

Quant l'egle a ses pulcins fez el ni eschapir, 
Encontre le soleil lur fait les oilz ovrir ; 
Cel ki le rai ne pot esguarder ne suffrir 
Cel fet del ni aval trebuchier e chaïr. 
Ki Deu ne volt amer, Deus nel volt pas nurrir. 

Deus ad a tuz duné sens e force e poeir. 
A chescun lest ovrer tut sulunc sun voleir ; 
E quant hum pur mesfere met Deu a nunchaleir 
E despent en pechié sa force e sun saveir, 
Volez vus dunc jugier que Deus le deit aveir ? 

L'eschelguaite est la sus el pinnon de cel munt ; 
Veit les larrons el val ki embuschié se sunt 
Pur prendre les errantz ki par le chemin vont. 
Cil les veient tresbien, sevent k'il les prendront, 
E tut a escïent a els prendre se funt. 

E quant nus nus volum a escïent damner, 
Quidiez vus que nus voile a force Deus salver ? 
Il est la sus el ciel ; noz ovres esguarder 
Al jugement vendra, e bons e mals prover ; 
As malfez en lerra tuz lur servanz mener. 

E se Deus salvot nul d'els ki a damner sunt, 
As altres fereit tort, ki senz fin perirunt ; 
S'en salvot un, par dreit salvereit tut le munt. 
Mes li bon e li mal dreit jugement avront, 
E sulunc lur deserte merite recevront. 

E se l'um me demande pur quei cil bien fereit, 
Ki sera desperdu, quant pas nel guarireit, 
Encuntre li respun, certes, ke il mescreit : 
Li plus malveis del mund guarantir se purreit, 
Si guerpisseit le mal e a Deu se perneit. 

Deus nus apele tuz a sun regne, li pius, 
Sarazins e paens, cristïens e geius. 
Li uns est clerveanz e li autres est cius ; 
Poi suffist tel i a, li autre quiert granz fius. 
La u chescun est pris, est apresté sis lius. 

Sa femme aime li uns plus ke il ne fait sei ; 
Pur creistre ses enfanz ublie Deu, le rei ; 
Pur aveir purchacier enfraint suvent la lei, 
E plusurs deserite, e emble e ment sa fei, 
E parjure e usure, del tut vit a bedlei. 

De bien faire purquant ne se deit nul targier ; 
Einsi se pot chescun de peine deschargier, 
Nis cil ki en enfern serunt senz recovrier ; 
Li biens k'il avront fet les pot mult alegier. 
Purquant a sei salver deit chescun travailier. 

Segnur, pur ceo vus di : lessez le mal ester ; 
Ceo que avez mesfet pensez de l'amender. 
Ne dormez en pechié, pensez vus d'aprester, 
Quant Deus vendra pur vus, od li pussez aler 
E od lampes ardanz en pareïs monter. 

Se vus ne cremez Deu, cremez enfern ki art, 
U nuls ki entera n'en istra par nul art. 
As bons humes pernez, ki unt esté, reguart, 
E a meint pecheür que Deus prist a sa part, 
Al seint martyr Thomas, ki fu ocis or tart. 

Asez avez oï quels il esteit jadis. 
Mordanz ert cume lous, quant l'ainel a suppris, 
Mesfaisanz ert e fers, e quereit los e pris ; 
Or ert simples e dulz, despiseit vair e gris. 
E cum plus ama Deu, tant fu il del rei pis. 

Car si tost cum il fu sacrez a cel'honur, 
De la parole Deu se fist preecheür, 
E del tut entendi al suverain seignur. 
Ne sai se pur ceo l'a li reis pris en haür, 
Mes d'iloec en avant l'esluina de s'amur. 

Le premier maltalent vus sai jeo bien mustrer. 
Car al rei enveia maistre Ernulf ultre mer : 
Sun seel li rendeit, ceo li manda li ber. 
Dunc se prist durement li reis a emflamber : 
« Pur les olz Deu, fet il, nel voldra mes guarder ? 

J'ai lettres e cungié, fet il, pleneirement, 
K'il pot estre arceveske, chancelier ensement. 
- Nu l'iert, fet mestre Ernulf ; a estrus le vus rent ; 
Car mult est il chargié de ceo qu'a lui apent. 
- N'a suin de mun servise, fet li reis ; bien le sent. » 

A Wedestoke fu la secunde ire esprise 
Par quei li reis vers lui en grant ire s'atise. 
Car en Engletere a une custume mise, 
Que ‘ l'aïe al vescunte ’ est par les cuntez prise ; 
Si est par duble solt par les hydes asise. 

Li baron del païs le soleient duner 
A ces ki furent mis pur les cuntez guarder, 
K'il deüssent lur teres e lur humes tenser, 
Ne que nul n'en deüssent empleidier ne grever. 
Or les voleit li reis a sa rente aturner. 

« Sire, fet l'arceveske, nes devez pas saisir ; 
A rente nes poëz aturner n'establir, 
Car nus nes durrum pas, se nus vient a pleisir. 
Mes tant nus poent bel li vescunte servir 
Ke nus de lur aïe ne lur devom faillir. 

- Par les olz Deu, fet il, tuz erent enrollé ; 
E vus en devez bien fere ma volenté, 
Car des voz fera um quanque nus ert a gré. 
- Par les olz, fet li il, que vus avez juré, 
Ja n'en i avra un de ma tere duné. » 

E a Lundres rot puis une mellee fort, 
D'un chanuine ki fu manant a Bedefort, 
Philippe de Broï, ki reté ert a tort 
D'un chevalier k'il dut aver ocis e mort. 
Li reis le voleit mettre al nun repairant port. 

Pur ceo di c'um l'aveit a grant tort travaillié, 
Car en la curt l'eveske ot lung tens plaidïé, 
E tut si adversarie l'en orent relaissié ; 
E par lei s'en aveit nepurquant espurgié. 
Or li ot la justise le plait recomencié. 

E Symon le fiz Piere fu justise del plait, 
Ki volentiers l'oüst, s'il poüst, a mort treit. 
Philippes s'en ira, si li dist mult grant lait. 
Li reis dist qu'altretant li aveit cil mesfet, 
Cum se a lui meïsme oüst cel dit u fait. 

Cil ki ocistrent Deu mesfirent plus griefment 
Que cil ki puis ocistrent seint Piere u seint Vincent. 
Mes li reis Henris dist idunkes sun talent ; 
Jure k'il volt aver del clerc sun jugement. 
L'arceveske Thomas dedenz sa curt le prent, 

E dit k'il le fera en sa curt adrecier. 
Voile li reis u nun, la l'estuet enveier 
Eveskes e barons pur le clerc emplaidier ; 
Cumande sur lur olz k'il i ait dreit plenier. 
De la mort l'empleiderent primes al chevalier. 

Li clerc lur respundi que, sanz entrer em plait, 
Le murdre lur neot del tut, que ne l'ot fet ; 
E anceis ot esté relessiez de cel ret, 
E par espurgement l'en aveit a chief treit. 
N'en volt entrer em plet, n'en respons n'en retret. 

Dunc l'unt fet del mesdit respundre e plaidïer. 
Li clerc fu gentil hume, nel volt de rien neier ; 
E dit k'il est tut prest del mesfait adrecier, 
E volentiers fera tut dreit al chevalier. 
« Quant nel nie, funt il, nus le covient jugier ». 

Jugent li que dous anz sa provende lerra ; 
E li reis entretant les rentes em prendra, 
A mustiers e a povres e a punz les durra, 
E en altres almodnes, einsi cum li plerra. 
Or puet dire Philippes que riche almodnier a. 

Estre iceo le jugerent k'il se despoillereit 
Devant le chevalier, se suffrir le voleit, 
E, veant ses amis, armes aportereit ; 
A la lei del païs desus li jurereit 
De tel mesfet de lui tel amende prendreit. 

E quant le jugement orent al rei mustré, 
Il dist qu'il en aveient vers li trop meserré ; 
Car pur ceo qu'il ert clers l'aveient deporté. 
Il voleit k'il l'oüssent tresqu'a la mort mené. 
Mult dreit jugement orent, ceo respondent, formé. 

« Par les olz Deu, fet il, ja le me jurerez, 
Que vus cest jugement tut leal fet m'avez. 
- Sire, funt li eveske, veez nus aprestez ; 
Mes Philippes est trop del jugement grevez. » 
Offrent le serement ; dunc s'est li reis desvez. 

Puis refist les prelaz tuz devant sei venir, 
E volt k'il li pramettent guarder e atenir 
Les custumes del regne qu'il aveit a baillir, 
Que ses aiols ot fet en sun regne establir. 
Salf lur ordre, ceo dient, l'en volent obeïr. 

Li reis volt qu'il le facent, salf lur ordrë u nun, 
E dit que de cel mot n'i avra ja un sun. 
Tuit li dient ensemble que senz salvatiun 
De l'ordre nel ferunt pur nul'occasiun. 
Idunc se prist vers els li reis a cuntençon, 

E dit que a nul sens nes en lerra guenchir, 
Car al tens sun aiol les soleient tenir 
Arceveske e eveske, que l'um vit puis saintir. 
L'arceveske respunt : « L'ordre ne voil guerpir. » 
De cel mot ne se volent li eveske partir. 

Tuz les eveskes a li sainz a raisun mis : 
« Veez cum fort nus grieve, fet il, li reis Henris. 
Volt aver felons us a seint'iglise asis. 
Seint'iglise est hunie, se jes i establis ; 
Ne jeo ne puis pas sul contre tut le païs. 

Or voil oïr de vus ceo que chescun en sent. » 
Tuit ensemble li dient : tienge sei fermement, 
Od lui tendront par tut ; si l'en funt serement. 
Rogiers del Punt l'Eveske li pramet ensement 
K'il se tendra od lui, ne li faldra neient. 

L'eveske de Lisewis vint puis a Salesbere. 
Entre li e le rei ot un poi d'ire amere ; 
Tant a fet vers le rei ke l'amur i fu clere : 
Le rei duna conseil a deceivre sun frere ; 
De veintre l'arceveske fu funteine e matere. 

« Sire, fet il al rei, se veintre le volez, 
Partie des eveskes a vostre part turnez. 
Tant cum tendrunt a li, ja mes nel materez. » 
Hylarie de Cicestre fu dunkes apelez ; 
Tant fist li reis vers lui k'il remist ses privez. 

Rogier del Punt l'Eveske a puis a sei justé, 
L'eveske de Nichole a sun conseil turné. 
A Colecestre fu. La li unt greanté 
Ses custumes tendrunt ; e il lur a voé 
Que ja cuntre lur ordre n'en serra mes parlé. 

Puis vint a Teneham l'eveske de Cicestre, 
A l'arceveske ; od sei le voleit faire pestre. 
Dit lui que il seit bien od sun segnur terestre, 
Ses custumes cumfermt, ses amis purra estre. 
« Ja ne m'i turnerez, ceo respunt li bon prestre. 

L'arceveske Rogier e vus ad aturnez 
Li reis a ceo ke vus ses leis li guarderez. 
Pur ceo m'i volez mettre ; mes ja ne m'i metrez. 
- Sire, fet il, pur quei ? Pur Deu, car me mustrez 
Pur quei vus le leissiez e que vus i sentez. 

- Li reis vus ad pramis que rien ne vus querra 
Que seit contre vostre ordre. S'il volt, il le tendra, 
E si bel ne li est, nul nel contredirra ; 
Mes ceo qu'avez pramis tenir vus estuvra, 
Car vus estes si hume, tenir le vus fera. » 

A l'arceveske sunt a Herges puis alé 
Robert de Meleon (einsi l'a hum numé), 
Ki ot de Herefort idunc la digneté ; 
Le cunte a de Vendome, Johan, od sei mené. 
L'arceveske Thomas l'aveit mult honuré. 

E uns abes i fu, ki dunc vint d'ultre mer, 
Philippes de l'Almodne, einsi l'oï numer. 
L'arceveske deveit e le rei acorder ; 
E la pape, ceo dit, l'en aveit fet passer, 
E ses lettres l'en ot fetes od sei porter. 

A l'arceveske dit e jure en verité 
Que Alisandre pape li ad par lui mandé 
Ke il s'acort al rei, face sa volenté. 
En peril de sun ordre li aveit bien loé ; 
E ad tut pris sur sei, s'i ad rien meserré. 

Les briefs as cardunals l'en aveit aportez, 
E jure que li reis les ad aseürez 
K'il ne quiert riens fors tant k'il en seit onurez, 
E veant sun barnage, quant il ert asemblez, 
Sulement de parole greant ses volentez. 

Ne ja cuntre sun ordre ne li ert demandé 
Custumes a tenir ultre sa volenté. 
N'en volt estre vencu, mes greant li sun gré, 
E tut li coruz erent d'ambes parz parduné ; 
Li reis fera de lui tut seignur del regné. 

E li reis l'aveit ainz sur tuz humes amé, 
E il l'aveit servi par mult grant lealté. - 
Tant l'aveit de paroles li abes enchanté, 
Pur ceo ke il le vit de tel auctorité, 
Que tresqu'a Wedestoke l'aveit od sei mené. 

La li unt fet pramettre al rei e greanter 
Que ses custumes volt en bone fei guarder 
E lealment. Car mes n'en quide oïr parler. 
Ce li respunt li reis : « Sel volez agreer, 
Veant tuz mes barons le vus estuet mustrer. 

Tuit unt oï coment m'avez contralïé. 
E se volez tenir qu'avez covenancié, 
Fetes de vostre part asembler le clergié, 
E jeo tuz mes barons, ja n'i avra targié ; 
La dites, oiant tuz, kel m'avez otreié. » 

A Clarendune sunt li baron asemblé, 
E li eveske i furent en grant pleneireté. 
La volt li reis ke seit, oiant elz tuz, mustré 
Ceo que li arceveske li aveit greanté ; 
Mes l'arceveske peise k'il ot tant trespassé. 

Mult fu dolent el cuer k'ot fet greanteison 
De custume tenir ki est contre raison ; 
E mielz volt vers le rei chaïr en acaison 
Ke mettre seint'iglise en tel cumfusion. 
Ne crient encuntre Deu manace ne prison. 

Quant le rei nel pot veintre, n'i ot que corecier. 
Mes les ordenez Deu manace a detrenchier ; 
Seint'iglise voldra, se il poet, trebuchier. 
Ne se volt l'arceveske de rien humilïer 
Pur chose dunt li reis le sace manacier. 

Ne sai que li reis ot, e li suen, aturné, 
Mes dreit a l'arceveske sunt dui eveske alé, 
Li uns de Salesbire, que li reis ot en hé, 
E cil de Norewiz, k'il n'ot maint jor amé. 
L'arceveske Thomas unt si araisuné : 

« Sire, funt il, pur Deu aiez merci de vus, 
De tute seint'iglise e de clers e de nus. 
Car li reis est vers vus en si grant ire escus, 
Se vus ne fetes pais ui vers lui a estrus, 
Ceo saciez que nus iermes ambedui des chiés blus. » 

Pur ceo ne s'est de rien l'arcevesque demis 
De ceo k'il ot anceis en sun curage empris. 
Dunc sunt a lui venu dui cunte del païs, 
Li cuens de Leïrcestre, ki de sens ot grant pris, 
E cil de Cornuaille, ki ert al rei amis. 

Dient li k'ait merci e des suens e de sei, 
De seint'iglise prenge, e de ses clers, cunrei ; 
Car si cel jur ne fait la volenté le rei, 
De lur mains lur estuet faire si grant desrei 
Li reis e il en erent huni cum gent senz lei. 

Ainc pur si grant manace ne perdi sa vertu. 
Dui frere d'ultre mer sunt dunc a lui venu, 
Dan Ricard de Hastinges (maistre del Temple fu) 
E Hostes autresi ; mult erent coneü. 
En lermes devant li se sunt aresteü. 

« Sire, funt il, pur Deu, ki unkes ne menti, 
De tute seint'iglise pur quei n'avez merci ? 
Fetes la volenté de tant le rei Henri : 
Greantez ses custumes ; dunc serez bon ami. 
Seint'iglise altrement e clers sunt mal bailli. » 

Bien erent a seür e del tut acerté, 
Se il greante al rei ceo k'il ad demandé, 
Ke li reis en fera tute sa volenté, 
Ne ja cuntre sun ordre n'en ert mes rien parlé. 
De ceo mettent en plegge els e lur lealté. 

Greantent li k'il seient en fin mort e damné, 
Se li reis quiert vers lui engin ne falseté, 
Mes k'il li face honur, oiant tut sun barné, 
De ceo dunt l'a desdit ; qu'or li seit greanté ! 
Ne volt estre vencu, ne li tort a vilté. 

Or veit li arceveske k'il l'unt tant agacié ; 
Veit le rei et les suens forment prons en pechié, 
Seint'iglise en trebuch, e lui e le clergié, 
E creit ke il avra ja del rei l'amistié. 
Cels veit mult renumez ki li unt conseillié. 

« Seignur, fet il idunc, vostre cunseil en crei ; 
Quant vus le me loez, sa volenté otrei. » 
Dunc sunt il levé sus, e il pramet al rei, 
Oiant tut sun barnage, ceo dit : en bone fei 
E lealment tendra e custumes e lei. 

« Segnur, fet dunc li reis, bien avez tuz oï 
Que l'arceveske m'a pramis, sue merci, 
K'il gardera les leis del tens le rei Henri. 
Or voil ke il le face greanter altresi 
A trestuz les eveskes ki sunt ensemblé ci. 

- Sire, fet l'arceveske, e jeo bien le cumant. » 
Dunc se leverent tuit, sin furent otreiant. 
Mes cil de Salesbire se dreça en estant, 
Demanda l'arceveske s'il ferait altretant. 
« Oïl », fet l'arceveske. - Fet il : « E jel greant. » 

« Tutdis, fet li li reis, m'avez contralïé. 
Segnur, fet dunc li reis, quant il m'unt otrïé 
K'il garderunt les leis ki sunt en nostre sié, 
Or seez purveü e si bien conseillié 
Ke mes n'ait plait des leis entre nus comencié. 

Mes ore alez la fors, e si me recordez 
Les leis le rei Henri, e puis sis escrivez. 
Quant escrites serunt, puis les nus musterrez. » 
Li reis i fist aler trestuz les plus senez. 
Les escriz en unt fet e al rei aportez. 

Dunc fu lit li escriz, oiant tut le tropel. 
« Seignur, fet dunc li reis, n'ai soin de plet novel. 
Or voil que l'arceveske i pende sun seel. » 
L'arceveske respunt : « Fei que dei Deu le bel, 
Ceo n'iert, tant cume l'anme me bat'en cest vessel. » 

Car cil ki li aveient icest conseil loé, 
E li privé le rei, l'orent aseüré, 
Se le rei en avreit de parole honuré, 
E veant sun barnage li oüst greanté, 
Ne sereit a nul tens escrit ne recordé ; 

E li reis en fereit tute sa volenté, 
E tuz curuz sereient entr'els dous parduné. 
Or l'i ourent del tut de covenant falsé. 
Or ne fera mes plus ; trop a avant alé, 
E pesot li que tant en aveit trespassé. 

Dunc se sunt li real altrement conseillié. 
Un cyrogrefe unt fet e en dous detrenchié. 
A l'arceveske en unt baillie la meitié ; 
Mes il l'a receü sur defens del clergié. 
« Seignurs, fet il, par ceo savrom lur malveistié. 

Or veum bien le laz dunt nus devum guaitier ; 
Seint'iglise quiderent en cel laz trebuchier. » 
Dunc s'en ala li ber ; n'i ot que corucier 
De ceo qu'ot greanté cel malice plenier 
E l'amistié le rei ne poeit purchacier. 

Pur ceo k'il ot erré einsi, se suspendié ; 
Ne chanta, tresq'il l'ot l'apostoile nuntié. 
Bien vit pur quei l'ot fet, si l'en a deslïé : 
Pur delivrer l'ot fet le rei e le clergié, 
L'un, de mort e de mal, e l'autre, de pechié. 

Mes l'eveske d'Evrous (Rotrot l'oï numer) 
Vint dunc a Porecestre pur els dous acorder. 
Li reis dist que tuz dis em purreit mes parler, 
Se il ne poeit tant vers l'apostoile ovrer 
K'en sun seel volsist les leis enseeler. 

Par l'eveske Rotrot, ki mult le conseilla, 
Ses briefs a l'apostoile li bon prestre enveia, 
Ke il comfermt les leis le rei li depreia, 
Et pendist sun seel. Mes il le refusa : 
Bien sot que par destrece la requeste fet a. 

Quant veit li reis Henris del tut est repuiez, 
Vers l'arceveske fu mult durement iriez, 
E a pris sun conseil cument il ert pleissiez. 
Dunc fu de mals engins sis cunseilz esforciez ; 
Mult volentiers se fust, se il poüst, vengiez. 

Dunc li unt conseillié e privé e baron : 
S'il poeit de la pape aver greanteison 
Qu'a celui d'Everwiz doinst la legation, 
L'arceveske purra pleissir tut a bandon. 
Tut vendra a son pié, u il bien voile u non. 

Dunc a dous de ses clers a la pape enveiez. 
Johan d'Oxeneford s'i esteit travailliez, 
E dan Geffrei Ridel s'en ert apareilliez, 
Del message furnir ki lur esteit chargiez. 
A l'apostoile vont. Il les a repuiez. 

Car l'iglise, ceo dit, de Seinte Ternité 
Fu e est e deit estre de grant auctorité ; 
Ainc cele d'Everwiz n'ot sur li poesté, 
Ne par lui nen avra en trestut sun eé ; 
N'unkes cil dui prelat n'orent ami esté. 

Mes li uns des messages fu forment malveiziez. 
A la pape jura sur sainz agenuilliez, 
De la legatiun se li reis n'esteit liez, 
Si tost cum les verreit el païs repairiez, 
L'arceveske serreit del chief amenuisiez. 

Mes l'apostoile fu hum de mult grant saveir ; 
Veit bien ke l'um deit fere mal pur pis remaneir. 
Dit : la legatiun fera al rei aveir ; 
Mes de nullui grever n'avra pur ceo poeir, 
Ne celui d'Everwiz n'i purra aseeir. 

Car unes altres lettres erranment escrivra, 
En la tere a un sun privé les tramettra. 
E se li reis Henris nullui grever voldra 
Par sa legation, defendre lui fera. 
Ja sa legation mestier ne li avra. 

Li mesagier le rei furent mult vezïé. 
Quant virent qu'il esteient ensi poi avancié, 
L'apostolie Alissandre unt ensi araisnié : 
« Sire, li reis vus ad porté grant amistié. 
Bien li devrïez faire ço qu'il vus ad preié. 

Kar li reis nel fait pas pur nului deposer, 
Mais pur ço qu'il voldreit l'arcevesque mater 
E a sa volenté, s'il poeit, aturner ; 
E qu'il li peüst bien, veant ses clers, mustrer 
Que il le purreit bien, se il voleit, grever. 

- Autre legatiun, fait lur il, n'i avrez. » 
Il fist ses briefs escrire, si lur aveit livrez. 
En Engleterre vunt, al rei les unt mustrez. 
Quant vit qu'il ne purra faire ses volentez, 
Mult aveit poi ces briefs e preisiez e amez. 

Il en fist nepurquant mainte feiz mustreisun, 
Quel virent li evesque, li cunte e li barun ; 
Si lur diseit : « Veez, j'ai la legatiun. 
L'arcevesque puis metre en grant confundeisun. » 
Mais il ne li pot faire nul'altre greveisun. 

Quant il n'en put faire el, griefment li anuia, 
E a pape Alissandre les letres renveia. 
E clers e saint'iglise durement guerrea, 
E par tut la u peut les clers forment greva, 
E mult mortal semblant l'arcevesque mustra. 

Entre lui e le rei resurst mult grant meslee 
Des fous clers ki esteient par male destinee 
Larrun, murdriseür e felun a celee. 
Li reis en volt aveir la lei de la cuntree, 
Mais l'arcevesques ad cele lei desturnee. 

Par tut le munde est leis, tut par dreit establie, 
E en cristïenté e nis en paenie, 
Qui pris est a embler u a tel felunie, 
La justise en seit faite e pleniere e furnie ; 
Pur pere ne pur frere n'est a esparnier mie. 

Pur ço voleit li reis, e il e si barun, 
Que se nuls ordenez fust pris a mesprisun, 
Cumme de larrecin u murdre u traïsun, 
Dunc fust desordenez par itele raisun 
E puis livré a mort e a desfactiun. 

Pruveires e diacnes plusurs en i ot pris, 
Larruns, murdreiseürs, en la rei prisun mis. 
Careté mult suvent erent par le païs, 
As cunciles mené, la u lur ert asis 
U qu'il fussent desfaiz u penduz u ocis. 

L'arcevesque Thomas pur els se conbateit ; 
Les hummes sun seignur a estrus demandeit. 
S'il aveient mesfait, pur ço nes guerpiseit ; 
Mais bien offre par tut qu'il les avra a dreit 
En la curt Dampnedeu, se nuls les chalengeit. 

De tut iço ne volt li reis rien graanter. 
Nes en larra ensi en nule guise aler ; 
Mais tut ainceis les volt faire desordener, 
A la justise puis les cumande a livrer, 
A pendre u a ardeir u vifs a desmenbrer. 

Al tens a sun aioel esteient il desfait, 
Li clerc qui erent pris a si vilain mesfait. 
Pur ço volt or aveir, - que rien n'en seit enfreit, - 
La custume e les us sun aiwel entresait. 
Ja mar entendra mais li arcevesques plait. 

L'arcevesques respunt ja einsi ne sera, 
Ne a laie justise les clers ne liverra ; 
Mais sulunc Deu par tut a dreit les maintendra, 
E sulunc les decrez bien les justisera. 
Saint'iglise endreit li abaissier ne lerra. 

« Clerc ne deivent, fait il, a voz leis obeïr, 
Ne pur un sul mesfait duble peine suffrir : 
Estre desordené e puis des cors perir. 
Pur ço les voil par tut a raisun maintenir, 
Ne ja pur nule rien ne m'en verrez flechir. 

Bien vus otrei que seient li clerc desordené, 
Tuit cil ki mais serunt a tel mesfait trové ; 
Mais dunc serunt tut quite de lur membres clamé. 
E se puis resunt pris, dunc seient essorbé, 
Escorchié u pendu, a vostre volenté. 

Essamples de justise ne deit pas estre pris 
A cels qui de sei funt tut ço qu'il unt enpris, 
N'a ceaus qui seculer furent e sunt tuz dis, 
Mais a cels u Deus a sun saint esperit mis. 
Altrement en ert hum envers Deu entrepris. 

Davit li reis, qui out en sei saint Esperit, 
Quant il out Salemun, sun fil, a rei escrit, 
Grant partie del pueple li aveit contredit, 
E si unt Adonie, sun fil, a rei eslit. 
Abiathar le volt sacrer al Deu despit. 

Pur cel cisme qu'il fist contre Deu et raisun, 
Pur jugier fu menez devant rei Salemun. 
Mais li reis nel volt pas metre a desfactiun, 
Ainz li dist qu'il alast maneir a sa maisun ; 
Mais de tut sun mestier li fist suspensiun. 

D'un sul mesfait ne deit nuls huem dous feiz perir. 
Quant li clers pert sun ordre nel pet hum plus hunir. 
Quant jo dei saint'iglise e les clers maintenir, 
Jes maintendrai tuz dis pur Deu, ki dei servir ; 
Pur vie ne pur mort ne m'en verrez flechir. » 

Quant veit li reis Henris que veintre nel purra, 
Ne que les clers forfaiz desfaire ne lerra, 
Mult durement vers lui en ire s'enflamba ; 
E tresbien li pramet que il l'abaissera, 
E la u il le prist, que il le remetra. 

Lungement ad duré entre els dous cist estris. 
L'arcevesque ne puet flechir li reis Henris ; 
Tut adès mainteneit les fols clers entrepris. 
Tut sul se conbateit, n'i ot gueres amis, 
Car tuit pres li evesque s'esteient al rei pris. 

Li autre l'unt laissié tut sul enmi l'estur, 
E le corn unt baillié en main al pecheür, 
Ne l'espee Deu traire nen osent pur poür ; 
Car plus criement asez le terrïen seignur 
Que il ne funt Jesu, le puissant creatur. 

Ahi, las e chaitif ! Dites mei que cremez ? 
Cremez vus que vus toille li reis voz poestez ? 
Par ma fei, nel fera, se tenir les osez. 
Vus n'estes pas evesque, le sul nun en portez. 
Ço que a vus apent un sul puint ne guardez. 

Les autres devrïez mener e aveier, 
E vus les faites tuz chaïr e trebuchier. 
Nis le rei del païs faites vus desveier. 
Vus ne li devez pas tut son voil conseillier, 
Ainz le devez suvent reprendre e chastïer. 

Deus vus ad comandé sun berzil a guarder ; 
E s'il est vostre oeille, vus le devez mener. 
Le pastre deit tuz dis le forain returner 
E l'oeille malede sur s'espaule porter ; 
Ne la deit pas laissier al larrun estrangler. 

Vus estes mercennier ; des verais poi i a. 
Li reis le veit tresbien : plus vils vus en avra. 
Deus, quil mist el regné, le vus demandera. 
Vus l'avez a guarder. Quant se convertira, 
Tuz ceus qui cest conseil li dunerent, harra. 

Li reis deit guverner la terrïene gent, 
E volt aveir ses leis le plus a sun talent. 
Li lai volent aveir lur establisement 
E lur us, si cum orent devant els lur parent. 
Deus est celestïen, e ses leis ensement. 

E le rei e les clers voil ore demander : 
Lesqueles des leis deivent cristïen mielz guarder, 
U celes qu'establirent Sarazin e Escler 
E les genz par le mund, pur les feluns danter, 
U iceles que firent li saint humme enbrever ? 

Reis, purpense te mielz ; ne creire mal conseil. 
Mult sunt faus li prelat que tu as pris al breil ; 
Plus sunt fuiant del ros, quant il est en tüeil. 
Quant trechent lur seignur, poi te serunt feeil. 
Ne te creire a la nuit ; dune tei al soleil. 

Lai saint'iglise aveir e ses dreiz e ses leis. 
Ele est espuse Deu, qui est sire des reis ; 
Il s'en corecera, se de rien la descreis. 
Bien tost te sufferra un an u dous u treis 
U trente u vint u dis, semaine u jur u meis. 

Se or vesquist Nerun, ja truvast tost Symun, 
Qui suduist tut le mund e par buche e par dun. 
Rume fu maisun Deu ; or est fosse a larrun. 
Moÿses est tut suls el regne Pharaun, 
N'i puet mie trover de sun frere Aarun. 

Li clerc sunt serjant Deu e de s'electiun, 
Eslit es sorz des sainz ; de ço portent le nun. 
Quel qu'il seient, serjant sunt en la Deu maisun. 
N'i as a metre main, nis el petit clerzun, 
Puis qu'est duné a Deu, s'esguardez la raisun. 

Reis, se tu es enuinz, curune d'or portant, 
Ne deiz estre en orgueil, mais en bien reluisant ; 
A tun pueple deiz estre e chiefs e lur chalant. 
Ne la portes adès, n'avoec ne fus naissant. 
La glorie d'icest mund n'est lungement durant. 

Li clers porte sun merc en sum le chief adès ; 
Ne li est pas al cors, mais a l'aneme, grant fes. 
Tunduz est cumme fous, e de luinz e de pres. 
Ne deit estre orguillus vers nului, ne engrès ; 
Humbles deit estre a tuz e par tut porter pes. 

Li clers est trodnes Deu ; Deus deit en li seeir. 
Aprendre deit tuz dis ; mult li covient saveir. 
Discretiun e sens deit en tuz lius aveir. 
Mais Deus ne li a pas duné si grant poeir 
Que ses pechiez nel pusse cum humme deceveir. 

Li clers deivent les lais e lur anemes guarder. 
Nuls ne deit sun prelat, ne clerc ne lai, dampner. 
Pur ç'ad um fait prelat sur prelat alever : 
Cel qui mesfait deit l'un a sun prelat livrer ; 
Par tel lei cum il vit, le deit l'um demener. 

Li clerc forfait serunt as evesques livré. 
En quel guise e coment serunt desordené ? 
Coment serunt li mot del sacrement osté, 
E ki puet dessacrer ço que Deus ad sacré ? 
N'est pas dreiz, ço m'est vis, mais lei a volenté. 

Quant est desordenez, s'il puet a Rome aler 
E il puisse la grace l'apostolie encontrer, 
Qu'il li duinse cungié sulement de chanter, 
Erramment li verrez la messe celebrer, 
E si nel fera pas altre feiz ordener. 

Ço que Deus a sacré ne puet nuls dessacrer, 
Ne nul cristïen humme nuls descristianer, 
Mais que de saint'iglise le puet um bien sevrer. 
N'otrei pas, s'il est pris, qu'um le laist mie aler, 
Q'um le laisse en avant, cum il soleit, ovrer. 

Le fel ne dute pas le desordenement. 
L'ordre aime e prise poi, quant il murdrist la gent 
E emble altrui aveir e a force le prent ; 
Ne crient hunte ne mort, ne furkes ne turment. 
Qui l'en larra aler, puis qu'est pris, ja n'ament. 

Ensi est del felun cum il fu del sengler 
Dunt vus avez oï en Avïen cunter, 
Qui soleit les furmenz al riche humme guaster. 
Par dous feiz i fu pris, sil laissa l'um aler, 
Mais ainceis li fist l'um les oreilles couper. 

Quant il i esteit pris, li produem li roveit 
Que mais n'i repairast ; se mais i reveneit, 
Bien li aseürout que il le conpereit. 
Puis l'en laissout aler ; mes primes le merkeit. 
Tierce feiz i fu pris ; pas ne s'en castiheit. 

Idunkes fu ocis e al coeu fu livrez. 
Li keus manja le cuer. Quant li fu demandez, 
Fist al seignur acreire que senz quer esteit nez : 
Car se il eüst quer, il se fust purpensez. 
Le fel est tuz dis fels, ne ja mais n'iert senez. 

Pur c'esguard par raisun, e bien l'os afichier 
Que se li clers forfait a perdre sun mestier, 
Face le sis prelaz en sa chartre lancier, 
Qu'il ne puisse ja mais hors d'iluec repairier. 
Iluec purra, s'il volt, ses mesfaiz adrecier. 

Quant Deus ot fait Adam e mis en paradis, 
Pur le mesfait qu'il fist ne fu il pas ocis, 
Mais del dolerus mund fu en la chartre mis. 
En peine e en tristur fu, tant cum il fu vis, 
E pur espeneïr ço qu'ainceis ot mespris. 

E Adam e li clerc nen unt chief se Dieu nun ; 
Pur ç'ai fait, ço m'est vis, dreite comparisun. 
E se li clers est pris mais a tel mesprisun, 
Face le sis prelaz jeter en sa prisun. 
Bien se puet apuier li reis a ma raisun. 

La terrïene leis ne deit nul esparnier 
Pur les feluns danter e pur els chastïer. 
Mais la pitié de Deu ne volt nul esluignier, 
Einz volt que le fel vive, qu'il se puisse espurgier 
E sun pechié guerpir e a Deu repairier. 

Ço parut en Adam, qui tuz premiers mesfist. 
Deus le vesti de peals, lui e nus mortals fist ; 
Es ovraignes Adam nostre terre maudist, 
Qui nus germe pechiez e dunt poi de biens ist. 
L'aneme ne maudist pas, qu'al ciel ne revenist. 

Deus eissilla Chaïm, ki sun frere tua ; 
Les escumenïez od lui des bons sevra. 
La tere maldist Deus, ki le sanc engula 
De la main al felun ; mes a l'anme esparna. 
E cels qui le sanc usent lur presme escumenga. 

Nabugodonosor fist un'ymage ovrer, 
D'or e d'argent mult grant a son semblant former. 
A tuz par sun regné la feseit aürer ; 
Se ceo nun, sis feiseit ocire u turmenter. 
Puis fist Deu boef de lui e peistre herbe e user. 

Mes Deus en refist humme puis après les set anz. 
Suventesfeiz veums que li plus mesfaisanz 
Devient simples e bons e del tut repentanz ; 
Essamples est de bien as petiz e as granz. 
Glorie del ciel li rent Deus, dunt ainz ert perdantz. 

Dedenz Marie aveit set malfez herbergiez. 
De ses lermes lava as piez Deu ses pechiez, 
De ses chevols les a e ters e essuiez. 
En quel eé que seit li repentanz jugiez, 
De sun presme e de Deu le salve l'amistiez. 

Seint Piere li apostre, ki la poesté a 
E en ciel e en tere, par treis feiz Deu nea, 
Ke il nel conuisseit. Le pechié fors geta, 
Plura amerement, e Deu li parduna. 
Cil ki pardon requiert de bon cuer, il l'avra. 

Ne fu unkes oï ne trové en escrit 
Que pechiere nen eit merci, s'il le deprit ; 
Mes s'il se desespeire u se neie u ocit, 
Ne pot aveir pardon, quant peche en l'espirit. 
Sur tute riens ad Deu misericorde eslit. 

E pur ceo que Deus aime mult mercial justise 
E plus misericorde k'il ne fet sacrifise, 
A li bons arceveske cele bataille emprise 
Pur les clers maintenir e pur sa mere iglise. 
Bien veit que laie mein n'i devreit estre mise. - 

Quant l'arceveske veit ne purra conquester 
L'amur al rei, kil het cume del chief colper 
(Car cu'il het une feitz, nel voldra puis amer), 
Sun eire apareilla, si se mist en la mer. 
Dejuste Rumenel comencent a sigler. 

Quant furent luinz en mer e empeinz e siglé, 
Li notunier k'i ierent unt ensemble parlé ; 
E Adam de Cherringes dient k'il sunt desvé, 
Ke l'enemi le rei unt del païs geté ; 
E il e lur lignage erent desherité. 

A l'arceveske vunt tut ensemble parler : 
Dient li k'il ne poent cuntre le vent sigler, 
Ne nuls hum a cel vent ne purreit passer mer. 
« Quant nus estuet, fet il, pur oré returner, 
Pernez port la u Deus le vus voldra doner. » 

L'arceveske l'a puis suvent issi cunté, 
E a sun escïent sunt pur ceo returné. 
N'uncor ne l'aveit Deus a passer apresté, 
N'il n'ot uncore pas el champ estreit esté, 
N'a la grant eschermie, dunt Deus l'aveit geté. 

Mes quant li reis oï qu'il dut estre passez, 
Mult par en fu dolent e forment trespensez, 
Car il le cremeit mult, pur ceo qu'il ert senez, 
E cremi k'il ne fust a l'apostoile alez, 
E que tut ne fust mis en defens li regnez. 

Mes ainc pur ceo li reis nel pot de rien fleschir, 
Pur ceo k'il ne s'en pot hors del païs fuïr. 
A Norhamtune a fet sun concile establir, 
E prelaz e barons par ban i fet venir, 
Trestuz ces ki en chief de lui deivent tenir. 

A cel concile sunt cumunalment alé 
Li conte e li baron, eveskë e abé. 
L'arceveske Thomas ne l'ad pas refusé 
Ke il n'i seit alez od cel altre barné ; 
Mes li ber i alat od grant humilité. 

En ses ostels fet orent lur chevals herbergier 
Li reial, ki bien sorent tut le conseil plenier. 
E il a dit al rei n'ira a curt plaidier, 
Tresqu'il li avra fet tuz ses ostels voidier. 
Dunc en furent geté cheval e escuier. 

Li ber i ert sumuns a jor numeement, 
K'il fust prez a respundre iluekes en present. 
El regne ot fet li reis un establissement 
(As barons del païs turne a grant grievement) : 
Ke chascon pert sa curt par un fals serement. 

Se nul plaidast de terre en la curt son seignur, 
Od sa gent i vendreit a sun premerain jor. 
E se l'um li fesist de sun plet nul demur, 
A la justise alast, si fesist sa clamur ; 
Ariere revenist, od lui dui jureür. 

En la curt sun segnur jurast, sei tierce main, 
Que la curt li oüst esluinié sun dreit plain. 
Par itel serement, u desleal u sain, 
Alast cil en la curt al segnur plus procein, 
Tant k'en la curt venist al segnur suverain. 

Johan li Mareschal pleideiot ensement. 
En la curt seint Thomas clamot un tienement ; 
Pur ceo k'il n'i ot dreit e n'espleita neient, 
Sa curt li ad tolue par itel serement. 
Al rei s'en est clamez, ki quiert sun grievement. 

La fist li reis sumundre seint Thomas pur pleidier, 
K'il i fust prez al jor, e pur sei derainier 
De ceo k'il n'ot tenu Johan sun dreit plenier. 
Il fu emferms al jur e ne pot chevalchier ; 
A dous des suens a fet le jor essunïer. 

Cel esoine ne volt li reis pas greanter ; 
Pur ceo fist l'arceveske a Norhantune aler. 
E li ber i ala, ainc n'i volt eschiver. 
A Seint Andreu se fist as moines osteler. 
L'endemain li covint un mult grief fes porter. 

Car al rei est alé le cungié demander 
D'aler a l'apostoile, ceo li dist, ultre mer : 
Car Rogier d'Everwiz feseit sa cruiz porter 
Par tut en sa paroisse ; nel volt suffrir li ber ; 
E apelé en orent, si l'i estuet aler. 

En l'endemain pur ceo al rei Henri ala, 
E a lui errament le cungié demanda 
D'aler a l'apostoile. Li reis dit n'i ira, 
Mes de cele sursise errament respundra. 
Il dit k'il iert enferms, e k'il s'esunia. 

Ainc essunies ne mals ne li pot rien valeir. 
Li reis dit k'il en volt sun jugement aveir. 
Il vont al jugement ; n'i voldrent dreit veeir : 
L'arceveske unt jugié, cume gent senz saveir, 
A duner en merci treis cenz livres d'aveir. 

Desdire les voleit li bers del jugement. 
Mais mult li unt prïé trestuit communement 
Qu'il laist cel'ire ester, nes desdie neent, 
Face la volenté le rei e sun talent ; 
Einsi purra trover vers lui ameisement. 

Le jugement li unt fait einsi graanter 
E de ces treis cenz livres pleges al rei trover. 
Erramment les trova, n'en pout par el passer. 
E quant trové les out, sil funt en plait entrer, 
E del plait cel Johan le vunt achaisuner. 

Ne volt iluec respundre, ço lur respunt li ber ; 
Car cil fu en sa curt, e ne solt pas mustrer 
Qu'um li fesist nul tort ; e quant s'en volt turner, 
Ne volt sur altre livre le serement jurer 
For desur un tropier, qu'il i fist aporter. 

N'est pas us del païs que l'en jurt sur tropier, 
Mais a quatre ewangelies deit l'um agenuillier. 
Mais par tel serement quida Deu enginnier ; 
Mais dedenz cel an porent sa char li ver mangier, 
E les cors ses dous fiz, qui li erent mult chier. 

Nel volt uncore pas li reis a tant suffrir ; 
Ainz volt de lui, ço dit, ses acuntes oïr, 
Quant sis chanceliers fu, de quanqu'ot a baillir. 
L'arcevesque respunt qu'il n'en volt plait tenir : 
Jurs ne li ert asis des acuntes furnir. 

Li reis li a mandé qu'il seit prez l'endemain 
De respundre e de rendre sun acunte tut plain. 
L'arcevesque respunt, qui n'out pas le quer vain, 
N'iert pas reisnables jurs de tenir plait certain. 
Li reis jure les oilz venir li covient main. 

Quant vit que il n'avra l'amur al rei Henri, 
As piez lui est chaü, si li cria merci. 
Fait l'a e eshaucié, ço conut e gehi ; 
E ço qu'il li ad fait, qu'il ne desface ensi. 
« Par les oilz Deu, fait il, or m'avez vus huni. » 

En l'autre chambre avant s'en est li reis alez, 
De maltalent e d'ire e tainz e tressuez. 
Les evesques aveit tuz devant sei mandez. 
(Sul remist l'arcevesque, cum s'il fust esguarez.) 
« Pur les oilz Deu, fait il, dites que m'en loez ? 

L'arcevesque Thomas ad esté mis servanz ; 
Mes rentes ad cuilleites tutes par plusurs anz. 
Pur ço qu'est arcevesque n'en volt estre rendanz, 
Ne d'acunte ne d'el. Oïr voil voz assanz. » 
Nul d'els ne dist un mot ; tuz les trova taisanz. 

Quant les en vit si muz , mult en fu enflambez . 
« Pur les oilz Deu , fait il , ne m'en asenserez ? » 
Dunc s'esteit vers l'evesque de Wincestre turnez : 
« Sire pere , fait il , e vus que m'en direz ? 
Li plus ancïens estes ; asenser nus devez . 

- Sire , fait li evesques , quant a mei l'avez quis , 
Tut ço vus en dirai que mei en est avis . 
Ja puis qu'il ert sacrez , n'ert a voz leis suzmis . 
Ne vus rendra acunte , s'il fu vostre baillis . 
Mult bien vus i guardez , ainz qu'il seit a ço pris . » 

Dunc par esteit li reis en grant ire muntez , 
Quant hum ne li juga tutes ses volentez . 
Ariere est en la chambre par mautalent entrez . 
Li arcevesques est encontre lui levez ; 
Cum ço fust uns garçuns , li est al pié alez . 

E tuit li autre evesque li sunt chaü as piez . 
Pur l'arcevesque prient ; mes ne s'est puint plaisiez . 
Quant les vit tuz ensemble entur li arengiez : 
« Pur les oilz Deu , fist il , pur quei me hunissiez ? 
Ne fu mais par les suens nuls hum si avilliez . » 

Or veit li arcevesques altre respit n'avra . 
Quant ço vint vers lu seir , a l'ostel s'en ala . 
Li mals del flanc le prist , jur e nuit li dura . 
Achaisunus en ert , e suvent lui greva ; 
Par cel'ire qu'il out , dunc lui renovela . 

Mais li reis l'endemain pur lui main enveia , 
E jure les oilz Deu que sen acunte avra . 
Il dit : n'i puet aler , d'anguisse tressua ; 
E se Deu plest , ço dit que ses mals tresira , 
E qu'il irra a curt , si tost cum il purra . 

Li reis jure les oilz venir li estovra , 
E u il voille u nun ses acuntes rendra . 
E cum plus ert malades , de tant plus l'anguissa . 
L'arcevesque Thomas encontre li manda : 
Pur amur Deu le sueffre , ki tut le mund cria . 

Quant veit li reis Henris qu'il nel purra aveir , 
Quida qu'il se fainsist tut pur lui deceveir . 
Dous cuntes enveia pur s'enferté veeir , 
Celui de Leïrcestre , qui pris out de saveir , 
E cel de Cornewaille , que l'en dient le veir . 

E quant il vindrent la , virent s'enfermeté . 
Dient li que li reis li ad par els mandé 
Que il vienge a la curt . Il lur aveit mustré 
Que ses mals l'ot la nuit mult durement grevé , 
E encore le tint ; mais un poi out sué . 

E prie lur pur Deu k'il le leissent gesir ; 
E se li reis le volt tresqu'al demain suffrir , 
Il irra a la curt , si orra sun plaisir . 
Ne larra qu'il n'i aut , pur vivre u pur murir ; 
Ainz s'i fereit porter e sur biere tenir . 

De part le rei li unt icel respit duné . 
Dient li reis voldra l'endemain par verté 
Ses acuntes oïr ; n'iert pur rien desturné . 
- Il i ira , ço dit . E il s'en sunt turné , 
Si unt mustré al rei ço qu'il i unt trové . 

Le jur meesmes puis li fu bien acuintié , 
E dui riche barun li unt pur veir nuncié , 
Que s'il alout a curt , si ert apareillié 
Il ert mis en prisun , ne verra mais sun pié , 
U il sera ocis , ne lui ert purluignié . 

Quant il l'oï , la char l'en prist tute a fremir . 
Uns sainz huem li a dit , cui il l'ala gehir , 
Que l'endemain matin , quant devra Deu servir , 
Qu'il chant de saint Estiefne , le premerain martyr ; 
Ja puis ne li purrunt si enemi nuisir . 

L'endemain se leva li bers en l'ajurnee , 
Car l'anguisse li ert de sun mal trespassee . 
En grant devotiun cele messe ad chantee , 
E a Deu sun seignur ad sa cause mustree , 
E pria qu'il le guard de male destinee . 

Purquant pur cele messe que il dunc celebra , 
Li evesques de Lundres , qui pur le rei parla , 
Par devant l'apostolie puis l'en acaisuna 
E dist pur sorcerie cele messe chanta , 
E el despit le rei . Mais le veir trespassa . 

Mais quant il ot chanté , n'esteit pas despuilliez , 
Mais iloec est assis ensi apareilliez . 
Pur les evesques ad ses hummes enveiez . 
Quant il furent venu , bel les ad araisniez . 
« Seignur , fait il a els , pur Deu me conseilliez ; 

Car li reis est vers mei munté en si grant ire 
Que nuls hum ne purreit ne demustrer ne dire 
Cum grant mal il me quiert , od le mielz de l'enpire . 
Bien savez e veez a quei il tent e tire , 
Ne nuls fors Dampnedeus ne m'en puet estre mire . 

E pur ço me dut mult , e sui en grant esfrei , 
Car jo sai le conseil e le secrei le rei . 
Li plus privé de lui le m'unt mustré en fei . 
E pur ço voil aler a curt en cest conrei , 
E la cruiz en ma main , pur seürté de mei . » 

Dunc respunt li uns d'els , qui rien ne s'en desheite 
E le conseil le rei e aguise e receite : 
« Sire , que volez faire ? Ne freez si grant freite 
Que vus algiez a curt , el puing l'espee treite , 
Car ja mais ne serreit la medlee desfaite . 

Se vus alez einsi , l'espee traite , a curt , 
Vostre hauberc vestu , en main vostre behurt , 
Entre vus e le rei e ire e graigne en surt , 
Ne ja mais n'iert qui pes entre vus dous aturt , 
Ne ja mais n'iert uns jurs saint'iglise n'en plurt . 

Mult estes vers le rei enpeiriez e medlez . 
S'ensi alez a curt , grant hunte li freez . 
Vus querez la metlee , s'od armes i alez . 
Vostre espee est reburse , ses branz est acerez ; 
S'il trait sur vus s'espee , sustenir nel purrez . 

Metez jus vostre cruiz , faites vus desparer , 
E faites vostre cruiz devant vus la porter . 
En grant humilité devez a curt aler , 
Que nuls ne vus en puisse reprendre ne blasmer . 
De pes en purra l'un vers le rei mielz parler . » 

Mult respundi li bers humblement a cel'ure : 
« Jo n'ai pas trait m'espee , ne jo ne li cur sure , 
N'autrui ne baillerai la cruiz , qui k'i acure . 
Pais quier ; ço peise mei que nuls la me demure , 
E mult serrai dolenz , se saint'iglise en plure . 

Ne jo ne quier al rei ne mal ne deshonur . 
N'a humme en tut le siecle qui plus desirt s'onur ; 
E mult sui jo dolenz que jo ai sa haür . 
E se s'espee trenche , la meie ad grant reidur ; 
E obeïr m'estuet al suverain seignur . 

Or vus pri e comant tel conseil me doinsiez 
Que jo ne seie a Deu ne al siecle avilliez . 
- Sire , fait li uns d'els , car vus humilïez ; 
Al rei en sa merci l'arcevesquié laissiez . 
N'avrez pes altrement , a seür en seiez . 

- Mal conseil me dunez , fait il ; ja nel freai . 
Or alez a la curt ; e jo m'aturnerai . 
Al plus verai conseil , se Deu plaist , me prendrai . » 
Dunc s'esteit desparé de l'aube senz delai . 
En chape e en surpliz remist ; car bien le sai . 

A la rei curt ala , quant il i fu mandez . 
Par desus le surpliz s'est de l'estole armez , 
D'une chape a canoine par desus afublez ; 
Car bien sot qu'il esteit al rei forment metlez . 
Sur sun cheval munta ; a Deu s'est comandez . 

Mult reduta le rei e sun fier maltalent . 
Del tut le cunut bien senz nul receilement , 
Cumme cil qui l'aveit servi mult longement . 
E sout bien que li reis le haï durement , 
E que mult poi amis ot a cel parlement . 

Mult m'esmerveil pur quei li reis si le haï , 
Se pur ço nun qu'il ot sun servise guerpi , 
E sun conseil del tut , e de lui departi , 
E qu'il s'osa drecier vers lui n'einsi n'einsi . 
N'ert pas tant gentils huem ; fieble erent si ami . 

E pur ço que li reis l'aveit tant eshaucié , 
E mustré li aveit einsi grant amistié 
Qu'en tute rien li out sun conseil acointié , 
Ainc ne trova li reis qui plus l'ait corecié . 
Grant desdeig li sembla qu'il l'aveit commencié . 

Curuz de rei n'est pas gius de petit enfant . 
Qu'il comence a haïr , seit pur poi u pur grant , 
Ja mais ne l'amera en trestut sun vivant . 
Ço que reis volt est leis , ço dient li alquant ; 
As terrïens seignurs sunt tuit obeïsant . 

Li huem Deu out guerpi le terrïen seignur 
E se fu pris del tut a Deu , sun creatur , 
Qui il voleit servir en fei e en amur . 
Sout bien qu'il suffereit un mult pesant estur . 
Plus cremi de prisun que de perdre s'onur . 

A la curt en ala sainz Thomas li bons prestre , 
E prist les armes Deu , que seürs peüst estre . 
La cruiz arcevesqual fist porter a sa destre , 
E la reisne del frein tint en la main senestre . 
Fait out sun avocat de Jesu Crist , sun mestre . 

Tut dreit devant la sale est a pié decenduz . 
Laienz en est entrez ; sis chevals fu tenuz . 
Asez i ad trové e joevenes e chanuz . 
En sa main prist la cruiz , quant fu laienz venuz . 
En sa chambre ert li reis od ses plus privez druz . 

Laienz entra Thomas od mult poi conpaignuns ; 
Poi i mena des suens , si cum nus l'entenduns . 
Le rei i ad trové od ses privez druguns , 
Evesques e abez e cuntes e baruns . 
Tuz suls entra en champ , cumme bons champiuns . 

Li evesque se sunt encontre lui drecié . 
De la cruiz l'unt blasmé , qu'il porte , e chastïé : 
Car le rei sun seignur en a mult avillié , 
E vers lui en charra en grant enemistié . 
Or la bailt a un altre , ço li unt conseillié . 

Robert de Herefort la li va demander : 
Evesques est , ço dit ; bien li puet comander . 
Li evesques de Lundres i ala dreit clamer : 
Ses deiens est , ço dit ; par dreit la deit porter . 
Des mains la li voleit par vive force oster . 

« Fous , fait il , tuz dis fustes , e estes e serrez , 
Quant vus , l'espee traite , desur le rei venez . 
S'il trait sur vus la sue , coment vus defendrez ? 
Car grant hunte li faites , quant en sa curt entrez 
Cum en feu e en flambe , de vostre cruiz armez . 

Mais metez jus la cruiz , un autre la livrez ; 
Nostre seignur le rei en ire ne metez . » 
Fet cil de Wirecestre : « Sire evesque , suffrez . 
Laissiez ester sa cruiz ; car ne la baillerez . 
N'est trop buens a porter la cruiz que vus veez . » 

Mult se sunt entremis de lui la cruiz tolir ; 
Mais il ne la volt pas a nul d'els tuz guerpir , 
A dous puinz tut adès li veïssez tenir . 
Poi i out des evesques quil volsist sustenir , 
Mais Rogiers de Wircestre ne li voleit guenchir . 

L'arcevesque Thomas tut avant s'en ala . 
La cruiz arceveskal il meïsmes porta ; 
Nul ne la volt baillier , car forment se duta . 
Desur un banc s'asist , e a Deu s'apuia . 
En sa main tint la cruiz , en sun quer la porta . 

En l'autre chambre avant sist li reis od ses druz , 
U ses conseilz teneit od les mielz coneüz . 
Devant lui n'esteit pas l'arcevesques venuz , 
Car li reis ert vers lui en ire commeüz . 
Le jur unt tuz lur plaiz par amparliers tenuz . 

Ire e malveis conseil unt le rei deceü , 
Qui l'unt vers le saint humme isi fort commeü . 
Li reis aveit ainceis sun estre coneü ; 
Or quidout qu'il fust tels cum il l'out ainz veü . 
Trestut esteit changiez : sainz Espirz en lui fu . 

Dunc l'i voleit li reis des clers faire plaidier . 
Mais li barun li unt fait tut cel plait laissier : 
Car se nul plait volsist vers les clers comencier , 
Les evesques verreit tuz ensemble alïer , 
N'einsi ne purreit pas l'arcevesque plaissier . 

La u sist sur le banc , entre lui e le rei 
Alouent li barun , dui e dui , trei e trei . 
Del plus privé conseil li fu dit en requei 
Sa mort ert aprestee , presist guarde de sei . 
E pluisur s'en esteient juré e pris par fei . 

Je ne sai se li reis l'out fait apareillier 
Qu'il volsist l'arcevesque faire ocire u lïer ; 
Mais einsi li vint huem le jur sovent nuncier . 
Puet cel estre li reis le voleit esmaier , 
Que il le peüst mielz par manaces plaissier . 

Dunc ad fait devant sei venir li reis Henris 
Les evesques ; sis ad forment a raisun mis , 
E volt que il li tiengent ço qu'il li unt pramis , 
Qu'il tendrunt les custumes e les leis del païs , 
E que li arcevesques n'en sera point eschis . 

A l'arcevesque en vunt li evesque parler . 
Dient que lur estuet les leis le rei guarder , 
Quant par obedïence les lur fist graanter 
Et in veritatis verbo parcunfermer . 
En nul sens ne s'en volent vers lui desleeler . 

Lui meïsmes , ço dient , les estovra tenir , 
Car il les graanta , ne s'en deit resortir ; 
E serement en fist , ne s'en puet desmentir . 
E li reis le volt ore e saveir e oïr 
Se de sa leauté volt envers lui guenchir . 

Quanqu'il unt dit a bien sainz Thomas esculté . 
Puis lur a respundu od grant humilité : 
Deus est en lui , fait il , ki aime verité ; 
Ne cil n'aime pas Deu qui n'aime lealté ; 
E Deus het tricherie e tut'iniquité . 

« E les leis que vus dites a quei li reis s'alie , 
Ne sunt de leauté , ainz sunt de felunie , 
Contre Deu e raisun , pur destruire clergie . 
Ne jo nes tendrai pas pur rien qui seit en vie . 
Par sainte obedïence defent nes tiengiez mie . 

N'est pas sages qui chiet , quant ne volt relever , 
E mielz vient tost resurdre que trop i demurer . 
E pur ço que la curt me volt si fort grever , 
E vus , qui od raisun devriez od mei ester , 
Apel jo ; car ne voil contre raisun aler . » 

Quant veit li arcevesques , prist sei a purpenser : 
La curt a l'apostolie li estut apeler , 
Saveir s'il se purreit par issi delivrer . 
E vit tut entur li les evesques ester : 
Uns suls d'els pur le rei ne volt un mot tinter . 

Or veit bien e entent qu'um vait sa mort querant , 
E veit tuz les evesques entur li en estant . 
« Seignurs , fait il , j'apel ; kar mestier en ai grant ; 
Car ceste curz me vait mult durement grevant . 
- Sire , fait cil de Lundres , relaissiez mei de tant . 

Sire , fait cil de Lundres , de tant me releissiez . 
- Nel ferai , fait li il ; mais se jo sui tuchiez , 
A vus tuz le comant la justice en faciez , 
Que vus pur nule rien nului n'en esparniez . » 
Dunc fu cil de Wincestre durement esmaiez . 

« Sire , fait il , pur Deu , car entendez a mei : 
Rendez en sa merci l'arceveschié al rei . 
N'avrez pes autrement ; tut clerement le vei . » 
Il nel dist pur nul mal , mais en conseil de fei . 
Surdre i vit grant peril e mult mortal desrei . 

« Nel ferai , fait li il ; divine dignité 
Ne rendrai a lai humme en trestut mun eé ; 
Car cuntre Deu sereit e contre leauté . » 
Fait dunc cil de Cicestre : « La meie volenté , 
Remaindrïez Thomas , senz ceste poesté . » 

Quant li pluisur entendent q'um quist l'encombrement 
De Thomas l'arcevesque , mult en furent dolent . 
L'arcevesque Rogier apelent erramment 
E l'evesque de Lundres , quil haï durement , 
E celui de Cicestre , qui ne l'ama neent : 

« Seignurs , pur amur Deu , nel faites pas einsi . 
S'un ocit l'arcevesque , vus en avrez le cri , 
Car tuz li païs seit que vus l'avez haï . 
Se vus nel delivrez , nus sumes mal bailli : 
Li reis e saint'iglise e nus iermes huni . » 

Dunc alerent ensemble li evesque parler . 
Conseillent sei coment le purrunt dilivrer ; 
E dient qu'il irrunt al rei Henri parler 
Que , s'il le vunt devant l'apostolie apeler , 
K'ensi le purrunt bien de sun sié deposer . 

Al rei en vunt parler , si li crient merci . 
« Sire , funt il , pur Deu , nel faites pas einsi . 
Laissiez ester cel plait qu'avez ore acuilli ; 
Kar vus en avrïez a tut dis mais mal cri , 
E nus en serium suspendu e huni . 

Sire , funt il al rei , laissiez nus ent ovrer . 
Bien savez qu'il nus ad fait vos leis confermer ; 
E or nus volt refaire trestuz deslealer . 
E d'iço l'irum ore tuit ensemble apeler ; 
Einsi le purrum bien de sun sié deposer . » 

Dunc dist li reis Henris : « Einsi le vus otrei . 
- Or nus leissiez , funt il ; nus en prendrum conrei ; 
Car tut li abatrun , voil'u nun , le desrei . » 
Li un i entendirent mal , e li autre fei . 
Dunc sunt venu a lui . Tuit erent en esfrei . 

« Nus apelun , funt il ; car trop sumes grevé . 
Car ço que nus eümes ainz al rei greanté , 
E par obedïence l'eüstes comandé , 
Or l'avez defendu . Pur tel deslealté , 
U vus nus volez metre , vus avuns apelé . » 

Al rei Henri en unt cil del conseil parlé 
E quant li reis oï qu'il aveit apelé 
E qu'il alout del tut contre sa volenté , 
Ne vus en sai mustrer sun quer ne sun pensé , 
Mais a cels del conseil ne l'a il pas celé . 

« Sire , funt il idunc , ço vus estuet laissier . 
Car s'a nostre conseil vus volez apuier , 
L'arceveschié perdra ; tut le ferum plaissier . 
Car vers vus nus volt faire parjurer e trichier , 
E devant l'apostolie l'en voldrum chalengier . 

- Alez delivrement , fait il ; or en pensez . » 
Dunc sunt venu a lui ; il les ad escultez . 
« Sire , funt il a lui , quant si nus mesmenez , 
Vus e nus vers le rei einsi deslealtez , 
Apelum nus ; car trop durement nus grevez . » 

Par cel apel unt mult le rei aseüré 
E mult a cele feiz de s'ire refrené . 
Pur ço qu'or desdiseit ço qu'ainz ot graanté , 
Quida , s'en la curt Deu l'en eüssent prové , 
Que pur ço deüst perdre e croce e dignité . 

Li prelaz d'Evrewic , cil de Lundres , ço qui , 
Conseil li unt duné priveement andui 
Que , veant si grant gent , ne li fesist anui ; 
Mais l'endemain le mant , quant n'i avra nului ; 
Priveement le mete senz noisse en sun estui . 

Par ço s'est mult li reis de s'ire refrenez , 
E desfaiz li malices qui dunc ert aprestez , 
E lur mals engins fu a grant bien aturnez . 
Car que que li hum penst , fieble est sa poestez ; 
Deus abat les puissances e les feluns pensez . 

Dunc enveia li reis a lui ses chevaliers : 
Or volt que il li rende ses acuntes pleniers 
De quanqu'ot en baillie , quant fu ses chanceliers , 
De trente mile livres d'esterlins en deniers . 
Mais il ad respundu mult bel as messagiers : 

« Seignur , fait il a els , tut senz en plait entrer , 
Ne me deit pas mis sires acuntes demander . 
Car tut cest grant aveir que ci vus oi numer , 
En ses busoignes l'ai fait metre e aluer ; 
Si l'ad oï suvent mis sires acunter . 

E quant jo fui a Lundres esliz e alevez 
A ceste dignité , tuz fui quite clamez 
Par sun comandement , si que bien le savez ; 
E d'acuntes e d'el fui iloec delivrez . 
Pur ço ne voil rentrer en plait qui est finez . » 

Quant il unt fait al rei ceste parole entendre , 
D'ire devint vermeilz plus que carbuns sur cendre . 
« Pur les oilz Deu , fait il , ne volt acunte rendre ? 
E si est mis huem liges : jugement en voil prendre ! 
- Sire , funt il , mais d'el , dunt mult plus volt mesprendre . 

Quant il est vostre huem liges , il vus deit fei porter 
E tenir en tuz lius vostre honur e guarder . 
E quant vus volt tolir vostre curt e fauser , 
E apele autre curt , de çol poëz grever , 
Car iluec vus volt il granment desonurer . 

De cel poëz jugier , funt li dunc li barun . 
- Alez al jugement , fait il , senz targeisun . » 
Al jugement en vunt la maisnie Nerun . 
Lur pere espirital jugent comme bricun 
Que li reis le presist e mesist en prisun . 

L'arcevesque Rogiers d'icel conseil eissi . 
Fait il a l'arcevesque : « Aiez de vus merci , 
De nus tuz ensement ; car mal sumes bailli , 
Se ne faites del tut le voil lu rei Henri . » 
Sainz Thomas li ad dit : « Satanas , fui d'ici . » 

Quant li jugemenz fu e faiz e acordez 
E devant le rei fu e diz e recordez , 
Dous i ad enveiez li reis de ses privez : 
Li cuens Reinalz i est de Cornewaille alez , 
E cil de Leïscestre , qui mult par ert senez . 

Dreit devant l'arcevesque sunt andui aresté . 
Li quens de Leïscestre aveit primes parlé : 
« Sire , fait il , li reis vus ad par nus mandé 
Qu'oiez ço qu'il vus unt jugié e acordé . » 
Dunc l'aveit li buens prestre fierement reguardé : 

« N'i avra ui par mei jugement esculté , 
Fait li buens arcevesques , car jo ai apelé . 
- Coment , fait dunc li quens , puet estre desturné , 
Quant vus li devez fei , humage e ligeé ? 
De lui tenez granz teres e granz fius en barné . 

E quant en barunie de lui granz fius tenez , 
Jugement en sa curt e dreit i sufferrez . 
- Ne tieng , fait saint Thomas , de lui fius n'eritez 
Ne rien en barunie ; mais tut est charitez 
E parmenable aumosne , tut ço dunt sui fieffez . 

Ço qu'a saint'iglise unt si ancesur duné , 
En parmenable almosne li unt tut graanté ; 
Ainkes de barunie n'i out un mot suné . 
Li reis l'a par sa chartre tut einsi confermé , 
Otrïé en almosne , en parmenableté . 

E pur ço , fait lur il , de part Deu vus defent , 
Par la cristïenté qui de nus vus apent , 
Que de mei ne faciez ui mais nul jugement . » 
Li quens li respundi : « Sur tel defendement 
Ne m'en entremetrai ; tut quite vus en rent . » 

Fait dunc li quens Roberz : « Dites dunc , quens Reinalt ; 
Jo nen os mais parler , quant le defent si haut . 
- Nel ferai , fait li quens , se Damnedeu me saut . 
Ne me fu enchargié ; ja ne m'en ferai baut . 
Dites , se vus volez , car Reinalt vus en faut . 

- Sire , fait quens Roberz , suffrez , pur saint Denis , 
Que vostre respuns ait oï li reis Henris . 
- Coment ? fait l'arcevesque Thomas ; sui jo dunc pris ? 
- Ne l'estes , par saint Lazre , fait dunc li quens de pris . 
- E jo m'en vois a tant » , respunt li Deu amis . 

Dunc s'en revunt al rei cil dui riche vassal , 
E li sainz arcevesques parti de sun estal . 
Ingnelement eissi de la chambre real ; 
N'en mena compaignun fors Deu l'espirital . 
En sa main destre tint la cruiz arceveschal . 

E quant il s'en parti de la cambre le rei , 
Justises e baruns , tels que numer ne dei , 
L'escrïerent en haut , a hu e a desrei : 
« Li traïtres s'en vait : veez lei , veez lei ! » 
Il s'en ala avant , ne dist ne ço ne quei . 

Nis li quens Hamelins ne s'i volt taisir pas . 
Quant il en vit aler l'arcevesque Thomas , 
Mult l'aveit escrïé , e nel dist giens en bas : 
« Cumme fel , fait li il , mal traïtres , t'en vas ! » 
Sil hua Hue Wac tant qu'il fu pres tut las . 

A l'eissir de la chambre durement se hasta . 
Quant vint enmi la sale , a leigne s'abuissa ; 
Pur poi qu'il ne chaï . Idunches l'escria 
Randuls del Broc , e dist : « Li traïtres s'en va . » 
Li sainz huem ne dist mot , mais avant s'en ala . 

En la sale fu mult traïtres apelé . 
De tutes parz i fu hautement escrïé ; 
N'i eüst greignur cri , se fundist la cité . 
Nis torgeluns d'estraim unt après lui geté . 
Ne volt a els plaidier ; ultre s'en est passé . 

Ensi firent Giwiu , quant hum ot Deu jugié : 
Vilment l'unt escrié , batu e coleié , 
Enmi le vis li unt escopi e rachié . 
De sun gré le suffri Deus pur l'umain pechié , 
E cist pur delivrer de vilté le clergié . 

Li malvais qui quidierent le rei servir a gré , 
E garçuns e putains , unt saint Thomas hué 
E derochié de torges ; car Randul l'out rové . 
Mais cil qui Deu cremirent e qui l'orent amé , 
En unt od grief suspir celeement pluré . 

Dunc fu al rei nuncié cum hum le fist huer , 
E que l'um le voleit e laidir e tuer : 
Li reis sereit huniz s'um nel laissout ester . 
Dunc comanda li reis e fist par ban crïer 
C'um laissast quitement lui e les suens aler . 

Si tost cum li ber fu sur sun cheval sailluz , 
Grant aleüre en est a la porte venuz . 
Fermee la trova ; dunc fu mult esperduz . 
Poür out qu'il ne fust e pris e retenuz . 
Mais Deus l'en ad jeté , qui fist pur li vertuz . 

Li arcevesques out iluec sun esquier , 
Un qui ot nun Trunchez ; dunc li ot grant mestier . 
Les cles des portes vit luinz pendre a un ramier : 
Erramment les saissi , ne s'i volt rien targier ; 
La porte desferma , n'i apela portier . 

Ne volt ilueckes Deus l'arcevesque laissier . 
De tant cles cum cil pout a dous mains enpuignier , 
A la dreite clef est asenez al premier . 
Li portiers entendi a batre un pautenier ; 
E li bers s'en eissi , qui Deus aveit mult chier . 

Li quens de Leïrcestre , qui si oï crïer , 
Dist al rei cum l'um fist l'arcevesque escrïer ; 
Grant hunte fu k'um fist si haut humme huer , 
Nel devreit pas suffrir ; hum l'en voldreit blasmer . 
Dunc comanda li reis k'um le laissast ester . 

Quant il fu descenduz , al mustier s'en alad . 
S'il esteit de chanter none tens demandad . 
Mais ultre none esteit : none e vespres chantad . 
Car le servise Deu tempre u tart n'obliad ; 
Volentiers le servi . Guereduné li ad . 

E quant il fu eissuz , après ço , del mustier , 
Ses serganz apela , demanda a mangier . 
Tuit s'en erent fuï e clerc e chevalier ; 
N'en i trovast pas sis , s'il en eüst mestier , 
Kar la poür del rei les out fait desfuchier . 

Dunc rova qu'um fesist les povres enz venir . 
Les tables en fist l'um del refreitur emplir . 
Jo crei qu'il pensa d'el que del ventre farsir ; 
Nepurquant il manja assez , tut a leisir , 
E ad fait bel semblant pur les suens esbaudir . 

Ainceis fu neire nuit que il eüst supé . 
Sun lit unt , veant tuz , enz el mustier porté , 
Detriés le grant autel e fait e aturné , 
E sun chapel d'aigneaus sur l'oreillier levé , 
Le covertur un poi par desus reversé . 

E quant li moinie vindrent lur complie chanter , 
Quidierent il pur veir que se dormist li ber ; 
E chanterent en bas , car nel voldrent quivrer . 
E li uns roveit l'autre par signes a tagler : 
Mustreient qu'il ert las , c'um le laissast ester . 

Un suen humme i out mis pur le lit a guarder . 
E quant nul i veneit , sil faiseit returner , 
E diseit qu'um lessast sun seignur reposer ; 
Ja puis n'en trovast un quil volsist reguarder ; 
Encore l'endemain l'i quidierent trover . 

Endementres ad fait tut sun eire aprester . 
Mais poi i eut des suens qu'il le volsist mustrer . 
N'unkes n'en volt un sul de ses chevals mener , 
Mais quatre forz destriers fist la fors amener , 
Cum s'il fussent as ostes qui deüssent errer . 

Dunc seeient les genz le plus a lur super . 
Dunc vit bien li huem Deu qu'il s'en deveit aler . 
E il pluveit tant fort qu'il ne voleit cesser . 
La nuit fist il sa chape une feiz recouper : 
A enviz la poeit - issi pesout - porter . 

Quant il fu anuitié e tut fu aseri , 
L'arcevesque Thomas s'est apresté einsi 
D'errer celeement qu'a nului nel gehi , 
N'a privé ne a clerc , n'a parent n'a ami , 
Fors sulement a treis qui l'orent ainz servi . 

Dous freres blancs mena ovec sei li buens ber : 
Robert de Cave oï l'un des dous apeler , 
E frere Scaïman oï l'autre numer . 
E un suen escuier n'i volt il ublïer : 
Rogier de Brai , un brun , un prode bacheler . 

A ces dous freres a sun conseil coneü , 
Qui de Sempingeham furent a lui venu , 
E a sun escuier , qui privez de lui fu . 
Par la porte del nort s'en sunt nuitantre eissu : 
N'i furent encontré , nul d'els , n'aparceü . 

Mais um faiseit les portes del burc tutes guaitier ; 
E pur quei um le fist , nel vus sai acuintier . 
Purquant sulunc le tens en poum bien jugier . 
Mais li ber enveiad pur les portes cerchier : 
Cele sule trova senz guaite e senz portier . 

L'arcevesque Thomas n'out cure de sujur . 
Bien li fu acuintié , s'il atendist le jur , 
Il fust mis en prisun ; e de ç'aveit poür . 
As esteilles s'en vunt e a la tenebrur , 
E se sunt comandé a Deu nostre seignur . 

Tute la nuit erreient entresqu'a l'ajurner , 
E le jur se muçowent d'ici qu'a l'avesprer 
Od muines , od noneins , en bois , pur els celer . 
Mais ne voleient pas le dreit chemin errer , 
Tant que a la parfin sunt venu a la mer . - 

Einz tierce l'endemain l'ala treis feiz haster 
Li messagiers le rei , rova l'a curt aler . 
Mais cil qui guarda l'uis ne l'i laissa entrer , 
Ainz dist qu'il le laissast uncore reposer , 
Tant qu'um le hasta mult , k'um nel pout plus celer . 

Dunc est li mareschals alez al rei Henri , 
Danz Willames de Capes , si li cria merci 
Des hummes l'arcevesque , que ne fussent leidi . 
Kar li Brocheis li erent durement enemi , 
E tuit s'en erent pres alé e departi . 

Dunc fist li reis Henris Randulf del Broc crïer 
Par tute Norhantune que l'um laissast aler 
Les hummes l'arcevesque quitement de jur cler ; 
Nuls ne fust si hardi quis osast adeser . 
Enviz le fist Randuls , mais ne l'osa veer . - 

Mais la premiere nuit qu'il s'en fu si emblez , 
Le secunt jur , tut dreit est en Nicole entrez . 
Chiés dan Jacob s'esteit od les suens ostelez . 
Gris dras d'un frere ad pris , k'il puisse estre celez : 
Or est Thomas changiez , Cristïens est numez . 

En un batel ainz jur saint Thomas s'en entra ; 
Robert de Cave od sei priveement mena . 
Dreit par desuz le punt de Nicole passa , 
E vers Sempingeham a l'Ermitorie ala . 
Uit jurs en une chambre , u plus , i demura . 

Scaïmans e Rogiers par secche terre alerent , 
E a Sempingeham furent e sujurnerent 
E l'eire l'arcevesque a celee aturnerent ; 
Ne a haut ne a bas lur conseil ne mustrerent . 
Quant il virent lur aise , par nuit s'acheminerent . 

Qui veïst le saint humme seeir a sun mangier , 
Que il n'aveit od lui ne clerc ne chevalier , 
Quant Roberz s'en eissi , ne estrange ne chier , 
Senescal ne garçun ne cou ne buteillier , 
De pitié l'en poüst trestut le vis muillier . 

Quant a l'Ermitorie orent lungement sujorné , 
Que li reis quida bien qu'il fussent mer passé , 
Envers la mer se sunt nuitantre acheminé . 
Mais par tut furent ainz li ostel apresté ; 
Nis parmi Cantorbire en sunt nuitantre alé . 

A la mer vint li ber , a Sandwiz eschipa . 
Entre Gravnige e Merc tart al seir ariva . 
Ne pout aler a pié , car mult tost s'alassa . 
Uns granz sollers aveit , k'uns freres li presta ; 
Entur le col del pié a nuals les laça . 

Chaüz est el gravier , quant se hasta d'aler . 
Leva s'en , si a pris ses mains a reguarder . 
Dunc li unt un jument senz sele fait luer , 
Car ne porent nul autre a cele feiz trover ; 
Nis de fain l'aveit fait sis maistre enchevestrer . 

Il orent un vadlet en la greve trové , 
A cui un cheval unt pur uit deniers lué . 
E quant puroec ala , mult aveit demuré ; 
Idunc quiderent estre tuit pris u encusé . 
Cel jument amena ; Cristïen unt munté . 

Tut a as li unt fait dous liwes chevalchier , 
Ne mais que d'une chape qu'unt fait suz li pleier . 
Dunc se firent ensemble a Clermareis nagier ; 
Puis vunt a Saint Omer , ne s'i volent targier . 
Mais par tut se feseient repundre al herbergier . 

Dunc vint a Saint Omer danz Richarz de Luci . 
De Saint Jame par Flandres sun chemin acuilli . 
A l'arcevesque vint , quant parler en oï . 
Del tut l'acordereit , ço dit , al rei Henri , 
Se returnout od lui . Mais il i ad failli . 

L'arcevesque respunt : ne volt pas returner ; 
Car il nel purreit pas en nul sens acorder , 
N'a lui ne volt il pas einsi sun cors livrer . 
A l'apostolie volt , ço dit , tut dreit aler , 
Par ki conseil voldra del tut en tut errer . 

Richarz li respundi par ire e par buffei : 
« Quant ne volez venir ensemble od mei al rei , 
Or vus desfi ge dunc e des miens e de mei . » 
L'arcevesque respunt senz ire e senz desrei : 
« Richarz , tu es mis huem , si me deis porter fei . » 

Richarz li respundi : « Mun humage vus rent . 
- Jo nel te prestai pas , fait li il erramment ; 
Mais de mei ne tendras ja mais veraiement . 
- Ne vus rent , fait li il , ne fiu ne tenement ; 
Mais ne vus afïez des ore en mei neent . » 

Dunc enveia li bers al cunte dous abez , 
Qu'il li doinse conduit , qu'il seit ultre passez 
Par Flandres , u il est venuz e arivez ; 
Car d'Engleterre esteit priveement turnez 
Pur le rei sun seignur , vers qui il ert medlez . 

Li quens li respundi : sun conseil en prendra ; 
E tant est riches huem qu'en la terre qu'il a , 
Ço dit , qu'un arcevesque retenir bien purra . 
Quant l'arcevesque l'ot , a l'evesque en parla , 
Celui de Terewane , qui la nuit l'en mena . 

Car mult cremi de sei , quant le respuns oï . 
Mult nota les paroles que li quens respundi , 
Pur ço que li quens ert cusins le rei Henri , 
E erent d'un conseil e durement ami . 
A l'evesque Milun sun conseil en gehi . 

Il ert le jur venuz l'arcevesque veeir . 
E quant il s'en ala la nuit en l'oscur seir , 
L'arcevesque Thomas , ki mult out grant saveir , 
Le conveia la fors . Pur desaparceveir 
Fist estaindre les cirges , qu'um nel peüst veeir . 

« Esteigniez , fait lur il , ces cirges alumez . 
Laissiez l'aler a Deu . » Ensi s'est delivrez . 
Il se trestrent ariere , e il esteit muntez 
Sur un grant cheval blanc , qui li fu amenez 
De la curt cel evesque . Einsi s'en est turnez . 

De ses hummes einsi nuitantre s'en embla . 
Par l'evesque Milun , qui la nuit l'en mena , 
De Flandres est eissuz ; a Seissuns s'en ala . 
L'endemain a ses hummes ariere remanda 
Qu'il alout a Seissuns ; a lui venissent la . 

Mais mult li esteit bien a cel'ure avenu 
E maint humme l'unt puis a miracle tenu : 
Car danz Henris de Pise , qui des chardenaus fu , 
E li reis Loëwis sunt d'autre part venu ; 
Es rues de Seissuns sunt entreconeü . 

Sa cause e sun eissil lur aveit denuntié . 
Li buens reis Loëwis en ad eü pitié , 
E sil volt retenir par mult grant amistié . 
Et danz Henris de Pise li ad covenantié 
Par tut li aidera . Si fist il senz faintié . 

Dunc a li reis Henris ses messagiers tramis 
Tresqu'a Conpeigne al rei de France , Loëwis . 
E dit qu'en la cuncorde , quant hum les fist amis , 
Que l'un d'els a l'autre out otrïé e pramis , 
E que numeement fu en l'acorde mis 

Que , se nul de lur hummes fust de lur terre eissuz , 
S'en l'autrui terre esteit en nul liu coneüz , 
Que il fust erramment e pris e retenuz 
E fust a sun seignur senz desturbier renduz . 
De tut le regne fu tuz li plus halz eissuz . 

En cel message vint Gilebert Foliot . 
Des lettres sout asez , e servi Astarot . 
( Mais puis avint tel jur que il s'en tint pur sot 
Qu'encontre le saint humme eut parlé un sul mot : 
De Sodome est eissuz e siut les traces Lot . ) 

E Richarz d'Ivecestre fu l'un des messagiers , 
Qui al rei Henri ert ses privez conseilliers 
E de tute la terre e meistre e justisiers . 
E al rei Loëwis porta dous espreviers . 
( Or vait le dreit chemin , laissé ad les sentiers . ) 

Guillames en fu uns , li buens quens d'Arundel , 
Sages , preuz e curteis e senz nul mal apel . 
Mais dunc medla sun or a fundre le veel , 
E mesfist , quant el lai volt metre Daniel . 
( Venuz est a merci al saint a sun tumbel . ) 

Lur message unt bien dit e lur moz bien asis . 
« Ne sai dunt vus parlez , fait li reis Loëwis . 
- Sire , funt il , a vus se plaint li reis Henris , 
E d'un des plus hauz hummes de trestut sun païs , 
Qui s'en est d'Engleterre nuitantre alez fuitis . 

L'arcevesque Thomas ad vers le rei mespris . 
De tut le reaume ad esté poesteïs , 
E les rentes cuilleites tutes e anz e dis ; 
Ne volt acunte rendre de tut ço qu'en ad pris , 
Ne suffrir jugement . Mal los i ad conquis . 

E quant a sun seignur sun acunte ne rent 
Del suen qu'il ad eü , e fuit sun jugement , 
Vis nus est qu'il s'en vait mult felunessement . 
Or vus requiert li reis mult amiablement 
Qu'en vostre terre n'ait nul liu recetement . 

- L'arcevesque Thomas , fait li reis , bien le vi , 
Le chancelier ki tant servi le rei Henri . 
Del regne l'a chacié , sil het encore issi 
Que il ne puet aveir recet ne la ne ci . 
Mult li a bien rendu que tant bien l'a servi ! 

L'arcevesque Thomas , certes , bien le conui . 
Pur ço est France franche , par les sainz u je fui , 
Que cil ki mestier unt i viengent a refui : 
Mult seit il bien venu ; ci puet aveir repui . 
E se jo seüsse u , j'alasse encontre lui . » 

Fait li quens d'Arundel : « Sire rei Loëwis , 
Bien saciez que vus mande par nus li reis Henris 
Que cist vus a esté mult mortels enemis : 
Vostre terre ad guastee e voz chastaus a pris ; 
Cist fist que li reis ad adès vers vus mespris . 

- Sire quens , fait li reis , bien sai par verité , 
Quant servi sun seignur par si grant leauté , 
S'eüst esté mis huem , qu'il me servist a gré . 
E quant il li conquist casteals e herité , 
Tant le deüst il plus tenir en grant chierté . 

- Sire , funt il al rei , l'apostolie mandez , 
Pur amur nostre rei , que mult amer devez , 
Que Thomas l'arcevesque , qui si s'en est emblez , 
Ne seit de li oïz , maintenuz ne privez , 
Ne seit de ses mençoignes creüz ne escultez . » 

Dunc apela li reis frere Franc l'aumosnier . 
« Va tost a l'apostolie , fait il ; ne te targier . 
Di lui , si volt a mei aveir nul recovrier , 
Que l'arcevesque aït e maintienge e ait chier ; 
Pur rien qui seit el mund qu'il ne s'en leist pleissier . » 

De l'apostolie esteit frere Franc mult privez , 
E a s'aumosnerie esteit il aturnez . 
En sun servise esteit nuit e jur aprestez ; 
Pur ço ert il par tut durement renumez . 
Al rei Loëwis ert a idunches turnez . 

De Compiegne se sunt li messagier turné . 
E frere Franc ad bien sun message achevé : 
L'apostolie l'a dit ; il l'a bien esculté . 
L'arcevesque Thomas ad ore tant erré 
Que venuz est a Sanz , u la pape ad trové . 

Mais ainceis que venist a Sanz li Deu amis , 
Eut li reis a la pape ses messagiers tramis , 
Evesques e baruns e chevaliers de pris . 
Li apostolies ert de Rume idunc fuitis , 
E surjorna a Sanz meis , semaines e dis . 

L'arcevesques i vint qui d'Evrewic ert maistre , 
Vuit li Rus , e l'evesque i vint de Wirecestre , 
E li quens d'Arundel e Richarz d'Ivecestre , 
Johanz d'Oxeneford , l'evesque d'Execestre , 
Hue de Gundevile , Hylaires de Cicestre . 

Cil de Saint Waleri , Renals , i est venuz , 
Henris li fiz Gerold , qui ert des reaus druz , 
Gilebert Foliot , qui ne s'i fist pas muz , 
E des autres plusurs , e jovenes e chanuz . 
Tels i parla purquant qui fu pur fol tenuz . 

Devant la pape esturent li messagier real . 
Alquant diseient bien , pluisur diseient mal , 
Li alquant en latin , tel buen , tel anomal , 
Tel qui fist personel del verbe impersonal , 
Singuler e plurel aveit tut parigal . 

Tel i out des prelaz parla si egrement 
Que la pape li dist : « Frater , tempreement ; 
Car mesdire de lui ne sufferai neent . » 
Lur paroles n'ai pas tutes ci en present , 
Mais ço que unt requis dirrai , mun escïent . 

« Sire , li reis Henris , funt li li messagier , 
Vus requiert e deprie cum sun pere treschier 
Que dous tels chardenals li faciez enveier 
Qui bien puissent par tut lïer e deslïer , 
Ne par apel nes puisse nuls huem contralïer . 

Mais qu'il seient si fort e en tel poesté 
Que quanqu'il ferunt seit en estabilité ; 
Devant els n'ait apel ne contredit furmé . 
E se li reis Henris a de rien meserré 
Encontre l'arcevesque , par els seit amendé . 

E se li arcevesques ad vers li trespassé , 
Par els seit adrescié , jugié e achevé . » 
Ici semblout aveir par tut grant leauté ; 
Mais n'i out un sul mot par tut de verité , 
Fors mult grant trecherie e decevableté . 

Li reis ert riches huem , sages e de grant art ; 
Sout bien que chardenal sunt pernant e lumbart : 
Coveitus sunt d'aveir plus que vilain d'essart . 
Li reis ad dous privez , Sorel e dan Blanchart : 
Tost funt del buen malvais e del hardi cuart . 

Ne porent l'apostolie par engin deceveir . 
Il lur ad respundu cum huem de grant saveir : 
« Tel poesté ne puet nuls chardenaus aveir . 
Par mei n'avra nul d'els de desraisun poeir ; 
En poesté de pape ne voil nul aseeir . » 

Mes quant li messager le rei alerent la , 
Renald l'arcediacres a Curbuil sejorna . 
Encontre les messages tresqu'a Paris ala . 
Cel'henor li fesissent , par amor lor prea , 
Ke od lui herbergassent ; grant gré lor en savra . 

De bones genz , ço dit , en sun païs esteit , 
Mes por sun arcevesque departi s'en esteit . 
Se l'onur li fesissent que il lor requereit , 
Li boens reis Loëwis de plus cher l'en avreit , 
Ki abé de Curbuil a cel tens fet l'aveit . 

« Por le rei ne volum , funt il , od vus manger ; 
Mal gré nus en savreit , car ne vus ad pas chier . 
- Ne porrez , fet il , tot a la pape espleitier . 
Mes se volez od mei a mun cust herberger , 
D'un de ses enemis porrez le rei vengier . » 

Dunc sunt avant a Sanz a l'apostoile alé . 
E quant ne porent faire ço qu'orent demandé , 
Un afaire lor ad la pape graenté : 
Que Rogers d'Everwic ert legaz del regné . 
Li bref en furent fait ; mes ne furent livré . 

Mes Reinals li Lumbard fud de la curt privez . 
Quant sout que cist afaires fu issi atornez , 
De nuit est a la curt priveement alez . 
Car li reis d'Engletere ert le jor mult dotez , 
Ne il ne voleit pas que il fust encusez . 

A l'apostoile ad dit : « Sire , ne fetes ja . 
Si Roger d'Everwic la legation a , 
Les prelaz que li reis het , toz desposera . » 
Tant fist que l'apostoile toz les briefs detrencha 
Qu'il aveit ainz fet fere , e altres lor livra . 

Li messagier le rei se sunt mult entremis 
De faire lur espleit , mais il n'i unt plus pris . 
Muntent en lur chevals , ariere se sunt mis . 
Cil de Saint Waleri ot en la terre amis ; 
Altrement fussent il mesmené el païs . 

Il ne voleient pas lur arcevesque atendre , 
Car il nel porent pas en nul liu entreprendre . 
Tost freeit d'els tel chose a l'apostolie entendre 
Dunt peüssent mult tost en nuisance descendre ; 
N'il ne se porent pas a tuz les puinz defendre . 

Dedenz quart jur après vint a Sanz saint Thomas , 
A l'ostel s'en ala , car de l'errer ert las . 
A ses clers prist conseil , qui nel deçurent pas , 
Liquels dirreit sa cause . Il s'en firent tut quas . 
Nuls d'els ne la volt dire pur comant ne pur has . 

Car nuls ne l'osout dire d'els pur le rei Henri , 
Car s'amistié n'avreient , ço dient , a nul di . 
L'arcevesques l'enprent , qui Deu out a ami . 
L'endemain , quant il out Nostre Seignur servi , 
A l'apostolie ala e as piez li chaï . 

Costume est que cil offrent qui viennent el present 
L'apostolie , a sun pié , aveir , or u argent , 
Riche vaisselement u buen aornement . 
Le cyrogrefe al rei li arcevesques prent ; 
As piez a l'apostolie a ses dous mains l'estent . 

« C'est la cause pur quei m'estuet essil suffrir, 
Sire, veez la ci ; bien la devez oïr. 
Teles leis volt li reis en sun regne establir, 
Sis volt faire par force sainte iglise tenir. 
Mais jo ne li voil pas contre Deu consentir. 

Sire, pur ço vinc ça que jel vus voil mustrer. » 
Dunc l'a fait l'apostoiles en sun estant lever, 
E comanda a lire les leis e esculter. 
E li sainz comença mot a mot a prover 
U li reis par ces leis voleit tendre e aler. 

Un chardenal i out qui mult ameit le rei, 
Vuilaume de Pavie, einsi out nun, ço crei. 
(Tuz les chardenaus out treiz li reis pres a sei, 
Car tant lur out duné e fait bien le purquei 
Qu'en apert mainteneient sa cause e en requei.) 

E quant li arcevesques comença a parler 
E sa cause en latin gentement a mustrer, 
Cil le comença lués par tut a traverser. 
Quida qu'um li eüst fait la cause fermer, 
E, s'um le desturbast, ne seüst parfiner. 

Sainz Thomas fu mult sages ; sainz Espirz en lui fu. 
E quanque cil diseit aveit bien entendu, 
E mot a mot par tut li aveit respundu ; 
Par bel latin adès a chascun puint solu. 
Bien l'aveit en sa cause cil demi jur tenu. 

E quant il aveit bien solu ses questiuns, 
Reveneit a ses poinz, cum se fust Salemuns ; 
Diseit sa cause avant od mult beles raisuns. 
Bien a duré entre els demi jur la tenchuns, 
Car cil li ert par tut, puint a puint, as gernuns. 

Quant l'arcevesques out sa raisun bel finee 
E destruites les leis par raisun confermee 
E par trestut raisun e provance mustree, 
Bien unt e clerc e lai sa parole escultee ; 
E l'apostolies l'out par tuz les puinz notee. 

L'apostolies l'asiet juste lui erramment, 
E bien seit il venuz, ço li ad dit suvent ; 
E mult li seit bon gré que si grant fais enprent 
Qu'encontre rei de terre saint'iglise defent. 
Par tut li aidera, la u raisuns consent. 

L'arcevesque Thomas sovent le mercia 
De sun bel acuilleit, e que tant l'onura. 
L'apostolies les leis idunc escumenja 
E celui, qui qu'il seit, qui ja mais les tendra ; 
E desuz anatheme a tuz dis conferma. 

Se vus volez les leis le rei Henri oïr, 
Qu'il voleit en sun regne e metre e establir 
E faire a saint'iglise e guarder e tenir, 
Ci les purrez aprendre ; car jo n'en voil mentir. 
Quant sainz Thomas les het, tuit les deivent haïr. 

Se plaiz sursist d'iglise entre lais u letrez, 
Entre les lais se cil u cil fust avoez, 
Entre les clers se cil u cil fust presentez, 
En la curt le rei fust li plaiz faiz e finez. 
- Li dreiz de saint'iglise fu iluec oblïez. - 

Senz le congié le rei ne deüst nuls duner 
Iglise en tut sun fiu. - Bien poëz veeir cler 
Tuz li regnes est suens, tut le deit guverner. 
Par cele lei poüst trestuz ensoffimer, 
E tutes les iglises a sun dun aturner. - 

A la curt respundreient le rei clerc de tut ret ; 
En curt de saint'iglise resereient puis tret ; 
La justise le rei sereit iluec el plet. 
Desordené sereient li ataint e desfet. 
- A tort deit um perir dous feiz d'un sul mesfait. - 

Prelat hors d'Engleterre ne persone n'alast 
Senz le congié le rei ; e dunkes si jurast 
Que al rei ne al regne nul mal ne purchaçast. 
- S'ensi fust, fiebles hum dreit mais ne conquestast, 
La poesté saint Piere li reis Henris guardast. - 

Ne dunassent pas guage li escumenïé 
Qu'a saint'iglise fuissent del mesfait adrescié, 
Ne mais a ço qu'il fussent asols del grant pechié. 
- Mult fuissent a pecher li pluisur deslïé, 
Quant altrement ne fussent destraint par le clergié. - 

Ne clerc ne lais, ne nuls, lai en plait ne mesist 
Fors par devant l'evesque ; n'ilec ne respundist, 
Se leaus testemonies contre lui n'i oïst, 
Si que l'arcediacnes le suen dreit ne perdist. 
- Mais selunc cele lei nul d'els rien n'i presist. - 

Se cil fust teus que nul ne l'osast acuser, 
Dunc l'esteüst l'evesque al vescunte mustrer ; 
A duze hummes fereit la verité prover, 
Cum a lur escïent le purreient jurer. 
- Des ore se deit Deus a saint Piere clamer. - 

Nuls qui tenist del rei sa terre chevaument, 
Ne nuls de ses ministres, lur terres ensement, 
Ne fust mis en devié n'en escumengement, 
Se li reis n'en fust mis en araisunement, 
Se il fust el païs u el regne en present. 

S'um ne peüst le rei dunc el païs trover, 
Le prelat esteüst a la justise aler, 
Ço qu'al rei apartint en la rei curt finer, 
Ço qu'atainst al prelat en sa curt terminer. 
- Qui les pechiez justise, bien en puet confesser. - 

L'arcediacnes dut les apeaus ainz oïr ; 
D'iluec durent avant a l'evesque venir, 
E puis a l'arcevesque. S'il nes poeit furnir, 
Li reis les dut puis faire en la curt Deu fenir ; 
Ne durent de sa curt senz sun congié partir. 

- Dunc fust la curt le rei Henri mult haut asise, 
Quant sur la curt de Rume aveit la sue mise ; 
Dunc fust tut'Engleterre senz divine justise, 
Ne des duze lignees ne fust ele pas prise, 
Se Moÿses ne fust soveraine justise. - 

Se clers de tenement volsist lai quereler, 
Qu'il volsist le lai fiu a aumosne mener, 
U lais volsist l'aumosne a lai fiu aturner, 
Par duze le fesist la justise prover, 
Se deüst a lai fiu u a aumosne ester. 

Se d'un seignur andui a tenir graantassent, 
U clerc u lai, andui en sa curt en alassent ; 
Mais se dous seignurages a cel fiu avoassent, 
En la curt rei Henri andui en plaideassent ; 
Mais pur reconissance saisine ne laissassent. 

- Cel capitle ne deit ne clers ne lais suffrir : 
De saint'iglise en puet la dreiture perir, 
E as clers e as lais en puet perte venir ; 
Li seremenz des duze puet bien le fiu tolir 
Al seignur, quant l'estuet a sun humme guerpir. - 

Se nuls fust de chastel, de burc u de cité 
U de maneir le rei, de sa demaineté, 
S'a ses prelaz l'eüst nuls de crimene acusé, 
S'a lur dreites somunses ne venist de sun gré, 
Al ministre le rei Henri fust dunc mustré. 

E se cil nel fesist del tut bien adrescier, 
De la merci le rei l'esteüst alegier, 
E li prelaz peüst celui puis justisier ; 
Car ainceis ne l'osast nuls escummenïer, 
Mais qu'um li peüst bien faire iglise voidier. 

Persones e prelaz tut de la regiun 
Qui tenissent del rei terre e possessiun, 
Tuit tenissent de lui en chief cumme barun ; 
A ses jugemenz fuissent cum si autre drugun, 
Tresque fust a mort d'umme u a desfacciun. 

- Clers ne devreit le lai, ne li lais clerc, jugier. 
D'aumosne ne deit nuls fors a Deu cheveier. 
E se li reis se puet a Deu parifïer, 
Dunc puet bien tuz les sainz del ciel la sus chacier ; 
Mais ne sai de quel part il voldra Deu laissier. - 

Se delivrast el regne nuls lius, cum eveschiez, 
Priorez, abeïe u nuls arceveschiez, 
Li reis en saisireit les rentes e les fiez ; 
Les espleiz en avreit e tendreit en ses giez, 
Tresque li lius sereit de pastur conseilliez. 

- Jo ving en pluisurs lius que li reis out saisiz : 
N'i esteit nuls des hostes ne povres recuilliz ; 
Jo fui defors la porte del portier escundiz ; 
Carité n'i fu pas, c'entendi a ses diz. 
Li reis prist tut fors tant dunt li lius ert furniz. 

Muine e cou e sergant, escuier e garçun, 
Chascuns aveit sun pain a dreite livreisun ; 
Kar li serjant le rei erent en la maisun, 
Qui al partir la mistrent en tel destructiun, 
N'i trovisiez d'estor nis le menur chapun. 

La fait li reis vers Deu e vers le liu mesprise, 
E as baruns ki pere establirent l'iglise. 
Car il funt de lur fiu tut plenier le servise, 
E il prent lur aumosne, en sun tresor l'ad mise, 
Qui deüst estre as povres e en buen liu asise. - 

Quant li reis a l'iglise voldra pastur duner 
(Car tut après sun voil covendra a aler), 
Treis persones ferad de l'iglise mander, 
E prelaz e baruns i fera asembler 
En sa chapele, cels qu'il voldra apeler. 

- Quant um devra l'iglise selunc Deu conseillier, 
Scïence e genterise en covient esluignier ; 
Car les baruns voldreit li sens survezïer, 
Genterise e valurs encontre els ruisteier. 
La puet le poi vaillant symonie eshaucier. - 

Al rei feïst humage li esliz senz demur, 
Feelté e ligance, cum a lige seignur, 
De ses menbres e de sa terrïene honur. 
- La fesissent humage li serf al salveür, 
Qui nul ne l'en fesissent senz la croce a nul jur. - 

Se nuls volsist lur dreit as prelaz esforcier, 
Li reis de lui e d'autre lur fereit adrescier. 
Se nuls par aventure peüst si reideier 
Vers le rei, que sun dreit ne peüst purchacier, 
Celui durent al rei li prelat justisier. 

- Li reis deit saint'iglise e les clers maintenir. 
Ne deivent porter armes ne granz guerres furnir. 
Deu deivent, qui qu'il seient, e jur e nuit servir ; 
Ne deivent pas al rei ses enemis grevir, 
Ne Franceis ne Gualeis pur ço de Deu partir. - 

Se nuls fust el forfait le rei Henri chaüz, 
Ne fust en cimetere sis aveirs retenuz, 
N'en mustier, puis que la justise i fust venuz. 
- Bien sai, se lerre u fel i venist, u faüz, 
Mustiers e cimitiries li deüst estre escuz. - 

Plait qui fuissent de dete, u par fei u senz fei, 
Tel plait deüssent estre tuit en la curt le rei. 
- De crimene en laie curt par dreit plaidier ne dei. 
Clerc e de dete e d'el avrunt e curt e lei, 
E tuit cil qui d'aumosne unt e vivre e conrei. - 

Fiz a vilain ne fust en nul liu ordenez 
Senz l'asens sun seignur, de qui terre il fust nez. 
- E Deus a sun servise nus ad tuz apelez ! 
Mielz valt fiz a vilain qui est prouz e senez, 
Que ne fait gentilz hum failliz e debutez. 

Tel erent li capitle des leis le rei Henri. 
Li buens pape Alissandres, saint Thomas altresi, 
Les escumenïerent, tut pur veir le vus di, 
E tuz cels quis tendreient de cel'ore a nul di. 
Nes deivent pas tenir cil qui sunt Deu ami. 

As fous e as feluns i out plasible lei. 
Contredire la deit chascuns hum qui ad fei, 
Car par tut desplaiseit al celestïen rei. 
Sun champiun en ad mult eshaucié, ço vei, 
Oui enprist la bataille pur vaintre cel desrei. 

Mais quant li arcevesques ot a Sanz sujorné 
E entur l'apostolie bien un meis demuré, 
A Punteigni l'aveit la pape comandé, 
Od blans muines qu'i erent e od Guischar l'abé. 
Quanque mestiers li fu, li aveit cil trové. - 

Or vus ai fait ici mult grant digressiun, 
Car ne voil en l'estoire fere corruptiun. 
Or m'estuet revenir ariere a ma raisun, 
La u li sainz s'en fu fuïz de Northantun ; 
E que li reis en fist metrai en mun sermun. 

Quant ot li reis Henris l'arcevesque s'en fuit, 
Durement s'en marri, e si conseillier tuit. 
Tuz les porz funt guaitier e de jur e de nuit, 
Qu'il n'i puisse passer od plain chalant n'od vuit. 
Mais pur neent le fait, car Deus l'en ad conduit. 

Quant nel poent trover en trestut'Engleterre, 
Ne trover nel purrunt, s'a Sanz ne l'augent querre, 
Sun mautalent e s'ire li reis mustre e desserre. 
As parenz saint Thomas ad prise si grant guerre 
Que tuz les fist chacier hors de tute sa terre. 

Tuz les en fist chacier, e hummes e muilliers, 
Les clers enpersonez, burgeis e chevaliers, 
Od filles e od fiz, od enfanz laiteniers. 
Tut saisi en sa main, e terres e mustiers, 
E vif aveir e mort, blé, rentes e deniers. 

Tute l'arcevesquié aveit il nis saisie, 
En rentes e en fius, en autre manantie ; 
E a Randuf del Broc l'a livree en baillie, 
Qui tute a l'ués le rei ad la rente cuillie. 
Del tut n'en pout aveir li sainz une demie. 

De rien n'i pout aveir li sainz hum recovrier ; 
Ne nuls de tuz ses clers n'i osa repairier, 
Ne nuls des suens n'i out a beivre n'a mangier, 
Ainz les ad fait li reis fors del païs chacier. 
Tut ad pris a sun ués tresqu'a un sul denier. 

Ensi en sunt chacié li parent saint Thomas. 
Vunt en autre païs dolent, chaitif e las, 
E portent lur enfanz, lur robes e lur dras. 
Veir se dit li vilains que « de si haut si bas » : 
Ainceis erent manant, or n'en i ad nul cras. 

Li arcevesques sist un jor a sun mangier. 
Sis mareschals li vint la novele nuncier 
Que li reis out tut fait sun lignage esseillier : 
Ainz tierz di en avreit plus d'un cent tut entier. 
Mais pur Deu l'en priout ne s'en volsist irier. 

« Guilaume, se veïsse, fait li il, detrenchiez 
Serganz pur ceste cause, e parenz eschorchiez, 
E serurs e neveuz, n'en sereie esmaiez. 
Car a seür sereie e bien certefïez 
Que salvé les avreit la divine pitiez. » 

Ne pout en lui diables de nule part entrer. 
Fait l'out de grant richesce e del païs jeter ; 
Par sa char le voleit e par sun sanc trubler : 
Par nul ennui ne pout sun esperit muer. 
Tut le mal qu'il suffri ne vus puet nuls mustrer. 

Quant li sainz veit venir les suens a lui fuitiz, 
E les enfanchunetz pendre as meres as piz, 
E que lui e les suens aveit li reis proscriz, 
Mielz volsist estre morz, mult fort est amatiz. 
Mais en Deu prent confort e es devins escriz. 

Prist guarde a Habraam, a qui Deus comanda 
Que de sa terre eissist ; e li bers s'en ala, 
Guerpi ses conissanz, sa femme od sei mena. 
Li reis pur sa beauté li toli e roba : 
Sauvement li rendi Deus e mult l'eshauça. 

De Joseph li sovint, qui si altre noef frere 
Vendirent pur deniers, e distrent a lur pere 
Que devorez esteit d'icele beste fere. 
Puis fu il en Egipte asez plus qu'enperere, 
E guari ses parenz de la famine amere. 

E de l'enfant Jesu se prist a recorder, 
Que li angles del ciel fist en Egypte aler 
Pur la poür d'Erode, qui dunc fist decoler 
Les enfanz de dous anz ; car Deu quida tuer. 
Mais es enfanz ne sout la deïté trover. 

En teus essamples s'est granment reconfortez. 
Mais nepurquant mult ert el corage trublez, 
Quant essilliez esteit pur lui sis parentez ; 
Kar pas n'aveit granz fius ne autres heritez 
Qu'il lur peüst duner ; tant fu plus esguarez. 

En l'essil nepurquant li ad bien esteü : 
Car li reis Loëwis l'a del tut maintenu, 
Lui e les suens trové quanque mestier lur fu ; 
E li barun franceis le runt tant succuru, 
Bien pout aidier as suens qui la furent venu. 

Quant ot li reis Henris de la pape conter 
Qu'il feseit par ses briefs les evesques mander, 
A Clarendune ad fait sun concilie asembler. 
Iluec voleit il faire as evesques jurer 
Que nul d'els pur apel ne passereit mais mer, 

E qu'a pape Alissandre de rien n'obeïreient, 
Ne pur ses mandemenz nule rien ne fereient, 
Ne que nul de ses briés des or ne recevreient, 
N'a Thomas ne as suens de rien nen aidereient. 
Il ne l'unt pas juré, mais ensi l'otrieient. 

Li lai en furent mis par tut al serement. 
(Rome est a Evrewic, Rogier a trop argent ; 
Cil ad Angot od lui, dunc ad Rome en present ! 
Engleterre est enclose e de mer e de vent : 
Ne crient Deu ne ses sainz par un poi de turment.) 

Encore aveit li reis comandé e bani 
Que, s'en tute sa terre eüst clerc si hardi 
Qui a Rume apelast, a l'ués le rei Henri 
Sereient erramment tuit si chatel saisi 
E il mis en prisun, cum s'il eüst mal cri. 

Tuit apeleient dunc la presence le rei, 
Plaidouent en sa curt ; n'i aveit mot de lei. 
Traitié erent iluec povre clerc a beslei, 
Car l'iglise en porteit li riches ovec sei. 
Bien puis dire pur veir ço que jo oi e vei. 

E li deniers saint Piere fu dunkes retenuz, 
Si fu a l'eschekier e portez e renduz ; 
Li rivages de mer guaitiez e purveüz : 
Se nuls aportast brief, e fust aparceüz, 
Qui de Rume venist, tost fust pris e penduz. 

Mais pluisur en i vindrent par le comandement 
L'apostolie Alissandre, mais mult celeement, 
Qui aporterent briefs, tel de castiement 
De ço que li prelat errouent malement, 
Tel de suspensiun e tel de damnement. 

Dunc manda saint Thomas ses evesques par cunte. 
Nul d'els n'i volt aler fors Rogier, fiz le cunte. 
Erramment passa mer senz cungié de vescunte ; 
Ne fist a sun primat n'a saint'iglise hunte. 
Set anz fu en eissil ; mult enprunta a munte. 

Or oez les capitles que li reis enveiad 
As bailliz del païs ; e sis i aportad 
Vualters de Grimesbi (li escriz le numad), 
Vuimuns li chapelains, qui od li i alad. 
Tost vus avrai conté ço que escrit i ad : 

Se nuls brief el païs de la pape aportast, 
U que li arcevesques Thomas i enveiast, 
Qui la cristïenté defendist ne veast, 
Qu'il fust erramment pris e que l'um le guardast, 
Desque li reis Henris sun voil en commandast. 

Se clers, muines, chanuines u convers passast mer, 
Le brief a la justise l'en estuveit porter ; 
E se nuls revolsist en Engleterre aler, 
Le brief le rei portast qu'il volsist la passer. 
Senz ço le fesist l'um prendre e enprisuner. 

Ne nuls nul mandement ne tenist ne guardast 
Que pape u l'arcevesque Thomas i enveiast ; 
Ne nuls lur mandement el païs n'aportast. 
E se nul od tel brief clerc u lai encontrast, 
Qu'il fust pris erramment e qu'um l'enprisunast. 

Se pape u l'arcevesque nului entredesist, 
Se evesques u abes lur sentence tenist, 
Clers u lais ensement, hors del païs fuïst 
Od trestut sun lignage, k'un sul n'i remasist ; 
Rien n'eüssent del lur, mais li reis tut presist. 

Li clerc qui orent rentes e lur possessiuns, 
Qu'en chascune cunté fuissent treis feiz sumuns : 
Se repairier volsissent as rentes n'as maisuns, 
Ariere revenissent dedenz treis luneisuns, 
U tuz dis remansissent mais en chaitivesuns ; 

Tut lur aveir avreit tresqu'a un sul denier 
Li reis. - Car pur ço out fait cel ban denuncier, 
Que li clerc saint Thomas n'osouent repairier ; 
E par cele sumunse les voleit esluignier 
E a tuz dis del tut proscrire e essillier. - 

Li evesques de Lundres e cil de Norewiz 
Fuissent sumuns a dreit, ço ruva li escriz, 
Par devant les justises que li reis out esliz, 
Par quel raisun quens Hue ert par els entrediz 
Sur decrez que li reis out el regne establiz. 

- Veez cum grant dolur, quel mort e quel juïse 
Suffreit a icel tens la sainte mere iglise : 
Que sa dreiture faire n'osout ne sa justise ; 
E s'ele le fesist, la venjance en fust prise. 
Pur les dreiz sa mere a li fiz sa teste mise. - 

Encore a un capitle que dirai ensement, 
U li reis comanda par l'escrit veirement 
Que li deniers saint Piere fust par tute la gent 
D'Engleterre cuilliz e guardez lealment, 
Tresque il en fesist altre comandement. 

Grant avancement unt Engleis en lur païs, 
Si fu par le rei Knut, qui fu Daneis, asis : 
Par chascun ostel est cil deniers par an pris, 
U il a de cinc solz de vif aveir le pris. 
(A trente deniers est en tels lius i ad mis.) 

Li apostolies sout aveir icel denier, 
E par ço fist gramment les Engleis alegier : 
Nes estuet pur pechié de la terre esluignier, 
Tute lur penitence ferunt lez lur fuier. 
Idunc le prist li reis, e sil fist estuier. 

Selunc mun jugement li reis aver le deit : 
Apostolies, legaz, arcevesques esteit. 
Se pape u arcevesque sa terre entrediseit, 
Senz cruiz e senz estole li reis les asoilleit. 
N'i poeit saint'iglise vers li mustrer nul dreit. - 

En cel contemple ad fait li reis Henris jurer 
Henri sun fil a rei, e sil fist coruner. 
L'arcevesques Rogiers, qui nel volt refuser, 
L'aveit enuint a rei. Nel se deüst penser, 
Car cil de Cantorbire deit tuz les reis sacrer. 

Od l'arcevesque i sunt dui evesque asemblé, 
Gilebert Foliot de Lundres la cité, 
E Jocelins i ad, de Salesbire, esté, 
Pluisur autre ensement, qui ci ne sunt numé. 
Sur ces treis fu li fais, e par els fu ovré. 

Or unt enuint l'enfant icil trei boiseür. 
Deus li creisse ses anz e vertu e honur ! 
Mais n'apartint a els, fait s'en sunt robeür. 
N'en sunt de rien li mot del sacrement peiur, 
Ne il rien mains sacrez. Deus li doinst sue amur ! 

Senz raisun unt enpris en autrui poesté, 
A faire autrui mestier ; mais chier l'unt comperé. 
A Rome en sunt sumuns, mais pas n'i sunt alé : 
Par l'apostolie sunt de lur mestier sevré. 
Pur la poür del rei unt Deu tut adossé. 

Deus, quel duel des prelaz qui lur mestier ne funt ! 
Mucie est la lumiere qui esclaire le munt. 
Il sunt li pullent sels qui l'esperit corrunt. 
Chien mu n'abaient pas ; suz le banc lïé sunt. 
As larruns conjoïssent, al mesfait od els vunt. 

Tut de but se teneient par tut cil trei al rei ; 
N'il ne voleient faire pur Deu ne ço ne quei. 
En fause trinité erent en un tut trei, 
E de la verité esteient par tut quei, 
E voleient turner les custumes en lei. 

Ne voleient de rien lur seignur adrecier ; 
Mais contre saint'iglise le faiseient plaidier, 
E se peneient mult des escriz encergier, 
S'il peüssent trover nule rien n'espïer 
Dunt la cause le rei peüssent esforcier. 

Del tut erent a un plus que uncles e niés. 
E sovent enveieient a saint Thomas lur briés : 
Diseient qu'il ot tort, quant al rei ert si griés ; 
Car des iglises est li reis e sire e chiés, 
E les iglises sunt faites des reaus fiés. 

As reis deivent tresbien li prelat obeïr. 
Bien lur deit hum laissier lur custumes tenir ; 
Quant a lur anceisurs nes peut um ainc tolir, 
Pur tuz cels qui or sunt ne lur estuet guerpir. 
Mult deivent lur seignur e clerc e lai suffrir. 

Itels briefs enveieient al saint humme ultre mer, 
Plusurs altres asez, dunt rien ne sai conter, 
Pur mielz plaisir al rei e pur lur sens mustrer. 
Il refaiseit les suens, si lur faiseit porter 
Pur destruire les lur e sa cause afermer. 

Humblement respundeit li sainz a lur escriz, 
E par les escriptures confermout tuz ses diz. 
Ne pot estre en nul liu pur els tuz contrediz. 
Herbergiez ert en lui pur veir sainz Esperiz, 
Qui dedenz lui parlout e par qui il ert fiz. 

As terrïens seignurs deit hum bien obeïr, 
Tant cum al siecle apent ; mais s'il volent tolir 
A saint'iglise rien, ne lur deit hum suffrir. 
E se l'um les esparne, qu'um nes voille ferir, 
Quant Deus revoldra bien, ne li purrunt guenchir. 

Li prelat sunt serf Deu, li reis les deit cherir ; 
E il sunt chiés des reis, li reis lur deit flechir. 
Deus est chiés des prelaz ; pur sa lei maintenir 
Devreient il estendre les cols, prez de murir : 
Deus suffri mort en cruiz pur s'iglise franchir. 

De Deu tienent li rei, de sainte mere iglise : 
A li e as suens deivent e honur e servise, 
Car de li unt il lei e la corune prise ; 
Ele deit bien aveir, e tuit li suen, franchise, 
Quant par sa mort li ad Nostre Sire conquise. 

E li buen anceisur, qui les iglises firent 
E qui premierement del lur les establirent 
E de lur propre aumosne les crurent e vestirent, 
De tutes ces custumes e d'autres les franchirent, 
N'ainc puis a nule rien un des deiz n'i tendirent. 

Car cil qui fait aumosne la deit del tut franchir, 
Par tut e contre tuz defendre e maintenir ; 
N'il n'en deit seignurie, ne nul el, retenir, 
Car ço n'est pas aumosne, s'il en fait sun plaisir : 
Quant l'a dunee a Deu, ne li puet retolir. 

E quant vers saint'iglise volt li reis rien mesprendre, 
Qui la devreit par tut e tenser e defendre, 
Li evesque l'en deivent mult egrement reprendre ; 
Ne deivent la endreit rien a sun voil entendre. 
Mais n'osent la bufee plus que le ros atendre. 

Barun e chevalier e sergant e vassal, 
Qui n'unt rien de nului fors fié anceisural, 
Se conbatent sovent pur lur seignur mortal 
E sueffrent granz damages, mort e mahaing e mal, 
Car il ne volent estre tenu pur desleal. 

Mielz devreient asez li prelat guerreier 
Tuz cels qui saint'iglise volent contralïer ; 
Car de la table Deu sunt riche e haut e chier. 
Le fil a mult bas humme fait Deus si eshaucier 
Qu'um li dune eveschié u mult plus haut mestier. 

Li prelat deivent estre li plus espirital, 
Ne deivent chanceler pur rien de lur estal. 
Cil qui laissent le munt e se tienent el val 
Bous d'or en gruing de porc sunt, e del tut jaal. 
Ne sunt pas des sers Deu, ainz sunt des serfs Baal. 

Des ore vus larrai ces paroles ester. 
Voldrai vus les epistles e dire e reconter 
Qu'al rei e as evesques enveiad li bons ber, 
Qu'il deüssent la pes saint'iglise guarder, 
E celes qu'il li firent encontre reporter : 

« Al gentil Rei Engleis, conte d'Ango, Henri, 
Duc Norman, Aquitan, sun seignur e ami, 
Thomas li arcevesques, qui jadis le servi 
Mais or est suens en Deu, saluz e ovrer si 
Qu'il guerpisse e ament tuz les mals qu'a fait ci. 

J'ai atendu que Deus te volsist visiter, 
Que tu de male veie volsisses returner 
E tun felun conseil d'entur tei tut oster, 
Qui te frea, ço criem, si parfunt avaler 
Que ja mais ne purras resurdre ne munter. 

Suffert ai tut adès, e si m'en sui teüz, 
Qu'um me desist : “ Li reis, qui ert morz e perduz, 
Tes fiz e tes sire, est trovez e revescuz. ” 
Par conseil de feluns ot esté deceüz ; 
Or est a saint'iglise pur dreit faire venuz. 

Encontre saint'iglise ad esté lungement, 
Mais des ore trarra a sun delivrement ; 
La pitiez de Deu l'a trait a amendement. ” » 
Chascun jur prium Deu pur tei el sacrement 
Par sa pitié te mette a dreit aveiement. 

« Pur ço le di que mei, qui dei suz Deu guarder 
L'iglise del reaume e les mesfaiz oster, 
As essillié e fait hors del païs aler, 
Saint'iglise e les suens, qu'i sunt mis, mesmener. 
Jo l'ai mis en suffrance, que nel fis amender. 

Pur ço sui mult dolenz que tu as tant mespris 
Vers sainte mere iglise e as suens qu'i sunt mis, 
Car jo part as mesfaiz, quant justise n'en fis : 
Qui justise est e juges, e il en est jolis, 
Il e li pechiere est en uël culpe asis. 

Saint'Escripture dit, e sil testemonie, 
Que li consentanz est del mesfait en partie, 
Parkes cil quil deit faire, e puet, e nel chastie. 
Car bien pert que cil ad el mesfait conpaignie 
Ki ne volt contre - ester a l'aperte folie. 

Reis, men voil te voldreie plainement chastïer, 
Pur ço t'ai fait mes lettres mult sovent enveier. 
Ne plus qu'un petiz burs puet l'onur abaisier 
Del regne, plus ne deiz, Reis, par nul enconbrier 
Les dreiz de saint'iglise abatre ne changier. 

Li dreit jugement deivent des proveires venir. 
Quels que seit li evesques que Deus fait establir, 
Mais religiun voille e sun ordre tenir, 
Nis s'um le veit cum humme en grant pechié chaïr, 
Ne deit par poesté terrïene perir. 

Li religius prince, qui volt bonté amer, 
Deit noveles iglises drescier e alever, 
Celes qui sunt chaües e creistre e restorer, 
E les proveires Deu e les clers honurer 
E par tut maintenir, se nuls les volt grever. 

Al bon prince devreies Constentin reguarder : 
Quant um out fait les clers devant li amener 
E um les acusa, tuz les laissa ester. 
“ Nul ne vus puet, fet il, fors Damnedeu dampner ; 
Jugié ne poëz estre par prince seculer. ” 

Si cum li saint escrit mustrent e li doctur, 
Deus rove les apostles e que lur successur 
E tut cil qui laburent el champ Nostre Seignur 
Ne seient dechacié n'osté de lur tenur ; 
Car serf Jesu Crist sunt e si despensatur. 

Maistre e pere e pastur sunt li proveire en lei 
A trestuz cels qui vivent en cristïene fei. 
Deus le het qui sun pere volt metre desuz sei ; 
E se nuls bat sun maistre, il se maine a beslei, 
Parkes celui qui tient e carcan e balei. 

Se bon cristïen es e vols ta fei guarder, 
- Bien creum e volum qu'en ço voilles ester, - 
Fil d'iglise te dei, nun evesque, apeler ; 
Les proveires ne deiz enseignier ne mener, 
Ensiwre les t'estuet, devant deivent aler. 

Tes privileges as e leis e poesté ; 
Ne toil al devin ordre rien encontre sun gré. 
Se par mal conseil as contre Deu meserré, 
Que Deus ne traie a tei, chié en humilité : 
Se tost ne te repenz, envers tei ad tesé. 

Que que dient li tuen e li Deu traïtur, 
Ne te turne a vilté mais a mult grant honur 
Se del tut t'umilies vers le puissant seignur 
Qui l'orguilus abat, met l'umble el sié hauçur. 
E rei e prince deivent de li aveir poür. 

De tuz se puet vengier ; ki li puet contrester ? 
Suvenir te devreit, Reis, e bien remenbrer 
En quei Deus te trovad, cum il t'a fait munter 
E creistre e enrichir e tun regne afermer. 
Tut t'en portent envie, e enemi e per. 

Deus t'a eslit, ço dient e li haut e li bas. 
Pur les biens que t'a faiz, pur tuz, que li rendras ? 
Destruiras ses iglises, ses clers dechaceras 
Par conseil des feluns que tu entur tei as, 
Par cui encontre Deu e saint'iglise vas ? 

Li ordené sunt cil qui Deus dit e apele : 
“ Qui vus despit, e mei, fait cil qui ne chancele ; 
Qui vus het, e mei het e contre mei revele ; 
Qui vus fiert, e mei fiert en l'oil, en la purnele. ” 
Cil qui mesfait as clers, Deus le het e querele. 

Se tut le mund aveies as povres departi, 
La cruiz eüsses prise e Jesu Crist sewi, 
Tut n'avreies a Deu que il t'a fait, meri. 
Saül, qui Deus eslist, pur ço que Deu guerpi 
E il e sa lignee e sa mesun peri. 

E li reis Ozias, qui mult est renummez 
Pur ço qu'il ot suvent ses enemis matez, 
Ultre mesure en est orguilliz e muntez. 
A Deu, qui li aida par tut, n'en rendi grez ; 
Par surquidier enprist l'ofice as ordenez. 

Del saint encens porter el temple s'enhardi. 
Deus s'en ert cureciez, de liepre le feri. 
Par les ordenez Deu, qu'i furent establi, 
Fu getez hors del temple. Unkes puis n'en eissi ; 
Mesaus fu e lieprus tuz les jors qu'il vesqui. 

Beals Reis, se tu voleies encerchier les escriz, 
Plusurs reis trovereies que Deus out ainz esliz : 
Quant il les out el mund muntez e encheriz, 
Mal unt encontre Deu lur mestiers acompliz ; 
Deus les ad a neent remis e apovriz. 

Achaz le mestier Deu ensement envaï ; 
Encensa cum evesques in domo domini. 
Reis esteit, e evesques voleit estre altresi. 
Deus s'en esteit iriez, de liepre le covri : 
Mesaus fu e degez. Par sun orguil peri. 

Sur un char fist l'um metre l'arche Deu e covrir. 
Li buef eschalcirrerent, l'arche voleit chaïr ; 
Oza i mist la main, qui la volt retenir : 
L'ire Deu l'abati, sil fist iluec murir, 
Car cel mestier deveient li proveire furnir. 

Reis, suëf se chastie qui d'autrui se chastie ; 
Cele parole as tu en plusurs lius oïe. 
Reis, li ordené unt saint'iglise en baillie, 
N'as poestez del siecle ne la bailla Deus mie. 
Tut feel sunt suz li ; ele ad la seignurie. 

Lai ester autrui dreit, tut ço qu'autrui apent. 
Ne chalengier a Deu sun establissement. 
De Deu as poesté e tun corunement ; 
De prince ne de lei ne l'as seculerment, 
Car as prelaz apendent e ordre e sacrement. 

As leis eclesiaus deit laie lei servir. 
Nuls ne deit plaiz d'iglise, se n'est clers, maintenir, 
Ne laie leis ne deit la clergil davancir. 
Li cristïen rei solent saint'iglise obeïr ; 
Lais ne deit clerc fuler, mais chier le deit tenir. 

Dous choses a el mund par quei est guvernez : 
Des reis e des evesques la sainte poestez. 
Quant pur jugier sera tuz li munz asemblez, 
Li prelat respundrunt pur les reis corunez. 
Tant est greindre lur fais e plus pesant asez. 

Mult des evesques firent jadis escumengier 
Reis e enpereürs e d'iglise chacier : 
L'empereür Archadie fist iglise voidier 
Innocenz l'apostolie, nel volt pur li laissier, 
Pur ço que saint Cristone suffri a essillier. 

Sainz Ambrosies l'evesque pur veir escumenja 
L'empereur Teodosie e d'iglise sevra 
Pur un altre mesfait, qui mult meindre sembla ; 
Mais a la pardefin dignement l'amenda, 
Absolutiun prist e a Deu s'acorda. 

David, reis e prophetes, purjut altrui muillier, 
Sun seignur fist ocire e sun buen chevalier. 
Natan li enveia Deus pur li chastïer : 
Ne li sembla pas hunte de li humilïer 
Devant les piez Natan, ne de merci preier. 

Quant il cria merci, Deus l'en a fait relès ; 
Bon le trova e humble e de mal en decès. 
Reis, al bon rei devreies essample prendre adès. 
Returne tei a Deu, met jus le grevus fes. 
Mesfait as en maint liu, dunt encore me tes. 

Sire Reis, ço t'ai ore aparmaimes escrit, 
- E mult ai trespassé que jo ne t'ai pas dit, - 
Saveir se tu metreies tun pechié en despit, 
Qu'um me desist : “ Tes fiz, qui morz esteit, revit. ” 
A mun voil metreit Deus en tei sun esperit. 

E se tu ne me vols oïr ne heshalcier, 
Qui devant le cors Deu soil Deu pur tei preier, 
Jo prierai a Deu qu'il se hast de vengier 
Les mals e les injuries e le grant reprovier 
Que tu e li tuen funt, e nel volez laissier. 

Certes, jo crierai al Seignur de vertuz : 
“ Venge le sanc des tuens, Deus, qui est espanduz, 
E lur afflictiuns, dunt numbres n'est oüz. 
De tes enemis est li orguilz si creüz 
Qui tei e les tuens heent, n'en puis plus estre muz. ” 

Reis, qui que fet l'ovraigne, de tes mains ert requise ; 
Car bien fait le damage qui le mal en atise. 
Se tu ne lais ester e clers e saint'iglise, 
Deus le vengera tost ; ja ad sa verge prise. 
Tens est qu'en uëlté en prenge la justise. 

Car il set bien as princes lur esperit tolir, 
E puet bien les reis batre ; nuls ne li puet fuïr. 
La grace Deu te vaille a salu partenir, 
S'en veire humilité te vols tost repentir ; 
Ensi aies salu. Ja n'en puisses partir. » 

Ces letres senz saluz enveia a Chinun 
L'arcevesques al rei, sil requist par raisun 
Quel laissast repairier en pes a sa mesun, 
E a sa mere iglise fesist e rente e dun, 
E a lui e as suens, de sa possessiun. 

Se volez esculter, tost vus avrai conté 
Que i out en cel brief escrit e endité : 
« Sire Reis, fait li il, forment ai desiré 
Qu'une feiz vus eüsse veü e avisé, 
E que jo buche a buche eüsse a vus parlé. 

Mult pur mei, plus pur vus, l'ai desiré. Pur mei ? 
Se vus me veïssiez, vus menberreit, ço crei, 
De ço que vus servi leaument e en fei 
(Si m'aït Deus al jor del poërus esfrei, 
Quant Deus rendra chascun ço k'avra fait pur sei) ; 

E que vus eüsiez merci e pieté 
De mei, qui sui mendis en estrange regné. 
Mais, Deu merci, jo ai a mun vivre a plenté. 
E li apostles Pols m'a mult reconforté, 
Car j'ai en ses epistles e veü e trové 

Que tuit icil qui volent vivre en Deu piement, 
Il lur covient qu'il sueffrent mesaises e turment, 
E David li psalmistes, qui nus dit ensement 
Ne vit ainc deguerpi nul qui vit lealment, 
Ne nului pain querant de bun engendrement. 

Pur treis choses pur vus, que vus voil denuncier, 
D'od vus parler eü ai mult grant desirier : 
Mes sire estes, dei vus e voil vus conseillier ; 
Mes reis estes, pur ço vus dei aveir mult chier ; 
Mes fiz estes en Deu, si vus dei chastïer. 

Car veez cum li peres chastie sun enfant 
Par mult dulce parole e par aspre e mordant, 
E mainte feiz le bat de la verge trenchant, 
Qu'il le repeaut a bien, quant le veit mesfaisant, 
U par sun chosement u par l'aspre vergant. 

La grace Deu vus fist enuindre e coruner ; 
Pur ço vus devez mult constraindre e guverner 
E tute vostre vie de buens murs enformer, 
Que vus puissiez as autres buen essample duner. 
Car a vostre faisance volent tuit esguarder. 

A tels i a suëf e dulz estre devez, 
Enpur ço que vus estes e enuinz e sacrez, 
E reddes as plusurs pur le brant que portez, 
Qui dedenz saint'iglise pur ço vus fu dunez 
Que les enemis Deu detrenchiez e matez. 

Quant li rei sunt enuint, ço devez bien saveir 
Qu'um lur met en treis lius l'enunctiun pur veir : 
El chief, el piz, es braz ; car il deivent aveir 
En eaus glorie mult grant e scïence e poeir. 
Metre devez en bien glorie, force e saveir. 

As reis d'antiquité devrïez reguarder 
Qui les comandemenz Deu ne voldrent guarder : 
Nabucodonosor e Salemuns li ber 
E Saül durement troverent Deu amer, 
Car tut ço lur toli, quant nel voldrent amer. 

Ezechie e David e maint autre plusur, 
Quant il orent mesfait vers Deu lur creatur, 
Mult sunt humilïé e furent en dolur 
E repentant es quers. La grace al rei auçur 
Lur duna puis asez glorie, sens e valur. 

Sainte iglise funda Deus, e il l'establi, 
E par sun propre sanc delivra l'e franchi. 
Escopi e batuz en fu, e mort suffri. 
Sun essample a nus tuz e laissa e guerpi, 
Que nus sivum les traces qu'il ala e siwi. 

Car ki volt a la glorie celestïel partir, 
Li covient estre el cors, pur amur Deu, martir, 
La volenté del cors e les eises guerpir. 
Ensi cum sainz Pols dist : “ Pur Deu devum murir, 
Se od li volum vivre, e pur li mort suffrir. ” 

En dous ordres de gent est faite saint'iglise : 
Del pueple e del clergié est e faite e asise, 
E par dreit aünie est en ceste divise. 
La cure unt li prelat de la part Deu conquise, 
Qui a salu des anemes seit e traitie e prise. 

E Deus dist a saint Piere e as clers, bien le sai : 
“ Tu ies Pieres, e sur ceste piere ferai 
M'iglise, e ma maisun i edefierai, 
E les portes d'enfer par li depecerai. ” 
Ceste poesté unt li clerc, nïent li lai. 

Al pueple sunt li rei e l'autre baronie 
Qui les lais unt suz els e en lur mainburnie, 
E les leis seculers e poesté saisie. 
Mais si deivent traitier ço qu'il unt en baillie 
Que saint'iglise seit tut'en pais aünie. 

E lur poesté prennent li rei de saint'iglise ; 
Mais el n'a pas la sue de nul de voz reis prise 
Fors de Deu, sun espus, qui li aveit conquise. 
Sur les prelaz pur ço n'avez pas comandise 
De faire u de laissier la clergille justise. 

Ne devez as prelaz defendre u comander 
U d'asoldre cestui u de cestui damner, 
Ne les clers ordenez ne traire ne mener, 
Un sul, a voz juïses ne a lei seculer, 
Nului de noz iglises ne des dismes causer. 

Ne devez as prelaz faire defendement 
A plaidier de lur plaiz, cum de trespassement 
U de fei u de crime u de faus serement, 
E d'us e de custumes e de plaiz ensement, 
De tels que vostre aiols tint ancïenement. 

Deus nostre Sires dit : “ Les meies leis guardez. ” 
Li prophetes redit : “ Wai vus, qui estorez 
Les leis de felunie e en escrit metez 
Les torz e les enjuries, e vus qui apremez 
Les povres Deu, e force faites as humbles fez. ” 

Recevez le conseil, Sire, e l'asensement 
De celui qui vus est fedeilz veraiement, 
E de vostre arcevesque sun amonestement ; 
Oez de vostre pere sun bon chastiement, 
N'od les purvers n'aiez mais nul cumunement. 

Car par tute la terre est proef manifesté 
Que l'apostolie avez mult granment honuré, 
E l'iglise de Rume nurri e alevé. 
L'apostolie vus a, e saint'iglise, amé ; 
Fait vus unt od raisun ço qu'avez demandé. 

Sire, se le salu de l'aneme desirez, 
Saint'iglise del suen nule rien ne tolez 
Par aucune raisun, n'encontre dreit n'alez ; 
Saint'iglise laissiez tutes ses franchetez, 
Si cum ele ad par tut es alïens regnez. 

Sovenir vus devreit de la professiun 
Qu'offristes sur l'autel a vostre enunctiun, 
E del vou que fesistes a Deu en sa maisun : 
A s'espuse dunastes vostre defensiun, 
De tute sa franchise li fesistes le dun. 

La sainte mere iglise de Sainte Ternité, 
Sire, dunt receüstes corune e realté, 
Restablissiez del tut en cele dignité 
E en icel estat e en l'entierreté 
Qu'el'out as ancesurs e par antiquité. 

E ses possessiuns e ses autres baillies, 
E viles e chastaus e fiez e mananties, 
A noz clers e as lais, qu'avez tutes saisies 
E a vostre plaisir dunees e parties, 
Que tutes les rendez, tut en tut rentieries. 

Laissiez nus repairier en pes e franchement, 
E nus vus servirum cum a rei leaument 
E si cum a seignur, tant cum a nus apent. 
Se vus ensi nel faites, saciez certainement 
Que vus en sentirez le devin vengement. » 

Li evesques de Lundres une epistle enveia 
Saint Thomas ultre mer ; mes sun nun i cela, 
E el nun des evesques del païs le dita 
E des autres persones ; mais nul n'en i numa. 
Amur, subjectiun e saluz li manda : 

« Pere, quant vus partistes del regne sudement, 
Mult par en fu trublez li regnes erramment. 
Mais par vostre humbleté e par vostre escïent 
Esperames, par grace de Deu omnipotent, 
Qu'en la pais revendreit u fu premierement. 

Primes nus en poümes conforter e aitier, 
Que par le regne oïmes nuveler e nuntier 
Qu'ultre mer erïez, ne volïez plaidier 
Vers le rei, ne si haut encontre li drecier, 
Nul mal ne nul engin el regne purchacier ; 

Ainz volïez poverte de vostre gré porter, 
En oreisun adès e en estudie ester, 
Les mesfaiz e la perte del trespas amender 
En veilles e en plur e en mult jeüner, 
Que l'amur al haut rei peüssiez conquester. 

Teus ovres erent bones a la pais refurmer. 
Quidames que par ço peuissiez recovrer 
La grace al rei, e s'ire vus volsist parduner, 
Les torz que li eüstes faiz, ensi ublïer : 
Senz sun congié partistes, e passastes la mer. 

Nis cil qui vus voleient amer e maintenir, 
En poeient al rei parler e avenir ; 
E quant le requereient de vus dous amaisir, 
De concorde e de pais entre vus establir, 
A la feiz les soleit benignement oïr. 

Or avum el oï, dunt mult sumes irié : 
Car brief avez al rei senz saluz enveié, 
Ne l'avez de sa grace requis ne depreié ; 
N'entenduns en teus lettres un sul puint d'amistié, 
Quant a escumengier l'avez ja manacié. 

E s'ensi le parfaites cum vus l'avez pramis, 
Tut ço que est trublé e meslé el païs 
N'iert ja mais en amur ne en concorde mis ; 
Ainz en crestra haenges qui durera tuz dis, 
Ne qui n'iert apaisiez pur hume qui seit vifs. 

Parfitement se deit sages hum purpenser, 
Quant il comence rien, bien puisse parfiner. 
E en ço devez mult vostre grant sens mustrer, 
Saveir se vus purrez en tel guise mener 
Ço qu'avez comencié, la u volez aler. 

Pur cest grant hardement, que l'avez manacié, 
De la bone esperance sumes tuit esluignié ; 
Car ne veum coment seiez mais amaisié. 
Quant vus alez sur li od vostre brant sachié, 
Que nuls prit mais pur vus n'i a liu aeisié. 

Pur ço vus conseillum en fei e en amur : 
Ne faites tort sur autre, n'i ait travail greignur. 
Comandez vostre cause a Deu le creatur, 
E laissiez voz manaces, suffrez vostre seignur. 
Pur vostre humilité avra de vus tendrur. 

Ensi poëz aveir s'amur e sa chierté. 
N'i avez par manaces nule rien conquesté ; 
Plus purrïez conquerre par vostre humilité, 
E de gré vus vendreit mielz suffrir povreté 
Que tenir granz honurs de lui par engresté. 

Tuit sevent qu'il vus ad durement honuré, 
Del poi u vus trova, hautement alevé ; 
Bailla vus del realme tute la poesté, 
Que cil qui eüssiez de bon oil reguardé 
Se tenist a cel'ure pur mult bon eüré. 

De poi vus crut en halt e mult vus honura. 
Tut encontre sa mere, qui li desconseilla, 
Encontre tut le regne, cui il mult anuia, 
Encontre saint'iglise, qui grief en suspira, 
L'onur que vus avez, vus conquist e duna. 

Quida nel volsissiez de rien contralïer, 
Mais conseillier le regne e par tut avancier. 
Quant le volez abatre, quil devez conseillier, 
Malement li volez ses bienfaiz mercïer. 
Mal en puet tuz li munz reconter e nuncier. 

Ne perdez vostre pris pur ço, ne vostre honur ; 
Par amur conquerez le rei vostre seignur. 
Se conseil ne creez que vus donent pluisur, 
Al conseil l'apostolie clinez, e a s'amur, 
A l'iglise de Rume, qui ne flechist d'un dur. 

Hum vus deit bien mustrer que ne faciez tel fait 
Dunt saint'iglise chiece en plus dolerus plait, 
Qui maint jor a esté en plur e en deshait, 
E que cil nel conperent qui rien n'i unt forfait 
E portent la colee de ço qu'altre a mesfait. 

Que dirrez se li reis, qui li regnes apent, 
E qui a desuz li e les clers e la gent, 
Se part de l'apostolie par vostre anguissement 
E ne voldra mais estre a sun comandement ? 
Car encontre le rei pur vostre amur se prent. 

Veez cum hum l'en prie, quels duns um l'en presente ! 
Mais pur si granz pramesses n'i met un puint s'entente ; 
Ferms est cume la piere encontre la turmente. 
Mais cil qui tuz li munz ne remue ne tente, 
Jo criem, Sire, ne turt. Mais ja Deus nel consente ! 

Mais se ç'avient par vus, vus le purrez suffrir, 
Mais tuz li vis de lermes vus en devra covrir. 
E pur ço vus devez de conseil bien guarnir, 
Qu'il ne deie a la pape a damage venir, 
A l'iglise de Rume e a vus mult nuisir. 

Mais vostre sage clerc nel volent graanter. 
Tut ço que poëz faire vus rovent espruver, 
E al rei e as suens la poesté mustrer, 
A celui qui mesfait qui mult fait a duter 
E a criendre a celui ki ne volt amender. 

Ne dium que li reis n'ait mesfait e mespris, 
Mais il est par tut prez de l'amender tuz dis. 
Pais deit guarder el regne, pur ço l'i ad Deus mis ; 
E pur ço que mielz puisse pes guarder el païs, 
Volt aveir leis e us qui sunt el regne asis. 

S'entre vus e le rei avez esté medlé, 
L'apostolies l'en a sovent araisuné, 
Li prelat del reaume l'en unt amonesté : 
S'iglise u persone a, ço dit, de rien grevé, 
Par l'iglise estera a dreit de sun regné. 

De dreit faire, e de plus, est prez, se nul l'en prie ; 
E s'il mesfait vers Deu, liez est s'um l'en chastie. 
E quant a saint'iglise e a Deu s'umilie, 
N'i ad lei ne decré, ne rien, qui l'entredie, 
N'espee eclesial quil depiest ne ocie. 

Metez enz vostre espee, jugement ensiwez. 
Tuit vus en requerum : ne vus desmesurez, 
Ne pur ignel conseil n'ocïez ne tuez ; 
As oeilles qui sunt desuz vus, purveez, 
Qu'en bone seürté e en peis les metez. 

Une chose avez fait dunt mult sumes dolent : 
Que l'evesque avez mis en escumengement, 
Celui de Salesbire, sun deien ensement. 
Mais ainz deit l'um la cause saveir certainement 
E oïr e traitier, qu'um face jugement. 

E qu'ensi ne faciez e al regne e al rei, 
Iglises e parosses qui sunt en nostre otrei, 
Que nes escumengiez a tort e a beslei, 
Al damage la pape e al vostre, ço crei, 
Apeluns pur remedie e refui de l'esfrei. 

E a l'Ascensiun metum de l'apel jur. 
Mais tuit vus requerum : pernez conseil meillur, 
Ne vus metez en eire ne en si grant labur, 
Ne faites a voz fiz si despendre le lur. 
Vostre salu volum en Deu nostre Seignur. » 

A l'evesque de Lundres unes lettres itaus 
Enveia saint Thomas, tutes continuaus. 
En liu de saluz out paroles amials : 
Que il trespast einsi par les biens temporaus 
Qu'il ne perde la joie qui est espiritaus : 

« Merveille est de sage humme e des lettres apris, 
E qui saint abit ad de religiun pris, 
Qu'il la cremur de Deu a si ariere mis, 
Contre verité vait e medle bien en pis, 
Volt saint'iglise abatre e cels qu'i sunt asis. 

D'enfer puet saint'iglise les portes depecier. 
N'est mie sages hum qui la volt trebuchier : 
Semble humme qui a corde volt le munt jus sachier. 
Pur ire u pur haïne ne deit nuls leidengier 
Evesque ne sun frere al Damnedeu mestier. 

Mais a voz lettres puis e veeir e sentir 
Que ne puis pas les grapes des espines cuillir 
Ne des runces les fiches. Mais quil voldreit oïr, 
A l'escorpiun semblent, al chief e al partir, 
Qui volt deriere puindre e devant conjoïr. 

Obedïence offristes ainz e subjectiun : 
En refui de ço faites puis appellatiun ; 
Tost turnastes vostre est en la negatiun. 
“ N'est od mei, fait l'apostles Pols, est est e nun nun ? ” 
En la buche al produme n'en deit aveir s'un nun. 

Deus dona ses disciples poesté, ço savons, 
Del calchier sur serpenz e sur escorpiuns. 
Ezechïel uncore maint entre les feluns. 
Quel remedie vus fait vostre apellatiuns ? 
Deu ensiuvez, ço dites ; mais ne l'i entenduns. 

Remedie de tuz mals Jesu Crist nus dona : 
Obedïence. En sei bon essample en mustra, 
Car obedïenz fu a Deu, qui tut cria, 
Desqu'en la sainte cruiz par la mort devia. 
Tu apeles remedie la u grant nuisance a. 

Quides tu que la pape te voille maintenir 
A ço que tu ne deies a tun maistre obeïr ? 
Dous feiz l'en as requis ; ne t'en volt pas oïr, 
Car il deit la maistrie e le feis sustenir 
De saint'obedïence faire par tut tenir. 

Primes l'en requesis par ta vive parole, 
Puis après par tes lettres, par suggestiun mole : 
Plus est ferms que la piere qui siet sur vive mole. 
Vicaries est saint Piere, bien seiz n'est pas ventvole ; 
Duns, presenz ne preiere nel commuet ne afole. 

Mais la tierce fïee le deiz bien asaier, 
Qu'il ait al tierz asalt le triumphe plenier. 
E que tu me peüsses plus forment agregier, 
As esluignié l'apel pres d'un an tut entier ; 
Ne nule pitié n'as que me veiz eisillier. 

Ne n'as nule pitié de sainte mere iglise, 
Que nostre Sire Deus a par sun sanc conquise, 
Qui sueffre tel travail e si mortel juïse. 
De ço qu'obedïensce as a tun dit pramise 
Nostre seignur le rei, n'as nule guarde prise. 

E tant cum il voldra vers nus ensi errer 
E envers saint'iglise, que devreit honurer, 
Ne purra en bataille seürement aler, 
Ne en pes ne en guerre ne vivre ne ester, 
Que le peril de s'aneme ne puisse mult duter. 

Or voil de ço respundre qu'en tes lettres desis, 
Que quant jo departi del regne e del païs, 
Li regnes fu trublez e en grant esfrei mis : 
Poür poent aveir tuit cil qui l'unt purquis 
E qui l'unt conseillié, qu'il n'en seient suppris. 

Del bon comencement sui mult loez de tei : 
Ki despise sun los nul sage humme ne vei, 
Mais de ço ne deit creire nul autre plus de sei. 
Des torz me blasmes mult que jo ai fait al rei : 
Nul n'en nummes ; ne sai delquel respundre dei. 

E de ço t'esmerveilles que j'osai manecier 
Nostre seignur le rei a escumennïer : 
Qui se taist quant sun fil veit granment foleier, 
N'entent en lui nul bien, quant nel volt chastïer ; 
Mielz est qu'il le chastit quel veie detrenchier. 

Bien sai que li reis volt chastiement suffrir : 
En escumengement ne volt il pas chaïr. 
Ço que Deus ad planté ne larra pas perir. 
La nef veiz tutes parz en tempeste gesir : 
J'en tieng le guvernail, tu me roves dormir ! 

Les buntez que li reis m'a fait, me mez devant : 
En halt m'a mis de poi e granment mis avant. 
A ço te respundrai cum a guise d'enfant : 
Jo n'iere pas si povre cum tu vas ci disant, 
Quant li reis nostre sire me fist sun haut servant. 

De Cantorbire aveie l'arcediachené, 
E de Beverlei oi idunc la provosté, 
Provendes e iglises pluisurs par le regné, 
Possessiuns e rentes e autre richeté ; 
N'iere del tut si tenves cum tu as ci mustré. 

E se tu vols parler de mun povre lignage, 
Des citehains de Lundres fui nez, en cel estage. 
En lur visnez senz plainte mestrent tut lur eage, 
Ainc ne quistrent l'autrui, ne ne firent damage. 
Ne furent, cum tu diz, d'einsi tresbas parage. 

Qui voldreit clerement a la raisun guarder, 
Mielz vient de basse gent e bon estre e munter 
Que de halte gent estre e en enfer aler. 
Les mains honestes menbres deit l'um plus honurer, 
Sulunc l'apostle, e plus d'onur envoluper. 

Ço ne devreit pas dire huem cristïen, letrez, 
Religius, evesques. Mais vus me reprovez, 
Puet cel estre, que j'ere de sens poi aürnez : 
Qui sun pere hunist pechié fait, ço savez. 
Fait Deus : “ Tun pere honure ; plus lung ert tis eez. ” 

Ne les bienfaiz le rei ne t'estuet pas mustrer. 
A testemonie en puis Deu prendre e apeler 
Qu'en tut le munt ne poi rien plus de lui amer, 
Mais qu'il laissast les dreiz de saint'iglise ester. 
Altrement ne puet il seürement regner. 

Tuz les biens qu'il m'ad fait ne purreit nuls nuncier. 
Nis s'um les poeit tuz en cent multiplïer, 
Ne dei jo la dreiture de Deu pur ço laissier ; 
Ne tei ne voil j'en ço, ne autrui, esparnier, 
Ne a l'angele del ciel, s'en ço voleit pechier. 

E se nuls m'araisneit de ço, tost li dirreie : 
“ Fui d'ici, Satanas ; ta buche Deu reneie. ” 
Ja Damnedeu ne place que si hors del sens seie 
Que del cors Jesu Crist marcheanz estre deie, 
Ne mis sire li reis seit pris en cele veie. 

Quant fui fait arcevesques e Deu m'i aleva, 
Tu diz que li regnez encontre ço cria 
E la mere le rei le desamonesta, 
Saint'iglise, tant cum li lut, en suspira : 
Nel desdist pas li regnes, ainceis m'i apela. 

Se la mere le rei le voleit desturber, 
Nel fist pas en apert, n'avant nel fist mustrer ; 
N'en oï saint'iglise fors sul cels suspirer 
Qui a l'onur tendirent, quant n'i porent entrer. 
Unches puis ne finerent de mei al rei mesler. 

Puet cel estre qu'ensi se voleient vengier 
De mei, quant lur curage ne porent avancier. 
Unkes puis ne finerent de mei contralïer ; 
De la descorde sunt autor e conseillier. 
Vuai celui par ki vient escanles d'encunbrier ! 

Maint engin pur mei nuire sovent avant mis unt ; 
Mais la force Deu est plus fort que il ne sunt, 
Qui en cest degré m'a alevé ça amunt. 
E Deus, qui est justise, me comande e sumunt 
Qu'ariere dos nel mete pur rien qui seit el munt. 

Ne me tairai de ço que tu vols enpeirier 
Ma cause, e vols le rei einsi justefïer. 
Diz qu'il est tuz dis prez, e fu, de l'adrescier : 
Quel adrescement est de tuz dis enpeirier, 
E qu'a nul'amendance ne volt hum repairier ? 

Innocens, orphenins, vedves veiz essillier, 
Ceaus qui culpes n'i unt hors del païs chacier, 
E maint tolir le lur e forment laidengier, 
Enprisuner mes hummes e tenir e lïer, 
E esseillier les clers, e ne lur vols aidier. 

Tu veiz ta mere iglise e rober e tolir 
Biens e possessiuns, ne la vols maintenir ; 
E mei, qui sui tis peres, qui tu ne deiz faillir, 
Espees pur ma mort desur mun chief tenir, 
Qu'a grant paine escapai : ainc n'en volsis fremir. 

Mais encore fais pis e mult greignur mesprise, 
Qu'od cels qui mal me quierent as vers mei guerre prise, 
Encontre Damnedeu e encontre s'iglise. 
Mais a celé le fais e en coverte guise ; 
Tu n'en as nule hunte, ariere dos l'as mise. 

Est dunc adrescement de neent restorer, 
Tut adesseement e pis e pis ovrer ? 
Mais le contraire vols, puet cel estre, noter, 
Que servir as feluns a gré, c'est amender : 
Ainceis est ses saetes de sanc juste enivrer. 

Mais bien me puez respondre la verité provee : 
Guarder vols ta cotele, pur ço n'as puint d'espee. 
N'iert owan, se tu puez, pur espee donee ; 
Ne faiz cum fist saint Piere, qui dona la colee, 
Al serf al prince aveit l'une oreille coupee. 

Tu diz que li reis est tuz prez de l'adrescier 
Al jugement del regne : ne m'i voil apuier. 
De la volenté Deu ne purreit nuls jugier. 
Des terrïenes choses puet l'um a dreit plaidier, 
Mais les devines choses covient a Deu laissier. 

Bien devreies le rei adès amonester 
Qu'entendist a la pes saint'iglise guarder, 
Tut ço qu'a lui n'apent laissast del tut ester, 
E les proveires Deu pensast mult d'onurer ; 
Ne deit pas qui il sunt, mais ki sunt, esguarder. 

Des dous que j'ai, ço diz, des cristïens sevré 
A tort - mais tut a dreit ! - as meü le pensé : 
Car qui veit le bordel sun veisin alumé, 
Il ad poür del suen. La meie volenté, 
De ço meüz sereies u tu n'as bien esté. 

Ço sace bien li reis, e tu li deiz mustrer, 
Que cil qui puet les angles e hummes guverner 
Dous poestez suz sei fist en terre ordener : 
Des proveires est l'une ; a Deu deit minestrer ; 
Cil sunt espirital, um les deit honurer. 

Des princes en est l'altre ; del tut sunt terrïen. 
Seignur les unt sur els, e nostre e alïen. 
Cremir deivent lur princes paien e cristïen. 
Qui tout a nul des ordres rien del dreit ancïen 
L'ordenement desfait al rei celestïen. 

Honurer cels ne deit li reis pas desdeignier 
Qui Deus es sainz escriz volt pur Deus denuncier. 
Deus les apele Deu, ço trovum el psaltier. 
Le prophete fist Deus sur Pharaun drecier ; 
Nis mesparler des clers rove Deus a laissier. 

Un Gïeu qui aveit per Moÿsen juré 
Aveit um as proveires pur cel pechié mené. 
“ Amenez le as Deus ”, fait li reis de bunté. 
De Deu sunt li proveire Deu dit e apelé, 
Car sur les genz sunt mis el liu Deu e sacré. 

Ne puet li reis de cels faire nul jugement 
Ki lui deivent e poent jugier veraiement. 
Les levres del proveire sunt guarde d'escïent. 
“ Li prestre est angeles Deu, ço dit Pols, qui ne ment ; 
Nus jugerum les angeles, les genz meesmement. ” 

A prince terrïen ne volt ainc Deus baillier 
Les clefs del ciel, qui poent lïer e deslïer, 
Mais as ordenez fait sa poesté traitier. 
Bien devreies al rei mustrer e esclarier 
L'ovraigne Costentin, qu'um deit mult eshalcier. 

Al rei Constentin furent li proveire encusé, 
E del crime l'en furent li escrit aporté, 
E devant li en furent li proveire amené. 
Veant els ad l'escrit el feu ardant geté. 
“ N'estes par mei, fait il, ne jugié ne dampné. 

Vus estes Deu. Jugiez voz plaiz si cum vus place ; 
N'est pas dreiz que nuls huem de Deu jugement face. ” 
Cil fu bons emperere ; Deus li duna sa grace, 
Saint'iglise l'eshauce ; il veit Deu face a face. 
Li reis devreit ensivre e ses mors e sa trace. 

De la manace Deu puet altrement fremir : 
“ Qui qu'unques s'orguelist que il ne volt oïr 
Sun proveire e sun juge, lui estuvra murir. ” 
A ço fait Deus le rei sur le regne establir 
Qu'il deit la peis que Deus nus tramet, maintenir. 

Altrement ne puet pas li reis aveir salu, 
Pur tute sa grant force ne pur sa grant vertu, 
Nis se tuit li regne erent par li sul maintenu. 
E ço que j'ai a tei par cest brief respundu, 
Ai jo dit a tuz cels qui sunt od tei tenu. 

Or vus pri e requier, freres, par igal guise 
Qu'entre nus n'ait envie, descorde ne faintise, 
Mais en nus seit en Deu uns quers, un'aneme asise. 
Oiuns Deu, qui nus rove a murir pur justise. 
Pur nus ad la bataille vers noz enemis prise. 

Frere, n'ublions pas cel verai jugeür. 
Quant vendrunt devant li e juste e pecheür, 
A la fin de cest siecle e al deerain jur, 
Il jugera le munt ; ja n'i avra poür 
Ne de rei ne de prince ne de halt emperur. » 

Tels letres enveierent al saint humme ultre mer 
Li prelat qui deveient saint'iglise tenser. 
Les custumes del regne voleient alever 
En sainte mere iglise. Mais li saintisme ber 
S'en conbati adès, e pur li delivrer. 

Custume n'est pas dreiz, bien le poëz veeir. 
Kar chascuns riches hum qui Deu ne volt cremeir, 
Alieve sur sa gent custume a sun voleir. 
Une custume ad ci, la en vei altre aveir. 
Mais Deus n'aime custume, mes fundement de veir. 

E mult par est la vie del chaitif humme brieve ; 
Or est chalz, or est freiz, cume cele eve tieve. 
Pur ço fait grant pechié cil qui custume alieve 
Dunt nuls huem ad damage u ki nul humme grieve : 
Kar nel puet pas oster la u li quers li crieve. 

Se li reis Henris volt les custumes aveir 
Qu'orent si ancesur, or voil dunches saveir 
Lesqueles il volt mielz en sun regne aseeir : 
U celes al Rus Rei, ki ot poi de saveir, 
U al Viel rei Henri, ki fu de grant poeir. 

Li Rus Reis ne laissa as iglises neent 
Les rentes en perneit, l'aveir, l'or et l'argent, 
E les clers raemeit. Deus en prist vengement : 
Al berser fu ocis e fina malement ; 
Li cors en est purriz e l'aneme est en turment. 

E se li reis Henris ad sa custume enprise, 
E voille guerreier e clers e saint'iglise, 
Ainz qu'il en sace mot ert la venjance prise. 
Deus ad ja en sun arc, certes, saete mise ; 
L'aneme e le cors ocit, fiere est mult sa justise. 

Li reis Henris li Vielz les espuses perneit, 
E a lur dreiz espus del tut les defendeit ; 
E pur les mues bestes les hummes ocieit, 
E envers saint'iglise mainte feiz mesperneit. 
E se sis niés l'ensiut, entre lui e Deu seit ! 

Un mult felun proveire, - nel poum pas neier, - 
Fist li Vielz Henris pendre, e pur cels esmaier 
Ki ne voleient pas la malveistié laissier. 
E s'um par mesprisun volt custume afichier, 
Males custumes funt, e mal us, a laissier. - 

Or mais larrum ici des custumes ester, 
E de ces treis prelaz que m'oïstes nummer ; 
De lur contienement ne voil or mais parler. 
Mes del saint arcevesque vus voldrai recunter, 
Qui sis anz demura en eissil ultre mer. 

Dous anz a Punteigni li sainz hum sujorna. 
Mais a clerc ne a lai sun estre ne mustra ; 
Neïs a ses privez, quanque pout, se cela. 
Les eises de sun cors fuï e esluigna, 
E el servise Deu jor e nuit se pena. 

Dunc comença sun cors durement a grever 
E les grosses viandes, chous e nes, a user ; 
E les bons mes se fist priveement embler, 
E sis faiseit as povres en la vile porter. 
Car si clerc l'en volsissent, sel seüssent, blasmer. 

Mult sovent le blasmeient que tel vie meneit ; 
Kar il ert granment fiebles e trop se destraigneit. 
Les testes a ses hummes, ço diseient, coupeit : 
Cacié erent pur lui, e se il lur moreit, 
Ja mais en lur païs un sul n'en revendreit. 

Iluec curreit un'ewe de mestier en mestier. 
La se baignout les seirs pur sa char refreidier. 
A Willame de Capes se fist un seir guaitier. 
« Sire, vus nus volez, fait il, les quers trenchier. » 
Ainc puis ne l'i mena, quant l'en volt castïer. 

Mais l'une de ses faces idunc li a festri, 
Si que dedenz la buche tresqu'as denz li purri ; 
Mult grant enfermeté lungement en suffri. 
Dous osselez l'en traist Willames, sil guari. 
Pur ço qu'um le seüst, amentiveir l'oï. 

Une nuit quant mult fu penez en oreisun, 
E il fu endormiz, vit en avisiun : 
Entre lui e le rei, quil haï senz raisun, 
Erent devant la pape en plait e en tençun ; 
Tuit li cardenal erent contre li a bandun. 

E ço li fu avis voleient li tolir 
Hors del chief a lur deiz les oilz e effuïr. 
L'apostolies tut suls le voleit maintenir, 
Ki bien cunut sa cause ; mais nel poeit oïr, 
Car lur criz e lur noise l'orent fait enroïr. 

Al consistorie od lui ne remist nuls hum vis. 
Ocisëur felun li furent dunc tramis ; 
La corune li unt, ço li esteit avis, 
A lur espees rese. - Bien li ad Deus pramis 
Qu'il sereit en sa cause pur saint'iglise ocis. 

Uns des convers as monies (ne le m'unt pas nummé) 
Out mult esté grevé de grant enfermeté 
E out d'idropisie le ventre mult enflé. 
La mere Deu priout e iver e esté 
Qu'ele preiast sun fiz qu'il li donast santé. 

Tant requist nuit e jur la mere al creatur 
Qu'ele li tramesist santé de sa dolur, 
Qu'a lui vint une nuit la dame de dulçur ; 
Dist li que il alast a Thomas senz demur, 
Fesist li manïer sun ventre tut entur. 

Li freres l'endemain al saint humme en ala, 
E en sun escritorie, la u il le trova, 
Pur la pitié de Deu tant li quist e preia 
Que li ber od sa main sun ventre mania ; 
E cil li traist par tut la main e demena. 

A beivre li duna, mais ne sai quei, de fi. 
Guaires ne demura que li freres chaï, 
Venim e pureture, grant merveille, vomi, 
E jut mult lungement. Tuz greilles sus sailli. 
Par les mains al saint humme de s'enferté guari. 

Mulz malades guari de sun relief demaine. 
La fille a un riche humme en devint tute saine, 
Qui out esté fievrose mainte lunge semaine. 
N'out el païs nul humme si plain de fievre vaine, 
Par sun relief n'eüst santé tute certaine. 

Mais quant li reis Henris vit bien e entendi 
Qu'il purreit remaneir tuz dis a Punteigni, 
Ne a lui ne as suens nule rien ne failli, 
E li reis Loëwis e Franceis l'unt cheri, 
Al plus tost qu'il purra, l'ostera de cel ni. 

Custume est ancïene, si l'ai oï cunter, 
Que tuit li blanc abé de ça e de la mer 
Chascun tierz an se solent a Cistaus asembler ; 
Car a celui se deivent tuit li altre acliner 
E de trestut lur ordre par sun conseil errer. 

L'an secunt que li ber icel eissil suffri, 
E qu'il out pres dous anz esté a Punteigni, 
Li reis, qui mult le het, ne l'ad mis en obli, 
Ses briés a cel abé ad tramis, dunt vus di ; 
Manda lui qu'il retint sun mortel enemi. 

Iço seüst il bien, e pur veir li mandeit, 
Que s'il sun enemi plus lunges reteneit, 
E se nul recovrier en tut lur ordre avreit, 
Blancs monies e abez tuz li enveiereit, 
K'en trestute sa terre un sul n'en remandreit. 

Quant li brief furent lit, oiant tuz, e mustré 
Tuit li altre chaïrent as piez le grant abé. 
Pur sei e pur tuz ad chascun merci crié ; 
Prient li qu'il ne sueffre que seient deserté, 
Ne perdent pur un homme quanqu'il unt laboré. 

Ensemble en unt parlé, si unt lur conseil pris : 
Ne sufferunt qu'il seient en si grant perte mis, 
Qu'il perdent lur catels e celles e païs, 
K'um destruie les lius qu'il unt a Deu conquis ; 
Mielz est k'um en face un que tanz hummes chaitis. 

E a lui e as suens volent mielz purchacier 
En altre liu, loinz d'els, quanqu'il avra mestier. 
(Jo crei bien que li reis lur out fait denuncier 
Qu'il les fereit tuz fors de sa terre chacier, 
S'il ne faiseient d'els l'arcevesque esluignier.) 

Quant li abes Guarins ad cel conseil oï, 
K'um voleit l'arcevesque chacier de Punteigni, 
A l'abé de Cistaus fierement respundi : 
« Par noz ordres, fait il, ne puet pas estre einsi, 
Que nus chaçum de nus pur ço le Deu ami. 

Car Alissandre pape le nus ad comandé, 
E il a ja od nus pres de dous anz esté ; 
Ne nus aparceümes que fuissum rien grevé, 
Pur lui ne pur les suens, ne en vin ne en blé ; 
En altretant de terme n'i out ainc mains guasté. 

Pur la cristïenté, qu'il voleit maintenir, 
L'a fait li reis Henris fors del païs fuïr. 
Ne pur el ne fist l'um le nostre ordre establir 
Fors pur les suffraitus aidier e sustenir ; 
Ne ne devum cestui pur nule rien faillir. » 

N'unt pas purquant laissié, pur dan Guarin l'abé, 
Ne facent qu'el commun conseil ourent trové. 
(Kar li abes Guicharz, ki ainz i out esté, 
Ert dunc fait arcevesques de Leons la cité ; 
Car saint Thomas l'aveit l'apostolie loé.) 

Mais l'abes de Cisteaus a saint Thomas manda 
Par dan Guarin l'abé tut ço qu'el brief trova, 
Que li reis les manace qu'il les desertera. 
Or li doinst tel conseil, pur Deu li deprea, 
Que lur seit profitable e de ça e de la. 

A l'arcevesque out um ainceis tut ço mustré, 
Car si messagier orent a cel capitle esté 
E orent le conseil oï e esculté. 
« Mult sereit grant pechié, fait il dunc a l'abé, 
Se tant produme esteient pur mei sul deserté. 

Mais li pius Jesu Crist vus sace gré des biens 
Que vus e li vostre unt fait a mei e as miens. 
En viande e en dras unc ne nus failli riens. 
Deus me conseillera, qui tuz dis m'est prochiens, 
Qui l'orguillus abat, le povre oste des fiens. 

Sire, fet li li abes, ne vus en cureciez. 
Ja pur cest mandement n'en serez esluiniez 
Ke vus e tut li vostre a grant plenté n'aiez 
Kanke mestier vus est, mielz k'ainz ne solïez. 
- Gré, fet il, vus en sace la divine pitiez. » 

Al rei de France ad un cel afaire mustré, 
Coment li reis l'aveit de Punteigni osté. 
Quant li reis l'ad oï, Deu en ad mercïé ; 
Or dunra l'arcevesque, s'il l'a en volenté, 
Ço qu'il li out sovent offert e presenté. 

Car quant il fu de primes d'Engleterre fuitis, 
Li reis de France l'a soventefeiz requis, 
E par li e par autres, par clers e par amis, 
Qu'entur lui remansist el regne saint Denis ; 
De quanqu'avreit mestier ne sereit point mendis. 

Mais les offres le rei n'a il dunkes pas pris, 
Car il cremi forment que li fiers reis Henris 
Ne desist qu'il se fust e alïez e mis, 
Tut pur li guerreier, od le rei Loëwis. 
Mais de ses offres prendre ne sera mais eschis. 

Quant ot li reis de France qu'ensi l'en chacerunt, 
Or le purra aveir, juint ses mains contremunt ; 
Deu en a mercïé, qui guverne le mund. 
« Jo crei, fait il, encore que angeles meskerrunt. » 
Pur les monies le dist, ki ensi ovré unt. 

Mais li reis Loëwis sur sun cheval munta, 
Prist ses hummes od li, a Punteigni ala. 
Od le saint arcevesque dedenz capitle entra. 
L'abé e tuz les monies durement mercia 
Del honur que li ber entur els trové a. 

Car mult unt fait, ço dit, a France grant honur 
De ço k'unt receté entr'els cel bon seignur. 
Ne volt des ore mais qu'il aient la haür 
Del rei Henri, quis volt deserter pur s'amur ; 
Or volt qu'il ait od lui des ore le sujur. 

E dit qu'il le voldra a Sanz od sei mener ; 
Quanque mestier li ert li fera tut trover, 
E a lui e as suens, quanqu'il devront user. 
Quant li seignur oïrent qu'il s'en deveit aler, 
De pitié comencierent tut li plus a plurer. 

Dunc fist li reis a Sanz ses homes enveier 
Tresqu'a Sainte Columbe, e fist apareillier 
Maisuns u li sainz huem se peüst herbergier. 
Dunc furent apelé sergant e buteilier, 
Que del suen li trovassent kank'il avreit mestier. 

Quant li reis Loëwis fu bien aseürez 
Qu'il avreit l'arcevesque, en France est returnez. 
E l'arcevesques s'est de sun eire aprestez. 
A Sainte Columbe est od sa maisnie alez. 
Tant cum il fu od els, mult i fu honurez. 

De Sainte Columbe est juste Sanz l'abeïe, 
Qui de neirs monies est e faite e establie. 
Quatre anz i fu li ber, qui en Deu sul s'afie. 
N'a empeirié de rien ne ses murs ne sa vie. 
A l'abé e as monies plut mult sa conpaignie. - 

Quant veit li reis Henris qu'il purra remaneir 
Od le rei Loëwis, qui tut sun estuveir 
Li trova, e as suens, de sun demeine aveir, 
El quer en fu dolenz, jel vus di tut pur veir. 
N'i remaindra, s'il puet. Tut i mist sun poeir. 

Dunc fist sun fil Henri en France al rei aler, 
E hume al fiz le rei devint, cumme sis ber, 
Que il tendreit de lui la terre d'ultre mer. 
Dunc veïssez entr'els les beaubelez duner 
E les chiens enveier e les oisaus porter. 

E as baruns de France duna tant reis Henris 
Que par granment doner les fist tuz ses amis, 
E tut quida aveir le conseil del païs. 
Dunc unt entr'els li rei un parlement asis, 
Qui fu a Saint Legier en Iveline pris. 

Iluekes sunt andui lïé e ajusté 
Qu'il serunt mais amis en estabilité ; 
E d'ambes parz i furent li serement juré 
Que nul d'els ne tendreit des ore en sun regné 
Nul enemi a l'altre. Dunc s'en sunt returné. 

Un altre parlement unt a Turs purparlé ; 
Mais n'i sunt pas Franceis a cele feiz alé. 
Car al rei Loëwis fu pur ço desloé 
Qu'il n'aveit el païs castel ne fermeté ; 
Ne sorent que li reis d'Engleterre ot pensé. 

Dunc l'a li reis Henris de covent apelé ; 
Dit que ne li tint pas ço qu'il li out juré, 
Sun enemi mortel quant tant l'a receté, 
Felun e traïtur de trestut sun regné. 
Li reis dit que d'iço n'i out ainc mot soné, 

Ne que li arcevesques n'i fu amenteüz, 
E qu'il li out tresbien ses covenanz tenuz ; 
Mais se de felunie fust nuls huem convencuz, 
E par jugement fust de sun païs eissuz, 
Qu'en nul liu de lur terres ne sereit retenuz. 

Quant l'arcevesques ot que chacier le voldra 
Li reis Henris , de France , e que tant s'en pena , 
Ses briés ad fait escrire , e puis si li manda 
Que pur neent s'en peine : ja pain ne li toldra ; 
Deus l'en durra asez , qui ja ne li faldra . 

Car uns huem vint a li qui mult le conforta , 
Qui tut sun estuveir , ço dit , li trovera , 
E a vint homes plus encore qu'il n'en a . 
E cinc cenz livres ultre de deniers li durra , 
Dunt ses altres busoines privees furnira . 

Uns altres li pramist altresi grant honur , 
Que ja ne li falsist pur nul humme a nul jur . 
N'il ne cremi les reis , l'Engleis ne le Francur , 
Aleman ne Tïeis , ne duc n'empereür . 
Mais li buens reis de France le retint a sujur . 

Par un jur quant mult fu penez en oreisun 
E par devant l'autel jut en afflictiun , 
Cum il esteit a us , od grant devotiun , 
S'aparut Deus a lui en veire mustreisun , 
Si l'apela dous feiz Thomas , par sun dreit nun . 

« En tun sanc , fist li il , m'iglise eshauceras . 
- Qui es , Sire , fait il , qui ci visité m'as ? 
- Jo sui Jesu , tis frere . Tu glorifieras 
M'iglise par tun sanc , e eshaucié seras . 
- Einsi iert a mun voil » , ço respondi Thomas . 

E a Sainte Columbe un'autre feiz sunga , 
Sil me mustra pur veir cil qui il le conta : 
En consistorie estut en plait , ço li sembla , 
E encontre le rei d'Engleterre plaida , 
E li reis durement en cause le greva . 

Hylaires de Cicestre le greva durement , 
Gilebert Foliot de Lundres ensement ; 
Li cardenal se tindrent al rei communement , 
Si qu'en tute la curt n'out nul maintienement , 
Fors de pape Alissandre , kil maintint sulement . 

Mais tant cria vers els , il vers li altresi , 
Que tuz fu enroez de la noise e del cri . 
Hylaires de Cicestre en la cause amuï ; 
A l'evesque de Lundres tute la char purri , 
Que par menues pieces tuz sis cors dechaï . 

Dunc fist saint Thomas prendre li reis senz nul demur 
E escorchier le chief a cutaus tut entur . 
Mais li ber n'i senteit anguisse ne dolur ; 
E pur ço qu'il s'en rist , fu li reis en irur . 
E li sainz s'esveilla , qui fu en esfreür . 

En la cause veïmes l'apostolie afeblir , 
Qu'il ne pout l'arcevesque contre tuz maintenir ; 
Hylaire de Cicestre veïmes amuïr 
E repentir del mal qu'il out fait al martir . 
Or se guart cil de Lundres , ne vienge al dechaïr ! 

Mais jo quit dire veir de cele decaance : 
Petit e petit est venuz a repentance ; 
E ço est de la char par parz l'amenuissance . 
Mais guart sei qu'il en face la pleniere amendance ; 
Altrement en prendra Deus la dreite vengance . 

Li sainz huem fu sis anz en estrange contree . 
Mult aveit dure vie e sufferte e menee ; 
Neïs a ses privez l'aveit il mult celee . 
Poi i ot , e des lais e de la gent letree , 
Fors sul treis , ki il ait sa vie demustree . 

Li sainz huem ne fist mie ses servanz esveillier 
Al main a sun lever , n'al vestir n'al chalcier . 
A sun premier labur en alout al mustier , 
Honestement faiseit le Damnedeu mestier ; 
Cel ne voleit il pas pur altre rien laissier . 

Entur midi chantout sa messe chascun jur ; 
Del tut ert ententifs a servir sun Seignur . 
Tut le plus del jur ert en un suen oratur , 
Dedenz une chambrete , u faiseit sun labur . 
E fermout l'uis sur sei . Mes n'ert pas a sujur . 

Quant ert entré laenz , dunc jut en oreisun 
E en plur e en lermes e en afflictiun . 
Ne sout nul la maniere de sun mal , se Deu nun , 
Que il faiseit al cors , ne de la passiun . 
Del tut esteit li bers en contemplatiun . 

De cele chambre isseit a ure de mangier , 
Ne mie pur sun cors emplir ne encreissier , 
Mais pur ço qu'il voleit sa maisnie haitier , 
Les povres fameillus veeir e aaisier . 
Car sun estre voleit e covrir e muscier . 

Le meillur vin usout que il trover poeit , 
Mais pur le freit ventrail eschaufer le beveit ; 
Car le ventrail aveit , e le cors , forment freit . 
E gingibre e girofre a puignies mangeit ; 
Nepurquant tut adès l'euve od le vin medleit . 

E quant levez esteit li sainz huem de la table , 
N'aveit cure d'oïr de chançun ne de fable 
Ne de nul'altre chose , s'ele ne fust verable . 
Mielz ameit a oïr del rei espiritable 
E guarder as escriz qui erent parmenable . 

Quant veneit que li jurs ert en la nuit plungiez , 
E li liz saint Thomas esteit apareilliez , 
Desus un chaelit qui tut esteit quiriez , 
D'une cuilte purpointe , d'un poi d'estraim junchiez , 
E de chiers linges dras e blancs e delïez . 

Dunc ert en oreisun l'arcevesque Thomas 
E en afflictiun , tant qu'il esteit tut las ; 
E a la nue terre se culchout en ses dras 
Que il aveit le jur ; ne changout altres pas . 
Ne cunurent sa vie ne li halt ne li bas . 

D'aspre haire aveit braies , de peil de chievre gros ; 
D'un'altre haire aveit trestut sun cors enclos , 
E les braz e les chutes e le ventre e le dos . 
La vermine i esteit a torkes e a tors , 
Qui ne laissout aveir a sa char nul repos . 

Encor faiseit il plus al cors mal endurer : 
Chascune nuit faiseit sa char discipliner , 
As curgies trenchanz e batre e descirer . 
Robert de Meretune en sot le veir cunter , 
Qui saint'obedïence n'en osout trespasser . 

Robert de Meretune sis chapelains esteit . 
Mult li esteit privez ; en sa chambre giseit . 
Mais quant vint a la mort , e vit le grant destreit , 
Dunc a primes gehi ; car afïé l'aveit 
Qu'en trestut sun vivant sun estre ne dirreit . 

Quant Robert ert culchiez , e deüst reposer , 
Tantes afflictiuns , ço dist , perneit li ber , 
Bien le tierz de la nuit ne voleit il cesser ; 
Dunc veneit a Robert e sil faiseit lever , 
Baillout lui les curgies a lui discipliner . 

Quant tant l'aveit batu qu'il esteit tut lassez 
E de pitié conpunz , d'anguisse tresuez , 
Getout jus les curgies od tuz les chiefs nuez . 
« Chaitif , faiseit il dunc , pur quei fui unches nez ? 
De tuz les chaitifs sui li plus mal eürez . » 

Mais quant li chapelains s'esteit alez culchier , 
Sainz Thomas nel voleit encor a tant laissier : 
Il meïmes perneit sun cors a depescier , 
A l'une de ses mains sa char a detrengier . 
Poi li fu de la char , tant out le quer entier . 

E cil Roberz gehi , quant dut estre confès , 
Puis que li sainz reçut del sacrement le fes , 
K'ainc puis ne fu un jur u nuit qu'il eüst pes , 
Que il ne fust batuz cinc feiz u quatre adès , 
U treis a tut le mains ; n'en volt aveir relès . 

Tele vie mena li huem Nostre Seignur . 
Mais rebainnez esteit al quarantisme jur ; 
Sa haire remuot pur vers e pur suur , 
Un'altre reperneit , qu'il out mis en sujur . 
Pur Deu suffri adès e mesaisse e dolur . 

Tele vie mena li sainz huem e suffri , 
N'a nul humme suz ciel nel mustra ne gehi , 
Fors a Brun sun vaslet , si cum dire l'oï , 
Qui ses haires lava e de ço le servi , 
E Robert sun proveire , qui les nuiz le bati . - 

Mais li honurez reis de France , Loëwis , 
Endementieres s'est durement entremis 
Que il fesist le rei e saint Thomas amis . 
L'apostolies i ad sovent ses briefs tramis 
As concilies qu'il unt de l'acorde entre els pris . 

Un parlement dut estre a Punteise asemblez . 
Tresqu'a Paris en est l'apostolies alez ; 
L'arcevesques i fu , pur qui fu purparlez . 
Mais quant li reis Henris en fu bien acertez 
Que la pape i sereit , ariere est returnez . 

En Nujem le Rotrout out un parlement pris 
Entre le rei Henri e le rei Loëwis ; 
Pur sa besuigne faire l'out pris li reis Henris . 
L'arcevesque i mena li reis de Saint Denis , 
Qu'il feïst , s'il peüst , lui e le rei amis . 

Mais li reis d'Engleterre n'out suing de l'acorder ; 
Preia le rei de France qu'il l'en laissast ester 
De Thomas l'arcevesque , qu'il n'en volsist parler , 
E il li frea tut quanqu'il volt demander . 
« E jel larrai tresbien , fait Loëwis li ber . 

Jo ne sui pas de lui ne des suens anuiez , 
E de lui retenir sui je tut aaisiez ; 
Car de sun grant sens est mis regnes enhauciez , 
Li vostres suffreitus e forment enpeiriez : 
Greignur mestier que jo certes en avrïez . » 

Quant vint a l'arcevesque li gentilz reis de France , 
Fait il : « De vostre acorde n'avrai ja mes fiance ; 
Mais ainceis en oi jo tut adès esperance . 
Car al rei d'Engleterre truis jo si grant bobance 
Qu'il ne m'en volt oïr , n'en conseil n'en oiance . 

Alcune feiz vus ai e preié e requis 
Que vus remansissiez el regne saint Denis ; 
Or vus abandoins jo mun regne e mun païs , 
Estampes e Orliens e Chartres e Paris ; 
Del mien e de mes rentes ert vostre estuveir pris . » 

A Muntmirail unt puis un parlement eü . 
Dui chardenal de Rume i sunt al rei venu : 
Vuillames de Pavie e dan Johans i fu 
De Naples , qui al rei se sunt del tut tenu , 
E l'arcevesque eüssent volentiers deceü . 

Li reis lur dist que tant se volt humilïer 
Qu'il frea l'arcevesque quanqu'il voldrunt jugier , 
E quanque saint'iglise en voldra otrïer , 
Se c'est que l'arcevesques s'i volsist apuier . 
« Si fera , funt li il ; ço ne puet il laissier . » 

La nuit que l'endemain dut estre l'asemblee , 
Jut saint Thomas a Chartres od gent qu'il ot menee . 
Un'itel visiun li aveit Deus mustree 
Qu'il sout certainement , sil dist sa gent privee , 
A quel chief la parole sereit le jur finee . 

Vis li fu qu'en un liu il e li reis esteit . 
Un mult bel hanap d'or , u doré , li offreit 
Li reis , tut plain de vin , e beivre li roveit . 
Il esguardout le vin : si truble le veeit 
Que beivre ne l'osout ne prendre nel voleit . 

Quant il ot esguardé le hanap tut entur 
E vit le vin si truble qu'il en out grant hisdur , 
Dous iraignes vit surdre des funz d'une tenur ; 
Sur l'un ur s'asist l'une , e l'altre sur l'autre ur . 
« Ostez , fait il ; ne voil beivre ceste puur . » 

Al matin ses privez e ses clers apela ; 
Cel sunge que la nuit out sungié lur cunta . 
« Bien sai , fait il , coment cest parlement prendra . 
Mult beaus offres , fait il , li reis nus offerra , 
Mais jo nes prendrai pas ; car grant engin i a . 

Li beaus hanas dorez qu'il me voleit puirier , 
Ço erent li bel offre que ne voldrai baillier , 
Li trubles vins , engins qu'il volt apareillier ; 
E les dous granz iraignes sunt li dui paltenier 
Cardenal , qui nus volent , s'il poent , enginnier . » 

Quant il vint al concilie , les cardenals trova . 
Li reis dit qu'en ces dous volentiers se metra , 
E quanqu'il jugerunt volentiers ensiwra , 
E quanque saint'iglise esguarder en voldra . 
Il vit bien les engins e tresbien se guarda . 

En ces laz le voleient li cardenal buter : 
Dient que lur esguard ne pet il refuser , 
Ne ço que saint'iglise en voldra esguarder . 
E dit qu'a saint'iglise ne volt il contrester , 
Ne al rei ne volt il fors raisun demander ; 

Mais il ne volt , ço dit , n'en plait n'en cause entrer , 
Tresque li reis li ait fait del tut restorer , 
E a lui e as suens , e rendre e renformer 
Lur chose , ensi cum il la laissierent ester 
A l'ure qu'il les fist d'Engleterre turner . 

Car dessaisiz ne volt pur nule rien plaidier . 
Ço ne voleit li reis en nul sens otrïer , 
Mais a ces dous voleit qu'il se laissast jugier . 
Mais il ne se volt pas a lur diz apuier . 
Ensi s'en departi ; n'i pout plus espleitier . - 

Un altre parlement out a Muntmirail pris ; 
Si fu par l'apostolie e par ses briés asis . 
Od les barons franceis i fu reis Loëwis ; 
Od mult riche barnage i fu li reis Henris . 
Mult i out grant clergié e mult baruns de pris . 

Car de part l'apostolie de Rume i sunt alé 
Danz Bernarz de la Coldre , sainz hum de grant bunté , 
Li priurs del Munt Deu , huem de grant honesté , 
Arcevesque e evesque e priur e abé , 
Pur faire cele pes . E mult s'en sunt pené . 

Saint Thomas demandeit les dreiz de saint'iglise , 
Possessiun e rente que li reis en out prise ; 
E li reis , la custume qui el regne iert asise : 
Ses custumes ne volt laissier en nule guise . 
Saint Thomas ne volt faire , ço dit , si grant mesprise . 

Tant alerent entr'els clerc e lai tute jur , 
Que li reis dit : ne quiert mes qu'il en ait honur ; 
Face li ço que firent as suens si anceisur ; 
Lui covient que ses genz aient de li poür , 
E pur ço volt mustrer e fierté e reidur . 

Car felenesse gent a mult a guverner , 
E pur ço li covient mult fier semblant mustrer . 
Mais se li arcevesques li volt tut graanter 
Ço que si anceisur voldrent as suens guarder , 
Lanfrancs e sainz Ansealmes , ne volt plus demander . 

L'arcevesque respunt : ja Damnedeu ne place 
Que il deie tenir chose dunt rien ne sace ; 
La u il firent bien , dreiz est que il le face , 
E la u il mesfirent n'en volt sivre lur trace ; 
Car n'a en cest siecle humme a la feiz ne mesface . 

Sainz Pieres li apostles , que Deus tant honura 
Que en ciel e en terre poesté li dona , 
Jesu Crist sun seignur par treis feiz reneia . 
E ço ne fereit il pur quanqu'en cest mund a , 
Ne ja contre raisun custume ne tendra . 

Des custumes ne set , ço dit , nule numer 
Que li suen anceisur durent as reis guarder . 
Li reis dit qu'a dous cenz les li fera jurer 
Chevaliers e proveires . Dunc respundi li ber 
Qu'il li purreit asez des jureürs trover , 

Ne metra saint'iglise en lur serement mais . 
« Seignur , fait dunc li reis , il n'a cure de pais . 
Veez cum jo li faz amur e grant relais ! » 
Dunc unt tuit escrïé l'arcevesque a un fais ; 
E clerc e lai li crient que trop esteit engreis . 

Quant l'arcevesque veit que tuit li curent sure , 
Nul ne s'en volt a lui apuier a cel'ure , 
Del quer parfunt suspire e des oilz del chief plure , 
E prie Jesu Crist , qui saint'iglise aüre , 
Qu'il ne face tel plait dunt envers Deu encure . 

Dunc dist li reis Henris qu'en cels treis se metreit 
Des evesques de France que il en eslirreit , 
E quanqu'il en fereient qu'il le graantereit . 
Dunc li crïerent tuit que asez en faiseit . 
Saint Thomas dist qu'en France mult produmes aveit , 

E ço que il ferunt volt il bien graanter : 
Sauf sun ordre , voldra les custumes guarder . 
Li reis jure cel mot en estuvra oster : 
Par cel mot le voldreit , ço dist , ensoffimer . 
De tutes parz li dient qu'il laist cel mot ester . 

Mais li sainz arcevesques idunc li graanta 
Que , salve la fei Deu , les custumes tendra . 
Li reis jure les oilz ja cil moz n'i sera ; 
Car sofisme , ço dit , e grant engin i a . 
- Mais ja mais nul engin en la fei Deu n'avra . 

Dunc dist li arcevesques que tut ço li fereit 
Que nuls des arcevesques sun rei faire deveit . 
Li reis jure les oilz ja cel mot n'i sereit : 
Trecherie , ço dit , e engin i aveit . 
- Mais ne quiert nul engin qui fait que faire deit . 

Li reis dit qu'il ne quiert mes qu'il li face honur : 
Face li ço que firent as reis si anceisur , 
Que tuz li mieudres d'els fist a tut le peiur . 
Dunc respundirent tuit li sage e li meillur 
Que li reis dit asez : pais volt e offre amur . 

Quant l'arcevesque vit tuit se tindrent al rei , 
Li priurs del Munt Deu e Bernarz del Coldrei 
E nis li reis de France , u il ot greignur fei , 
De ses beals oilz plura e se tint tut en sei : 
« Seignurs , fait il a els , sa volenté otrei . » 

Quant l'arcevesques out al rei tut otrïé 
E se furent a ço d'ambes parz apuié , 
Dunc ad li arcevesques sun capel jus sachié , 
Li reis Henris , le suen ; dunc se sunt aprescié , 
Qu'en pais s'entrebaissassent e en veire amistié . 

Fait dunc li arcevesques , qui Deus esteit mult pres : 
« Sire , a l'onur de Deu e la vostre vus bes . » 
Fait dunc Gefrei Ridel : « Ci ad soffisme adès . 
- Veire , par les oilz Deu , fait il , n'a soing de pes . » 
Dunc turna sun cheval , si s'en poinst a eslès . 

Quant le rei d'Engleterre en virent si partir , 
Clerc e lai comencierent l'arcevesque a laidir , 
E dient qu'il out tort , qu'il ne se volt tenir 
En ço qu'ot graanté , e k'um nel puet grevir ; 
Ne virent unches pais pur si poi deguerpir . 

Tuz perdi les Franceis saint Thomas a cel jur ; 
Par France l'apeleient felun e traïtur . 
A l'ostel s'en ala li huem Nostre Seignur . 
Si clerc furent vers li e murne e en irur , 
E dient qu'il les a tuz morz senz nul retur . 

« Grant tort avez , fait il ; jo vus tieng tuz pur orbs . 
De grant hunte nus a Damnedeus wi estors : 
Car li reis nus soleit demander granz estors , 
Apeler traïturs e malveis de noz cors ; 
Relaissié nus en ad , e tut c'en a mis fors . 

Or ne nus demande el mais qu'il en ait honur , 
Que tenum les custumes si cum nostre anceisur ; 
E nus li graantames . Mes ja mais a nul jur 
N'i avendra pur humme . Merci al creatur 
Que sumes eschapé de si grant desonur ! » 

Dunc fist ses briefs escrire . L'apostolie a mandé 
Tut ço qu'il out al rei pur la pes graanté , 
E pur quei li reis l'a guerpi e refusé 
E a Deu de sa pais par covenant osté . 
Or li prie e requiert mant l'en sa volenté . 

A la Ferté Bernart jut li reis cele nuit . 
Devant ses privez a Gefrei Ridel aduit . 
« Cestui voil jo , fait il , que vus honurez tuit . 
Mielz s'est ui esmerez de l'or set feiz recuit . 
Guari m'a par sun sens ; li fel ne m'a suduit . » 

Quant il se fu culchiez e il s'out purpensé 
De ço que l'arcevesque li aveit graanté , 
E que pur un sul mot l'out ensi refusé , 
Dit qu'il est enginniez e que mal a erré , 
Car l'arcevesques out faite sa volenté . 

E jure les oilz Deu e volt bien afichier 
Que ja mais a cel puint ne purra repairier . 
Tuz ses servanz ad fait erramment esveillier , 
E ad fait pur l'evesque de Peitiers enveier , 
Tost vienge a li parler . Il ne s'i volt targier . 

A mienuit ala al rei Henri parler . 
« Vus estuvra , fait il , a l'arcevesque aler . 
Enginniez sui , quant pais ne li voil graanter , 
Car il m'out otrïé quanque soi demander . 
Par les oilz Deu , ja mais n'i purrai recovrer ! 

Or alez après lui , pensez de l'espleitier . 
Dites lui qu'or prendrai ço que il m'offri ier . » 
Dunc munta li evesques , ne s'i volt plus targier , 
E enveia avant sa venue nuncier . 
Quant saint Thomas l'oï , fist ses sumiers cargier . 

El chemin s'esteit mis , ne l'a pas atendu . 
L'evesque le siwi tut a col estendu ; 
E quant il vint a lui , si li ad respundu 
Que ja mais a cel point u il l'orent eü 
Ne vendreit pur nul humme , car contre raisun fu . 

A oreisun ala une feiz reis Henris 
A Saint Denis de France . Mes li reis Loëwis 
Ala a lui parler entresqu'a Saint Denis : 
Preia lui , pur les sainz que il aveit requis , 
Que l'um le peüst faire e l'arcevesque amis . 

Dunc furent a Munmartre li dui rei asemblé . 
Un afaire unt entr'els ilueckes purparlé 
Qu'il unt en Iveline a Saint Ligier finé . 
Dunc l'a li reis de France dulcement aparlé 
De Thomas l'arcevesque , qu'il fuissent acordé . 

Fait li reis d'Engleterre : « Se tut m'ert adrecié 
Qu'il ad mespris vers mei e vers cels de mun fié , 
Dunc porrium bien estre , sel loez , amaisié . » 
Fait li buens reis de France : « Se tut ert retraitié , 
E de ça e de la , n'i avreit amistié . 

Laid est qu'entre vus ad si grant enemistié ; 
Mais d'une part e d'altre seit del tut relaissié , 
Que d'une part ne d'altre n'i ait rien calengié . » 
Fait li reis d'Engleterre : « Jo m'en met el clergié . » 
De Paris dunc ad un pur les clers enveié . 

Quant il furent venu , si l'a un dit al rei . 
Mais li reis d'Engleterre ne lur dist ço ne quei . 
Mais li buens reis de France ne l'en laissa pas kei ; 
Dist lui qu'il se menout vers Deu a grant beslei , 
Quant a sun arcevesque ne porte amur ne fei . 

Tant li dist li bons reis e tant le bastuna , 
Que li reis d'Engleterre li dist e graanta 
Que de tute sa rente la meitié li rendra , 
E a lui e as suens , de quanque pris en a , 
E en la curt de Rume de l'altre se metra . 

E dit bien e pramet qu'il li fera aveir , 
E a lui e as suens , senz faille cel aveir , 
Qu'a lur besuing l'avrunt tut e a lur moveir ; 
Pais e amur avrunt de lui e de sun eir . 
Fait li reis Loëwis : « Jo li ferai saveir . » 

Dunc l'a einsi li reis l'arcevesque nuncié . 
Dunc l'unt d'ambesdous parz ensi covenancié . 
Fait dunc li reis de France : « Se volez l'amistié , 
Or n'i ad mais que vus seiez entrebaisié . » 
Fait li reis Henris : « N'iert de ma part otrïé ! 

Jo ai juré , fait il , que ja nel baiserai . 
Baisier cent feiz pur mei a mun fiz le ferai , 
E a lui e as suens pais e amur tendrai 
E lur possessiuns e rentes lur rendrai , 
Ne ja menur amur ne lur en porterai . » 

Dunc l'ala li buens reis l'arcevesque nuncier . 
Saint Thomas respundi : poi li fu del baisier , 
Mais qu'il li volsist pais e amur otrïer , 
E quel peüst trover d'or en avant entier . 
Dunc unt pris altre jor de la pais alïer . 

Dejuste Freteval , vers la Boce , fu pris 
Li parlemenz qui fu pur cele pes asis . 
Od les Franceis i fu li bons reis Loëwis , 
E od le suen barnage i vint li reis Henris 
E li mielz del clergié d'ambesdous les païs . 

Mais le seir , quant il furent a l'ostel repairié , 
Si clerc l'unt durement blasmé e enchalcié , 
Qu'il ne fait pes al rei e qu'il n'ad d'els pitié . 
Maistre Guntiers l'en a ensement chalengié ; 
E li sainz arcevesques einsi l'en respundié : 

« Maistre Guntier , fait il , vus desirez forment 
D'aler en Engleterre ; ne m'en merveil neent . 
Mais n'i avrez esté , ço sachiez veirement , 
Quarante jurs entiers , tut adesseement , 
Que n'i voldrïez estre pur cinc cenz mars d'argent . » 

Dunc a li arcevesques l'apostolie mandé 
Qu'il out fait vers le rei , coment il out finé . 
Or li mande e requiert , pur sa sainte bunté , 
Al rei mand que tuit seient si pechié pardoné , 
Que l'arcevesque baist en pes e seürté . 

L'apostolie manda li ber de grant scïence 
Que il li comandast , par sainte obedïence , 
Le rei baisast de pais , venist en sa presence . 
Madoc bailla les lettres , qui de l'aler contence ; 
Il les bailla la pape , quant il en out licence . 

Erramment fist ses briés l'apostolies escrire : 
Manda le rei Henri , qui d'Engleterre ert sire , 
De pais baist l'arcevesque Thomas de Cantorbire 
E del tut li parduinst e maltalent e ire , 
Que Jesu Crist li seit de tuz ses pechiez mire ; 

Rende lui tut le suen , que rien n'en seit a dire 
E a lui e as suens , quanque il purrunt dire . 
Raisun e puissance ad de sa terre entredire , 
Ne mie d'une sule , mais de tut sun empire ; 
Ne puet mais pur nului la justise escundire . 

Par sainte obedïence a mandé saint Thomas 
Que , s'il puet faire pes , qu'il ne la refust pas ; 
Mais prenge s'en mult pres , ne s'en face puint quas . 
Car l'apostolies ert de la guerre tut las ; 
N'eut de tut'Engleterre qui valsist un sul as . 

Dunc ad fait l'apostolies al rei Henri aler 
L'arcevesque Willame de Sanz , qui mult ert ber 
( De bunté e d'onur n'out en France sun per ) , 
L'evesque de Nevers , a la pais enformer , 
E des altres plusurs , que jo ne sai nummer . 

Li reis Henris lur ad pramis e graanté 
Qu'il fera volentiers ço qu'il li unt loé 
E ço que l'apostolies li aveit comandé . 
A la pardefin unt asis e purparlé 
Que dejuste la Boche reserunt asemblé . 

L'arcevesques i vint Thomas od sa partie , 
E li reis Loëwis od mult grant baronie , 
E li reis d'Engleterre od riche conpaignie , 
Arcevesque e evesque e clerc de grant clergie , 
Pur faire cele pais , se Deus l'ad establie . 

Tant a reis Loëwis rei Henri enchalcié , 
Arcevesque e evesque od cel altre clergié , 
Dit qu'or frea tut ço qu'il li unt conseillié . 
( Il cremi l'apostolie , qui l'aveit manecié . ) 
« N'i falt , funt il , fors ço que ne l'avez baissié . » 

Li reis dit : pur nul humme vivant nel baisera 
Nel puet faire nel deit , serement fait en a ; 
E le rei Loëwis sun seignur le vea . 
Mais contre le baisier tel honur li fera , 
Ainz qu'il s'en turt d'iluec , qui cent baisiers valdra . 

Tant se sunt d'ambes parz de l'acorde pené 
Li bons reis Loëwis e evesque e abé , 
Qu'ensemble sunt li reis e saint Thomas alé . 
Si tost cum s'entrevirent , lués se sunt encontré , 
E li reis Henri l'a , e il li , salué . 

Quant d'ambes parz quidierent e clerc e chevalier 
Que li reis le volsist de bone pais baisier , 
Fait il : « Sire arcevesque , a vus voil conseillier . » 
Emmi le champ tut hors le mena del puldrier ; 
Nului n'i apelerent , nuls n'i volt aproscier . 

Tant esturent ensemble li reis e saint Thomas , 
Parlerent d'un e d'el , ore halt e or bas , 
Que d'ambesdous parz furent d'els atendre tut las . 
Nis dous feiz descendirent jus des palefreiz cras , 
E dous feiz remunterent , que tuit distrent : « C'est gas ! » 

Sun estriu li teneit li reis al remunter ; 
E quant li arcevesques le voleit refuser : 
« Nel larrai , fet li reis , a ceste feiz ester ; 
Mes pere estes en Deu , jo vus dei honurer . » 
Grant bien i porent tuit qui ço virent , noter . 

La u parlout al rei saint Thomas a cheval , 
De quisse en quisse sist , sovent changot estal , 
L'une quisse en la sele e l'autre contreval ; 
Car les braies de haire li firent si grant mal . 
A grant orguil le tindrent cil qui ne sorent al . 

Saint Thomas e li reis furent mult lungement 
Enmi le champ tut sul a estreit parlement ; 
Un sul n'i apelerent de trestute lur gent . 
Tut ço dunt il parlerent ne sai plenierement , 
Mais partie dirrai del veir , mun escïent . 

Quant li reis l'out tut sul enmi le champ mené , 
Fait il : « Sire arcevesque , mult m'avez demuré , 
Car altre conseil m'unt a grant damage esté : 
Puis que parti del vostre , ainc puis n'ai amendé , 
Ainz en ai mult del mien despendu e guasté . » 

Fierement respundi li verais ordenez : 
« Sire reis , fait li il , tels conseilz guerpirez , 
E altres conseilliers d'or en avant avrez , 
Tels qui tut vus dirrunt contre vos volentez . 
Ja n'i avra un mot de quanque vus voldrez . 

- Tuz conseilz voil des ore , fait li li reis , laissier . 
Fors sulement le vostre , u me voil apuier . 
E nis tut mun reaume vus voldrai jo baillier , 
Henri mun fil vus voil , e la guarde , chargier : 
Plain pié de terre n'ai , si m'irai purcacier . 

- Veire , fait saint Thomas , ço deit um bien quidier ! 
Que laissiez vostre regne , que vus avez si chier , 
E voz petiz enfanz , qui de vus unt mestier , 
Augiez en altres terres autrui dreiz chalengier , 
Ço ne vus voil jo pas loer ne conseillier . 

- Par les oilz Deu , fait il , tute la guerpirai , 
E mun fil e mun regne tut vus comanderai . 
- Certes , fait saint Thomas , ja ne la baillerai . 
De terrïene honur mais ne m'entremetrai , 
Car trop sui jo chargiez de celi que jo ai . 

Mais se volez la terre e le regne laissier 
Pur le servise Deu , e vus voilliez cruisier , 
A Huun de Beauchamp , cel leal chevalier , 
Vus lo jo vostre regne e voz fiz a baillier ; 
E jo lur aiderai al regne conseillier . » 

De multes choses unt entr'els dous desputé 
Dunt um ne m'a encore acointié n'acerté ; 
Ne tut ne puet pas estre en mun livre noté . 
De mainte chose l'ad li reis achaisuné , 
E il aveit le rei durement querelé : 

De lui e de ses clers , qui erent eissillé , 
Ne de tutes lur rentes n'aveient demi pié , 
De ses hummes , qui sunt leidi , pris e lïé , 
Nis des petiz enfanz , qui erent dechacié 
Od peres e od meres : il n'en aveit pitié . 

« C'est par vostre mesfait , fait li li reis Henris , 
Qui hors de mun realme en alastes fuitis , 
Senz ço que nuls eüst vers vus de rien mespris ; 
Pur ço vus enveiai e parenz e amis . 
Mais tut ert adrecié , quant vendrez el païs . 

- Sire , fait l'arcevesque , e de vostre fiz quei , 
Que fesistes enuindre e coruner a rei 
Par haste e senz nul preu , pur nuissance de mei ? 
- Veirement i mespris , fait li reis , bien le vei ; 
Mais bien ert adrecé , se j'amender le dei . » 

Fait il : « Des treis que dites , qui si l'unt coruné 
Pur tolir la dreiture e cele dignité 
La sainte mere iglise de Sainte Terneté 
Que tuz dis ad eüe par ancïeneté , 
L'enunctiun des reis , pur vus servir a gré ? » 

Fait li li reis Henris : « Ne m'entremetrai mais 
De vus ne des evesques ; d'or en avant m'en tais . 
Vostre dreit en pernez ; tut quite vus en lais . » 
D'ambesdous parz diseient qu'entre els dous aveit pais ; 
Car li reis li faiseit mult bel semblant adeis . 

Quant a l'arcevesque out li reis asez parlé , 
Un parlement lur ad a Turs aterminé : 
La ert , ço dit , parfait e tut par amendé ; 
La avra l'arcevesque briés a sa volenté . 
En pes e en amur s'en sunt d'iluec alé . 

Li reis li tint l'estriu purquant , quant il munta . 
Dunc unt le rei preié , e de ça e de la , 
Qu'il baisast l'arcevesque . Mais il dist nel fera , 
Nel volt ore baisier ; serement fait en a . 
Quant il vendra a Turs , idunc le baisera . 

L'evesque de Lisewis est dunc a lui alez . 
Fait il : « Sire arcevesque , se vus plest , entendez . 
Vus e le rei ad Deus par sa grace acordez ; 
Ci est Gefrei Ridel , qui est vers vus meslez : 
Or vus en requerum que vus li pardunez . 

- Sire evesque , fait il , pur suspendu le sai ; 
E s'il volt adrescier le mesfait , jol prendrai , 
E quanque li devrai puis faire , li ferai . » 
Fait dunc Gefrei : « Suffrez ; s'il me het , jol harrai , 
E s'il me volt amer , fait il , je l'amerai . » 

La nuit que l'endemain dut estre l'asemblee , 
A treis liwes de Turs , la u fu purparlee , 
Jut saint Thomas a Turs ovoc sa gent privee . 
Par Rotrout l'arcevesque a cele veie alee . 
Par ç'ad la volenté le rei mult espruvee . 

Kar li reis li mustrout defors mult bel semblant ; 
Pur ço diseient tuit , li petit e li grant , 
Que ja mais nel harreit li reis a sun vivant . 
Pur ç'ala saint Thomas a Turs la nuit devant , 
Saveir s'i entendist ço qu'en alout disant . 

Pur ço s'ala a Turs cele nuit herbergier 
E saveir se li reis le voldreit la baisier . 
Mais il ne porta la maaille ne denier ; 
Ses guages li covint rachater u laissier . 
Ne li reis nel baisa , n'il nes fist desguagier . 

Forment en fu trublez li huem Nostre Seignur . 
Ses sumiers fist chargier en la puinte del jur , 
Rova qu'il se mesissent erramment el retur . 
Li reis estut as estres en cel palais auchur , 
E vit si tost errer les hummes sun pastur ; 

E après els le vit grant aleüre errer . 
Après li fist li reis ignelement aler ; 
Rova qu'il l'atendist , qu'il volt a lui parler . 
Ainz erra une liwe , qu'il volsist arester . 
Hors veie esteit turnez pur ses hures chanter . 

Desur une vert place unt le rei atendu . 
E chanterent lur hures ; ne sunt pas descendu . 
E li reis vint a lui , si tost cum l'a veü . 
Li reis e l'arcevesque se sunt entrevenu , 
E li uns aveit l'autre encontré de salu . 

« El nun des treis persones , fait li reis , sumes trei . » 
Car saint Thomas aveit ilueches ovoec sei 
Le prelat de Ruem ( Rotrout ot nun , ço crei ) ; 
Einsi furent dunc trei , entre els dous e le rei . 
E lur clerc se teneient ariere en un conrei . 

« Reis , fait li sainz Thomas , mal estes enseigniez . 
Vus n'estes mie tels cum estre solïez 
Al tens que vus servi , ainz estes tuz changiez , 
Quant en vostre cité ai mes guages laissiez . 
Nel fesist Loëwis pur enguagier ses fiez . » 

Dunc ad li reis surris ; ne sai s'i out faintié . 
Fait il : « Sire arcevesque , or vus vei mult irié ; 
Mais or suffrez a tant , car bien ert adrescié . 
Altres besuignes m'orent le quer si enlascié , 
Ne poi entendre a vus pur terre ne pur fié . » 

Quant il orent ensemble , tant cum voldrent , parlé , 
Muntent sur lur chevals e sunt acheminé . 
Li reis ala ariere , il sunt avant alé . 
Mais l'endemain se sunt a Anbaise asemblé ; 
Par semblant e par diz la se sunt acordé . 

Tutes les covenances unt iloec recordees , 
E li reis les ad bien , oiant tuz , graantees . 
Ses lettres a pendant seel l'en ad dunees , 
Qui sunt a ses justises e a sun fil alees . 
Richarz Malban e Hue li Clers les unt portees . 

S'oïr volez les letres , jes vus sai tresbien dire , 
Si cum li reis les fist e diter e escrire : 
« D'Engleis e de Normanz Henris e ducs e sire 
Saluz a sun chier fiz Henri , rei de l'empire . 
Saciez que l'arcevesque Thomas de Cantorbire 

S'est a mei acordez tut a ma volenté . 
Pur ço comant que il e tuit , lai e letré , 
Li suen qui pur li furent hors del païs alé , 
Pais aient , e le lur , - rien n'en seit recolpé , - 
Aient plenierement par trestut mun regné ; 

E que li arcevesques e li suen ensement 
Tiengent bien e en pes e honurablement 
E terres e iglises e altre tenement , 
Tut isi cum il tindrent treis meis derrainement 
Devant ço qu'il eissist d'Engleterre od sa gent . 

Les plus vielz chevaliers faites dunc asembler 
E les plus ancïens que vus porrez trover 
El fiu de Salewode . Ço qu'il purrunt jurer 
Qu'a l'arceveschié deie , de tut cel fiu , aler , 
Faites a l'arcevesque e baillier e livrer . 

Quant les avrez veües , les letres retenez . » 
Mais li sainz arcevesques , qui mult par ert senez , 
Comanda que li briés fust escriz e mustrez 
Altresi as estranges par tut cum as privez ; 
Car del retenir fu li moz forment notez . 

Li briés fu a Ambaise saint Thomas graantez , 
Mais a Chinun fu puis a ses hummes livrez . 
L'arcevesques i fu testemonies numez 
Qui de l'arceveschié de Ruem ert chasez . 
Par tut les a li reis , tant cum pout , traïnez . 

D'Ambaise fist en France saint Thomas returner 
E cum sun messagier en sa besuigne aler . 
E a Ruem se durent andui entrecuntrer ; 
La li dut li reis faire cinc cenz mars aporter , 
Dunt il porreit ses detes a cel'hure aquiter . 

Car li reis li dut rendre par fine covenance 
Quanqu'il out pris del suen e des suens a vaillance ; 
Ne l'en volt sainz Thomas faire nul'alegance . 
Mais li premiers deniers est encore en balance ; 
Li reis l'ad mis encore en mult bele suffrance . 

Bien trente milie livres out de l'arceveschié , 
Estre tut ço qu'il out eü e purchacié 
Des rentes a tuz cels qui erent dechacié . 
Car mult furent raienz li humme de cel fié , 
E li bois l'arcevesque vendu e essillié . 

Li humme l'arcevesque en Engleterre alerent ; 
Les letres al viel rei al jovene rei porterent . 
Assez firent transcriz e par tut les mustrerent 
E les plus gentilz hummes del honur asemblerent , 
Al rei as justises ovoec els le menerent . 

E quant les ourent fait devant le rei aler , 
E durent la parole l'arcevesque mustrer , 
Il s'alerent seer , n'i voldrent mot suner ; 
Pur sun seignur ne volt nul d'els en place ester . 
Faintié virent par tut ; en faintié furent per . 

Les justises le rei firent lunge traïne . 
Tute l'arceveschié remest einsi frarine , 
Ainz que cil dui eüssent des maneirs la saisine , 
Ne remist buef ne vache ne chapuns ne geline , 
Cheval , porc ne berbiz , ne de blé plaine mine . 

A la Sainte Marie Magdalene en esté 
Furent li arcevesques e li reis acordé . 
Tresqu'a la Saint Martin l'unt par respit mené , 
Ainz qu'il eüst saisine de sa proprieté , 
Tant que Randulf del Broc out tut pris e fulré . 

Liqueus rendra raisun de ço qu'en ad eü , 
U li reis u Randufs , al grant jur irascu ? 
La ierent coveitus senz fin mort e perdu , 
La ne purra nul d'els faire de l'autre escu . 
De quanque Randuls fist , adrecement n'en fu . 

Deus adrecera tut , qui tut seit e tut veit ; 
Deus est si dreiturels ne poet faire fors dreit , 
E il het tut malice , e justisier le deit . 
Les justises erranz ferunt la poi d'espleit ; 
Cil les jugera tuz qui nuls d'els ne deceit . 

Deus , cum par est mainz huem pur le siecle avoglez ! 
N'i est amurs ne fei ne pais ne charitez . 
Se tuz les biens del mund aveie conquestez , 
Si que mes fiz en fust après mes jurs chasez , 
Ja n'en sereie mielz devant Deu apelez . 

Se j'achat abeïes u haltes eveschiez 
Dunt jo seie en cest siecle levez e eshalciez , 
Devant Deu en serai asprement chalengiez . 
Ja de tuz mes parenz n'i serai point aidiez . 
Mult achate l'onur quin est a mort jugiez . - 

Si tost cum saint Thomas fu acordez al rei , 
De sun fuc li sovint , qui petiz ert en fei , 
Qui aveit meserré par seignuril desrei . 
El païs enveiad sun angele devant sei , 
Qui sa veie esneast e ostast le fangei . 

Johan de Salesbire i aveit enveié , 
Qui le sene ad tenu mult plenier del clergié ; 
E de part l'arcevesque lur aveit denuncié 
Qu'il les asoleit tuz , clers e lais , del pechié 
Qu'as escumenïez orent communïé . 

Kar ne voleit baisier clerc ne lai ensement 
Qui as Brokeis eüst eü cumunement . 
Ensement ad asols les moines del covent 
Qui rien orent eü a cels parchunement : 
Les suens voleit baisier senz enpeechement . 

Quant saint Thomas s'en dut en Engleterre aler , 
Li reis Henris le dut a Ruem encontrer , 
Si cum il out pramis , faire deniers livrer . 
Unes iteles lettres li ad faites porter ; 
Bien les vus savrai lire , ses volez escuter : 

« Henris , reis des Engleis , des Normanz ducs e sire , 
Saluz a l'arcevesque Thomas de Cantorbire . 
Loëwis reis de France , si cum j'ai oï dire , 
Ad somuns tute s'ost par trestut sun empire ; 
Volt aler en Auverne pur ma gent desconfire . 

Mes hummes volt destruire e ma terre essillier . 
E mi ami de France le m'unt fait bien nuncier ; 
Auvernaz m'unt mandé que jo lur voise aidier . 
Encontre vus dui estre a vostre repairier , 
A Ruem : saciez bien que mei l'estuet laissier . 

E pur ço vus envei un mun clerc mult privé , 
Johan d'Oxeneford , qui jo ai comandé 
Qu'il vus maint el païs . E par lui ai mandé 
Al jovene rei Engleis , Henri mun fil l'ainzné , 
Bien e en pais aiez vostre proprieté . 

S'il i ad rien mespris de ço qu'a vus apent , 
Mes fiz vus en fera aveir adrecement . 
A mei e a mun fil novelë un gramment 
De vostre demurance , puet cel estre u l'um ment ; 
Pur ço vus vendreit mielz haster , men escïent . » 

A Lokas furent faites tels letres cum ci a . 
Li reis Henris meïsmes les testimonia . 
Quant sainz Thomas les vit , sun eire apareilla ; 
As Franceis prist cungié , en Engleterre ala . 
Johans d'Oxeneford l'i conduist e mena . 

Li trei prelat qui n'orent l'arcevesque point chier . 
Mult duterent , quant sorent qu'il deveit repairier . 
A Cantorbire vindrent parler e conseillier 
A dan Randulf del Broc , e pur lui enticier 
Qu'il deüst l'arcevesque e les suens maistreier . 

Dunc firent ses serjanz e chevaliers armer , 
E od els les menerent tresqu'a Duvre sur mer . 
Firent les porz cergier e guaitier e guarder , 
Que , se li arcevesques i volsist ariver , 
Qu'il li fussent encontre , prez de lui desturber , 

De destrusser ses hummes , de ses coffres cergier , 
De prendre tuz les briefs que il pout purchacier 
A Rome ; ja un sul ne l'en voldrunt laissier . 
Les porz firent issi cil trei prelat guaitier ; 
Mal encontre voleient lur pere apareillier . 

E qu'il fuissent plus fort a la grant felunie , 
Dan Rainald de Warenne unt pris a compaignie , 
Gervais de Cornehelle , qui dunc ne l'ama mie , 
Randulf del Broc . Tuit trei jurent le fiz Marie , 
Se l'arcevesque encontrent , il i perdra la vie . 

Tut ç'a hum l'arcevesque e mustré e nuncié ; 
Car si ami l'oïrent , qui l'en unt acointié . 
De nule rien purquant ne s'en ad esmaié ; 
Mais de sun païs out e tendrur e pitié , 
E des francs qui li ourent en sun eissil aidié . 

De sun païs veeir aveit grant desirier , 
E des suens ramener od lui e conseillier , 
Que li reis Henris out sis anz fait essillier . 
A Witsant est venuz ; ala par le gravier 
Pur esguarder l'oré e pur esbanïer . 

Li deiens de Buluigne , - Milun l'oï numer , - 
Est dunc venuz a lui un message mustrer . 
« Sire , fait il , ne vieng passage demander , 
Mais de part mun seignur un message aporter , 
Le cunte de Buloigne , qui ça me fist aler . 

Ço vus mande mis sires que vus bien vus guaitiez . 
Mult avez enemis d'armes apareilliez ; 
Par tuz les porz de la estes forment guaitiez . 
Se vus i arivez , tuz serez detrenchiez 
U mis en grant fermine e en chartre lanciez . 

- Beals fiz , fait sanz Thomas , bien le puis afichier 
Que , s'um me deveit tut par pieces detrenchier , 
Ne voldreie jo l'eire qu'ai comencié , laissier , 
Ne pur poür de mort ne pur autre encombrier . 
Ne turmenz ne perilz ne m'en puet mais chacier . 

Trop a pluré m'iglise sun pastur , ço m'est vis , 
Qui set anz l'a pluré e les nuiz e les dis . 
Mais or requier les miens , se ainc fui lur amis , 
Qu'a m'iglise me portent , se n'i puis aler vis , 
Se si hastivement de cest siecle partis . 

E si faites mes livres ensemble od mei porter ; 
Se jo ainz nes servi dunt se puissent loer , 
Pur ma possessiun m'i voillent honorer . 
N'um ne puet en la fin a l'umme plus doner 
Que ço qu'il plus desire , s'um li volt graanter . » 

Quant l'arcevesque sout , e bien li fu nuncié , 
Qu'a Dovre erent li trei qui tant l'unt guerreié , 
Les briés a l'apostolie baille un vaslet a pié , 
U cil trei prelat erent suspendu e lacié ; 
Comande qu'il past mer . Cil n'i ad rien targié . 

Cil est venuz a Dovre ; les evesques trova . 
Lur ures ourent dites . L'arcevesque araisna : 
« Sire , fait il , la pape , qui m'a enveié ça , 
Cum avez deservi , par mei vus salua . 
Tenez , lisiez ces letres , k'enveïes vus a . 

Hastez vus ; la besuigne de Rome demorez ! 
D'apel e del devin mestier estes sevrez . » 
Dunc se turna as dous : « Seignurs , fait il , tenez ! 
J'ai le transcrit des lettres , einsi n'eschaperez ! 
Qui vus ad de commune ecclesial getez . » 

Il lur bailla le brief . Quant il i unt trové 
Qu'il esteient einsi de lur mestier sevré , 
De duel e de coruz furent descoluré . 
Pur poi Randulf del Broc n'out le vaslet tué ; 
Mais il nel pout trover , car Deus l'ad desturné . 

Roberz li segretains rest a Dovre arivez. 
Pris fu pur ço qu'il n'ot briés del rei aportez, 
E qu'il ert senz congié en Engleterre entrez. 
El message, ço dit, le primat ert alez ; 
Pur sa cruiz aporter contre lui s'est hastez. 

« Vient il ? funt il. - Oïl, fait Robert, veirement. » 
Funt il : « Mais tu deüsses venir plus sagement ; 
D'altre seignur deüsses aveir avoement. » 
Le segrestain unt mis par fiance erramment 
Qu'al premier flot irad ariere, s'il a vent. 

La pais le rei Henri ot saint Thomas seüre 
De raler el païs, de raveir sa dreiture. 
Mais s'ele fust bien clere e senz nule emposture, 
N'eüssent fait as suens desonur ne enjure ; 
Mais conuistre i pout l'un mult tost l'encloeüre. 

Sainz Thomas l'endemain en sa nef en entra. 
Deus li dona boen vent ; a Sanwiz ariva. 
Car l'ariver de Dovre pur l'aguait eschiwa, 
E a Sanwiz, qui suen esteit, se herberga. 
Mult granz pueples des suens encontre li ala. 

Mais quant as treis reals fu mustré e nuncié 
Qu'il esteit arivez, mult en furent haitié. 
Od lur hummes se sunt d'armes apareillié, 
Si cum li trei prelat lur orent conseillié. 
Dreit vers l'arcevesque unt lur chemin adrescié. 

Johans d'Oxeneford, quant il les vit armez 
Venir vers l'arcevesque, mult en fu trespensez. 
Car bien sout que fols fu e malveis lur pensez, 
E sout bien que li reis en sereit mult blasmez, 
Se Thomas l'arcevesque i fust point mesmenez. 

Dunc est alez a els, qu'il n'en fist targeisun, 
E mustra lur l'acorde del rei e del barun. 
Dist lur de part lu rei e comanda par nun 
Que il ne li fesissent, ne as suens, se bien nun ; 
Car li reis en sereit retez de traïsun. 

Dist lur que il alassent a lui tut desarmé. 
Il mistrent jus lur armes, quant ço lur out mustré ; 
Vindrent a l'arcevesque, si l'unt araisuné : 
Dient que l'enemi al rei ad amené, 
E l'establissement le rei ad trespassé. 

Pur dan Simon l'unt dit, qui esteit nez de Senz, 
Sin ert arcediachenes, uns halz, uns beaus e genz, 
E esteit alez la pur veer ses parenz. 
De lui volent aveir li real seremenz 
Qu'a lur rei se tendra encontre tutes genz. 

N'en unt pas l'apostolie ne nul altre sevré. 
Mais sainz Thomas ne volt qu'il fesist feelté, 
Qu'altretel ne fesissent tuit li clerc del regné. 
Ne li poeient faire rien encontre sun gré, 
Car des suens out od li mult grant pueple asemblé. 

Ne volt rien pur els faire. Dunc s'en sunt returné. 
E li sainz arcevesques ala a sa cité ; 
Volentiers i ala, car mult l'out desiré. 
Li muine e la gent l'unt reçu a grant chierté ; 
A grant processiun sunt contre lui alé. - 

Tant cum il vesqui puis, sainte vie mena ; 
De servir sun Seignur quanqu'il pout se pena. 
Vedves e orphenins e povres guverna, 
Dras, viande e sollers e deniers lur dona ; 
E trop poi en veneient a lui, ço li sembla. 

Ne nuls huem de justise deveier nel poeit. 
Neïs as clers le rei les iglises toleit 
Quis aveient purprises, e a cels les rendeit 
Quis aveient perdues ; e al dreit se teneit. 
Bien sout que pur justise murir li covendreit. 

Mais poi après iço qu'il revint d'ultre mer, 
Ne volt pas longement en sun sié demurer 
Que il n'alast al rei de la terre parler. 
Mais ainz i fist un moine en sun message aler, 
Richar, qui de Dovre out l'iglise a governer. 

Le jovene rei aveit a Wincestre trové. 
La erent del païs li barun asemblé, 
Deien, arcediachene, persones e abé, 
Par le conseil des treis qui esteient sevré 
De comune de gent, e Gefrei l'Espusé. 

Sis eglises aveit el regne senz pastur. 
Pur c'erent asemblé celes genz a cel jur, 
E li prince e li conte e des baruns pluisur, 
Pur eslire e sortir pastur a cele honur. 
D'iluec durent passer ultre mer senz demur. 

La durent les persones e eslire e doner, 
Par le conseil des quatre que m'oïstes nummer. 
N'i voldrent arcevesque ne primat apeler, 
Ne pluisurs des evesques, que jo n'i voil celer, 
Ces qu'il sorent qui voldrent en lealté ester : 

N'i voldrent pas aveir l'evesque de Wincestre, 
Ne dan Bertelemeu l'evesque d'Execestre, 
Le gentil e le buen Rogier de Wirecestre, 
Ne l'evesque d'Ely, qui n'i out cure d'estre. 
A tel sacre ne dut produem metre sa destre. 

En nul liu ne deit estre evesques ordenez, 
Tant n'i avra evesques venuz ne asemblez, 
Senz conseil del primat ; ço rove li Decrez : 
De treis evesques seit, se besuig surt, sacrez ; 
Senz comant del primat ne deit estre alevez. 

E s'um deit el pais nul evesque ordener, 
Hum i deit les evesques del reaume mander ; 
E ceaus qu'um n'i purra aveir ne asembler, 
Lur message od lur letres i deivent faire aler, 
Saveir mun s'il voldrunt cel sacre graanter. 

S'evesques u prestre est esliz e alevez, 
U diachenes, par prince, que il seit degradez ; 
E se nul ad tenu seculers poestez, 
E par celes purchast divines dignitez, 
Ostez seit de comune e del tut deposez. 

Jo ne vei clerc ne lai tenir lei ne decré ; 
E cil qui pis le tienent, ço sunt li ordené. 
Car pur ço que il criement perdre lur dignité, 
Se sunt del tut suzmis a laie poesté ; 
Quel part que li venz turt, se plessent od l'oré. 

Ne sunt pas fil Jesu, ainz sunt tuit forslignié. 
N'erent uan, s'il poent, pur Deu crucifïé ; 
Mult enviz perdereient ço qu'il unt enbracié. 
Ne sunt pas né del ciel, n'i unt lur vis drecié : 
De terre sunt furmé, vers la terre enbrunchié. 

Li evesque devreient tut le munt adrecier ; 
Buen humme deivent estre, buen clerc, né de moillier. 
Bon'ente en bon estoc deit bien fructifïer ; 
En malvais estoc vei bon'ente mal fruchier : 
Qui malvais arbre aluche, malvais fruit deit mangier. 

Diables ad les princes e les reis avoglez. 
Cil qui ad malvais pere, malvais'est s'eritez ; 
Cil qui ad fieble chief, sovent est flaelez ; 
Quant li filz fait le pere, li ordres est muez : 
Li ciels est suz la terre, n'est un point estelez. 

Quant li reis fait pastur, tel le deit esguarder 
Qui il puisse sun cors e s'aneme comander. 
E quant de gré le fait tel qui tost volt verser, 
E fait pure esmeralde en plum encastuner, 
N'en voil altrui que lui jugement demander. 

Um deit a saint'iglise doner si net pastur 
C'um li puisse sun chief suzmettre par honur. 
Saint'iglise est espuse al soveraing Seignur ; 
E s'um done a s'espuse malvais guverneür, 
A Deu e a s'espuse en fait um deshonur. - 

A Wincestre est li mes l'arcevesque venuz. 
Mais li uis de la chambre li fu mult defenduz ; 
Car de clers e de lais fu dutez e cremuz, 
Qu'il n'aportast tels briés u n'eüst pas saluz 
E par quei alchuns d'els ne fust dunc suspenduz. 

Li messagiers parla mult enseignïement, 
E dist qu'il n'aportout nul malveis mandement : 
Li primaz aime mult e le rei e sa gent. 
Tant ad fait que il out le jovene rei present. 
Parfunt li enclina e parla humblement : 

« Thomas li arcevesques, fait il, de Cantorbire, 
Legaz del sié de Rome, primaz de tut l'enpire, 
Salue rei Henri, qui d'Engleterre est sire. 
Asez l'avez par altres, Sire reis, oï dire ; 
Par mes lettres purquant le vus ai fait escrire, 

E pur ço que jo voil que par mei le saciez : 
Que mei e vostre pere, qui ert vers mei iriez, 
Que Deus li pius nus ad par sa grace amaisiez, 
En concorde e en pais e en amur lïez. 
Mais pluisurs en i ad qui en vei coreciez ; 

E me volent vers vus mesler e mal tenir 
E l'amur e la pais desfaire e envanir ; 
Dient que jo vus voil la corune tolir. 
Mais einsi m'aït Deus, qui tuit deivent servir, 
Si me doinst Deus la joie celestre partenir, 

Cum jo pluisurs reaumes, od cel que vus avez, 
Vus voldreie aveir ja par ma char conquestez, 
Si que mis sancs i fust en partie wastez, 
Mais si que jo n'en fuisse de Deu achaisunez, 
Si m'aït a la fin la sainte Ternetez. 

E coment vus quereie ne mal ne deshonur, 
Qui jo tienc, e dei faire, pur rei e pur seignur 
E de tut le reaume e eir e successur, 
E qui j'aim sur tuz hummes, en fei e en amur, 
Senz mun seignur le rei, qui me mist en l'onur ? 

Mais de c'est en mun quer grant amerté asise, 
Que ne vus ai el chief la corune d'or mise, 
Sulunc la dignité de nostre mere iglise ; 
E pur ç'ai par mes lettres vostre bunté requise 
Que puisse a vus parler d'el, d'iceste mesprise. » 

Bien aveit cil Richarz sun message conté. 
Mais ses conseilz aveit al jovene rei loé 
Qu'il n'at a l'arcevesque a cele feiz parlé ; 
E danz Gefreiz Ridel li ad dit e juré 
Que li vielz reis l'en ad sun curage mustré : 

Il ne volt pas qu'il deie a cel humme parler, 
Qui le volt del reaume, s'il puet, deseriter, 
La corune del chief e tolir e oster. 
Dunc fist a l'arcevesque dous chevaliers aler ; 
Thomas de Turnebug en oï l'un nummer, 

E Jocelins i est de part le rei venuz : 
Tuz les recez le rei li aveit defenduz, 
Viles, burcs e chastaus ; mar i sereit veüz. 
Ja ert li arcevesques tresqu'a Lundres meüz. 
Alout parler al rei. A Suerc est descenduz. 

« Coment, fait saint Thomas, avez me desfïé ? 
- Nenal, fait Jocelins ; mais ço vus ad mandé 
Li reis. Car trop avez envers lui meserré, 
E leis e us volez oster de sun regné, 
La corune tolir al jovene coruné. 

Vus menez par sa terre les chevaliers armez, 
E clers d'estrange terre el païs amenez, 
E avez ses prelaz de lur mestier sevrez. 
Or volt li reis Henris que vus les asolez. 
De ço e d'autres choses granz torz fait li avez. » 

Dunc respundi li ber, ne s'i volt pas plus taire : 
« N'est pas dreiz, fait lur il, ne nel vi ainc retraire, 
Ço  que li plus halz fist plus bas peüst desfaire ; 
Parkes ço que la pape fait, conferme e fait faire 
Nel puet plus bas de lui par dreit metre en repaire. » 

Dunc li unt respundu a voiz li forssené : 
« Se vus ne faites ço que li reis a mandé, 
Il en avra tut dreit ; mult iert chier comparé. » 
(Tut cest conseil aveient furni e aturné 
Li trei prelat qui erent de lur mestier sevré.) 

Mult dulcement idunc lur respundi li ber : 
Se l'evesque de Lundres voleit a lui aler 
E cil de Salesbire, e voleient jurer 
Al dreit de saint'iglise e a la pais ester, 
Il en voldra grant fais sur li prendre e porter ; 

E al conseil le rei s'il se volt apuier, 
E al conseil l'evesque de Wircestre, Rogier, 
E as autres evesques a qui deit conseillier, 
Al honur l'apostolie les voldra bel traitier 
E en humilité, e mult li erent chier. 

Fait li dunc Jocelins : « Quant en ço vus tenez 
Que les prelaz le rei asoldre ne volez, 
Or vus defent li reis ses burcs e ses citez 
E viles e chastals, que mar i enterez. 
Faire vostre mestier a Cantorbire alez ! 

- Quant ne puis, fait li sainz, par ma parole aler 
Paroses e eglises conseillier e guarder, 
Ne puis pas mun mestier faire ne celebrer. » 
Par iteles paroles entendi bien li ber 
Qu'il deveit par martire hastivement finer. 

Dunc comanda a Deu, qui des bons est saluz, 
Les Lundreis e la cit. Puis s'en est revenuz. 
Maint miracle a fait Deus la u fu descenduz, 
D'avogles, de contraiz e de surz e de muz, 
De leprus cui revient e santez e vertuz. 

Comandé s'est a Deu, e puis s'en returna. 
Enz emmi le chemin, la u il mielz erra, 
Es viles e es burcs les enfanz conferma. 
Del cheval descendi la u hum les porta ; 
En nul liu de servir Deu grief ne li sembla. 

Deu servi volentiers. N'i estuet alumer 
Par tut la u s'estut as enfanz confermer ; 
Les chapeles poum qu'i sunt faites, trover. 
La fait Deus cius veer, surz oïr, muz parler, 
Leprus munder, les morz e revivre e aler. 

Einsi s'en repaira saint Thomas a sun sié. 
Tant cum vesqui, se tint puis en s'arceveschié. 
La u il vit les povres, en a eü pitié ; 
El servise Deu s'a jur e nuit traveillié. 
Bien saveit sun martirie, si l'aveit denuncié. 

Mais le jur de Noël, quant il out sermuné, 
De saint'iglise aveit Robert del Broc sevré, 
Qui l'autre jur devant li eut fait tel vilté 
Qu'il li eut sun sumier de la coue escurté, 
E altres qui aveient envers lui meserré. 

De l'evesque de Lundres ra al pueple mustré, 
De cel de Salesbire, - Jocelin l'unt nomé, - 
De celui d'Evrewic, qui par s'auctorité 
Out sustrait a l'iglise de Sainte Terneté 
Des reis l'enunctiun e si grant dignité ; 

E de Randulf del Broc, qui l'out forment grevé 
E out maint de ses hummes sovent enprisuné. 
Dunc ad maudit tuz cels par qui out mal esté 
Del rei, e qui a tort li aveient meslé 
E qui le meslereient mais a sun avoé. 

« De Jesu Crist, fait il, seient il tuit maldit ! » 
Dunc a geté aval, quant il out cel mot dit, 
Desur le pavement la candeille en defit 
Que lur memorie seit ostee de l'escrit, 
E il mis hors del regne u li bon sunt eslit. - 

Rogier del Punt l'Evesque, quant vit e entendié 
Qu'en escumengement fu mis e en devié, 
Ne volt venir a dreit, ne n'a merci prïé. 
Car mult out felun quer e gros e surquidié, 
E li diables out dedenz lui pris sun sié. 

Mais li autre prelat e si dui conpaignun, 
Gileberz Foliot e Jocelins par nun, 
Voleient repairier a satisfactiun, 
Faire a lur arcevesque e dreiture e raisun. 
Bien conurent entre els tute lur mesprisun. 

Mais cil del Punt l'Evesque les ad fait meserrer, 
Contre Deu e raisun e drecier e aler ; 
Compaignuns volt aveir al malice mesler. 
« Cele veie, fait il, vus pri laissiez ester ; 
Vostre religiuns ne vus face turner. 

Il vus porreit mult tost turner e deceveir. 
Mais j'ai dis milie livres, en mun tresor, d'aveir : 
Ainz les despenderai tuz, ço saciez pur veir, 
Que jo ne face tut l'orguil Thomas chaeir. 
Ne porra pas grant force encontre mei aveir. 

Or passerum la mer ; irum al rei de la, 
Qui nus a maintenu encore tresqu'en cha, 
E nus e nostre cause contre lui maintendra ; 
E s'en vus ne remaint, tresbien l'achevera. 
Se vus le guerpissiez, savez que il fera ? 

E s'a sun enemi vus turnez e pernez, 
Ja n'avreiz mais s'amur, tant cum vivre porrez, 
Ne sa grace a nul jur ja ne recoverrez ; 
E dirra que raisun fuiez e trespassez, 
E voz possessiuns, si dreit vus fait, perdrez. 

Que porrez vus puis faire ? U irez mendïer ? 
E s'al rei vus volez tenir e alïer, 
De quei vus porra plus Thomas contralïer ? 
Mis vus ad en sentence qui ne vus puet lïer, 
Car a nule verté ne se puet apuier. » 

Tant les ad enchantez qu'od sei les fist aler. 
A la nef sunt venu e entrerent en mer. 
Rogiers del Punt l'Evesque n'i pout sun quer celer. 
« Thomas, Thomas, fait il, mar m'i faites passer ! 
A vostre chief ferai mal chevez aturner. » 

Mais si tost cum il furent de la mer essawié, 
Le brief a l'apostolie unt al rei enveié 
Par quei lur mestier eurent e perdu e changié. 
E quant li reis le vit, mult out le quer irié ; 
Ses mains feri ensemble e se plainst senz faintié. 

En sa chambre en entra d'ire desculurez ; 
Dit qu'il ad malveis hommes nurri e alevez, 
En malveise gent est sis pains mis e guastez, 
A ses dolurs ne part nul de tuz ses privez ! 
Mult aveit tuz les suens par ses diz esfreez. 

Funt il : « Que s'a li reis si fort a dementer ? 
Se il veïst ses fiz u sa femme enterrer 
E trestute sa terre ardeir e enbraser, 
Ne deüst il tel duel ne faire ne mener. 
S'il eüst rien oï, bien le deüst mustrer. 

E tut ço que l'um ot, ne deit um maintenir. 
Tuz ses comandemenz sumes prez de furnir 
E chastals e citez brisier e asaillir 
E perilz de nos cors e des anemes suffrir. 
A tort se plaint de nus, quant nel volt descovrir. 

- Uns huem, fait lur li reis, qui a mun pain mangié, 
Qui a ma curt vint povres, e mult l'ai eshalcié, 
Pur mei ferir as denz ad sun talun drecié ! 
Trestut mun lignage ad e mun regne avillié : 
Li duels m'en vait al quer, nuls ne m'en a vengié ! » 

Lués en comença tute la curt a furmïer ; 
Eaus meïsmes enpristrent forment a avillier 
E le saint arcevesque forment a manecier. 
Par fei s'en comencierent pluisur a alïer 
Que la hunte le rei hasterunt del vengier. 

Mais li trei conpaignun, quant il furent passé, 
Tut dreit a Bur alerent. La unt le rei trové : 
Al pié li sunt chaü, merci li unt crïé, 
E devant lui se sunt mult griefment desmenté, 
E en plainte e en lermes unt grant duel demené. 

Dunc ad li reis Henris mult changié sun semblant, 
E rova les evesques drecier en lur estant, 
E comanda a dire de quei funt duel si grant. 
L'arcevesques Rogiers aveit parlé avant, 
Qui mult seut mal mesler e deriere e devant. 

« Sire Reis, fait li il, bien devum doluser ; 
E jel puis si cum si e dire e demustrer, 
Mais a ces altres dous ne puet nuls huem parler, 
Qu'en sentence nel facent e gesir e ester 
U Thomas les ad mis, puis qu'il vint d'ultre mer. 

Tuz cels ad mis Thomas en escumengement 
Qui a vostre fiz furent a sun corunement, 
E cels qui consentant en furent ensement. 
- Dunc n'en sui jo pas fors, fait li reis erramment, 
Par les oilz dunt Deus vit, car jel voil e consent. 

- Sire, fait l'arcevesques, quant vus estuet partir 
A la grevance od nus, mielz le poum suffrir. 
Il fait de saint'iglise voz francs hummes eissir, 
En escumengement voz evesques gesir. 
N'a ço ne se volt il encore pas tenir. 

Puis qu'il fu el païs venuz e repairiez, 
Par vostre terre vait de granz genz espeisiez : 
Chevaliers e serjanz, d'armes apareilliez, 
Maine, e crient qu'il ne seit autre feiz essilliez ; 
Quiert aïdes par tut, qu'il seit plus esforciez. 

Nus ne nus plaignum pas, ne n'en sumes grevé, 
Que nostre aveir avum despendu et guasté, 
E en vostre servise travaillié e pené, 
Pur ço que vus avum servi en lealté, 
Mes que nus ne seum de vostre amur sevré, 

Mais de ço qu'il nus ad a tel tort demenez, 
Comme malvaises genz huniz e defamez. 
Se vus en faites el, n'en serez mais blasmez ; 
Mais or atendez tant qu'il seit aseürez : 
Bien e tut choiement vengier vus en purrez. » 

Le brief a l'apostolie fu avant aportez, 
Qui out ces treis prelaz de lur mestier sevrez ; 
En oiance fu liz e de tuz escutez. 
Dunc fu li mautalenz tutes parz enbrasez, 
Saint Thomas maneciez e forment vergundez. 

Li jurs de Noël fu cel an par vendresdi. 
Mais le jur de la veille, - ço fu par un juesdi, - 
S'asembla cil concilies e li Deu enemi, 
E aveient juree la mort al Deu ami. 
Lui quiderent abatre, mais il s'en sunt huni. 

Dunc jurerent sur sainz, e entre - afïé sunt, 
Qu'en tuz les lius del siecle u trover le purrunt, 
Par desuz le mentun la lengue lui trarunt, 
E les oilz de sun chief ansdous li creverunt ; 
Ja mustier ne altel ne tens n'i guarderunt. 

La chambre de Bur a estrange destinee ; 
Mainte dure novele a sovent escultee : 
Rainilz i fu Harald par serement donee, 
L'ost d'Engleterre i fu del Bastart afïee, 
E la mort saint Thomas afïee e juree. 

Tut li mielz de la curt se sunt entrafïé 
De faire e de furnir cele grant cruelté. 
Mais en mun livre n'erent ne escrit ne nomé : 
Quant par amendement lur ad Deus pardoné, 
N'erent par mun escrit el siecle vergundé. 

Tant furent espiré del felun susduiant 
Tut li mielz de la curt e tut li plus vaillant 
E tut li plus sené, e Engleis e Normant. 
E sunt alé as porz, cha li un, la alquant : 
Diepe e Winchelesé, Barbeflué e Witsant. 

Tuit volsissent passer, s'il peüssent, la mer, 
Pur guaitier tuz les porz d'Engleterre e guarder, 
Que nuls huem ne peüst en Engleterre aler 
Qui seüst l'arcevesque cel afaire mustrer, 
Par quei il s'en peüst fuïr ne desturner. 

Puet cel estre, s'il fuissent a cel'hure passé, 
Il eüssent fait el qu'il n'unt puis demustré. 
Mais a cele feiz n'orent bon vent ne bon oré, 
Ne Deus nes haï tant qu'en ço fuissent trové, 
Ne diables n'out pas en els tel poesté. 

Mais cil quatre felun e li Deu enemi 
(Pur lur malvaise vie furent de Deu haï) : 
Hue de Morevile, Willaumes de Traci 
E Reinalz li fiz Urs e li quarz altresi, 
- Ço fu Richarz li Brez, - sunt de la curt parti. 

Rogiers del Punt l'Evesque les aveit conveiez, 
E a faire le mal les ad mult enticiez : 
Par Thomas est li regnes trublez e empeiriez ; 
S'il esteit mort, ço dit, tut sereit apaisiez. 
De quanqu'il en ferunt prent sur sei les pechiez. 

La cause e tuz les moz lur a dit e formez 
Qu'il unt puis l'arcevesque en sa chambre mustrez. 
A chascun des quatre ad sessante marz donez. 
La fu li justes sancs venduz e achatez : 
As Gïeus est Judas li coveitus alez. 

Cil firent saint Thomas ocire e detrenchier 
Qui deüssent al bien le rei mielz conseillier 
E de la male veie turner e raveier. 
E cels en deit hum plus blasmer e chalengier, 
E li reis les devreit de sei mult esluignier. 

Nes deit pas apresmier, se il bien se repent. 
Car lur conseil li fu a mult grant damnement, 
E mult en est blasmez de ço qu'a els s'entent. 
E il l'unt conseillié tuz dis a sun talent : 
Conseil a volenté ne vait pas lealment. 

Li dui des quatre sunt a Dovre mer passé, 
Dui a Wingelesé. Ne furent desturbé 
Pur nef ne pur passage, pur vent ne pur oré ; 
Tut lur est avenu selunc lur volenté. 
A Saltewode sunt venu e asemblé. 

E dan Randulf del Broc fu encontre els alez. 
Al chastel les aveit conduiz e ostelez. 
Les cirges fist estaindre c'um i out alumez : 
Lur conseilz tute nuit unt tenuz e menez ; 
Cil qui i peut entrer fu del conseil privez. 

Al jur furent d'entur li chevalier mandé, 
Qu'après venissent d'armes bien prest e aturné, 
De la besuigne faire le rei tut apresté. 
E dan Randulf del Broc l'aveit ainz comandé, 
E encontre cels furent par ban tut asemblé. 

Venu sunt al quint jur de la Nativité 
A Cantorbire cil, quant gent orent digné, 
En l'endemain que furent Innocent decolé, 
Que Herodes ocist par sa grant cruelté ; 
Car es enfanz quida murdrir la Deïté. 

D'entur furent somuns serjant e chevalier 
Pur la hunte le rei d'Engleterre vengier : 
S'um volsist l'arcevesque desturner ne mucier, 
Que l'iglise volsissent l'endemain asegier 
E de fu enbraser e tute trebuchier. 

Li provoz fist par ban par la cité huchier, 
Que que il veïssent u oïssent nuncier, 
Nuls, ne petiz ne granz, ne s'en osast drecier ; 
Si cum chascuns aveit sei e sun aveir chier, 
A la besuigne fuissent le rei tut prest d'aidier. 

En la curt l'arcevesque vindrent li enragié, 
Tut dreit devant la sale sunt descendu a pié. 
L'arcevesques aveit a cel'ure mangié ; 
En sa chambre seeit od sun privé clergié. 
Nis li sergant s'esteient des tables ja drecié. 

Li quatre sulement sunt en la sale entré 
E uns archiers Randulf, qu'il unt od els mené. 
Mais le seneschal unt devant els encontré, 
E il vint encontre els tresqu'al pié del degré. 
Il a els, e il lui, baisié e salué. 

Li seneschals esteit de la contree nez, 
Bels chevaliers e granz, riches e bien feffez. 
Al mangier out servi e puis s'esteit dignez, 
Puis esteit en la chambre a l'arcevesque alez : 
« Sire, fait il, un poi, se vus plaist, m'entendez. 

Par vostre conseil voil, Sire, fait il, aler 
A la curt nostre rei e iluec sujurner. 
Car del rei ne des suens n'estes mie bien cler : 
Pur ço n'os mie bien entur vus demurer, 
Que li reis ne m'en hace e voille achaisuner. 

- Vuillames, fait li il, buen congié en avez. 
Ne vus voil retenir, quant aler i volez. » 
Dunc s'en esteit partiz, e vint sur les degrez, 
E les quatre reals i aveit encontrez. 
Par lur comandement est en la chambre entrez. 

« Sire, fait il, laenz sunt quatre bacheler 
Des chevaliers le rei. » Mais nes volt pas numer 
« De part le rei Henri volent a vus parler. » 
L'arcevesques respunt : « Faites les enz entrer. » 
Erramment les ala Willaumes amener. 

A un conseil se sunt tuit li quatre apuié. 
Devant saint Thomas sunt asis dreit a sun pié, 
E li archiers s'asist deriere els el planchié. 
Mais n'unt pas saint Thomas salué n'araisnié, 
Ne l'arcevesques els, ki as clers ad plaidié. 

Jo ne sai se li bers le fist a escïent, 
Qu'il nes volt saluer a l'entrer erramment, 
Quant ne voldrent parler, qu'entendist lur talent, 
U pur ço qu'il parla si ententivement 
De sun conseil as moines e as clers ensement. 

Sur sun cute a un moine li sainz huem s'apuia. 
En sun seant s'asist ; les baruns avisa ; 
Mais mult pitusement tuz quatre reguarda, 
E, si cum alquant dient, sul Willaume i numa, 
E lui sul par sun nun des quatre salua. 

Dunc se sunt enbrunchié li quatre forsené, 
N'acuillent ses saluz ne ne l'unt salué. 
Cil qui les conduiseit haï lur salveté. 
E chascuns d'els aveit, l'un l'altre, reguardé. 
Dunc s'esmerveilla mult li bers qu'il n'unt parlé. 

Itels i ad qui dient que Reinals li ad dit, 
Quant tuit li trei se turent, faintement : « Deus t'aït ! » 
Dunc devint li sainz hom plus vermeilz, quant ço vit, 
Que nen est escarlate que l'um d'autres eslit ; 
Car bien sout qu'il out dit cel mot par mal affit. 

« Li reis, fist dunc Reinalz auches irïement, 
T'a mandé d'ultre mer par nus veraiement 
Paroles. Di, ses viuz oïr priveement 
U tu les viuz oïr oiant tute ta gent ? » 
Li bers lur respundi : « Tut a vostre talent. 

- Mais al vostre, funt il. - Mais as voz », fait li ber. 
Dunc en unt comencié entr'els a estriver. 
Dunc ad fait sainz Thomas en la grant chambre entrer 
Tuz les suens, fors celui qui fu as uis guarder, 
Tant qu'il ad entendu dunt voleient parler. 

Mais dunc fist sainz Thomas : « Lai me cel uis ester : 
Les paroles que j'oi ne deit um pas celer ; 
Mais fai me tost chaenz tuz mes clers rapeler 
De mun privé conseil ; nes en voil pas sevrer. » 
Dunc sunt enz revenu ; mais nes sai tuz numer. 

S'il ne fuissent ariere isi tost revenu, 
Se li felun eüssent arme u cultel eü, 
Entr'eaus l'eüssent mort ; car puis l'unt coneü. 
Nis pur poi qu'il ne l'orent ocis e abatu 
Del bastun de la cruiz. Mais Deus l'ad destolu. 

« Li reis, fait dunc Reinalz, t'a d'ultre mer mandé 
Qu'il out pais fait vers tei, e quite t'out clammé, 
Tu vers lui ensement ; mais ne l'as bien guardé. 
Car n'as pas sagement en sun reaume entré, 
Mais od vassals armez par ses chastaus passé. 

E ses hummes, qui furent a sun fiz coruner, 
E un suen arcevesque, qui dut a li aler, 
E dous de ses evesques, a cui deveit parler, 
As escummunïez e fait de Deu sevrer. 
Les custumes del regne vols abatre et oster, 

E al jovene rei vols sa corune tolir. 
Or volt saveir li reis se tu t'en volz venir 
En sa curt devant li faire dreit e suffrir. 
- J'ai fait, fait il, al rei quanque li dui furnir ; 
Que riens en seit ariere, ne m'en puet sovenir. 

N'al rei, fait il, ne voil sa corune abaissier ; 
Treis l'en aidereie ainz par dreit a purchacier. 
E en sa terre entrai par sun congié plenier ; 
Ne de rien ne m'en deit mis sires chalengier, 
Se m'i unt conveié mi humme e mi terrier. 

E de lui estre a dreit sui jo tuz aprestez, 
A sa curt e par tut, se sui rien meserrez. 
Mais il m'ad defendu ses burs e ses citez 
E viles e chastaus ; mar i serrai trovez. 
Saint'iglise ad li reis ses dreiz quites clamez ! 

N'est pas de mei la surse de la suspensiun, 
Mais d'Alissandre pape, e pur l'enunctiun 
Del jovene rei (qui Deus duinst sa beneïçun !), 
Pur ço que il le firent a tort e senz raisun, 
E n'en voldrent venir a satisfactiun. 

- Mais par vostre purchaz, Reinalz li respundié, 
Sunt li prelat le rei tut trei escumengié. 
E pur ço volt li reis qu'il seient deslïé, 
Que vus les asolez, que rien n'i ait targié, 
Si cum il sunt par vus suspendu e lacié. 

- Ne defent pas, fait il, ne seit par mun purchaz ; 
Mais de mei n'i avrunt aïde ne solaz. 
Mais a nostre apostolie voisent tuit trei viaz, 
Car par vive raisun sunt chaü en ses laz. 
Sis obedïenz sui, sun comandement faz. » 

Funt li fil al Sathan : « Belement manaciez ! 
Vus serez mielz guardez que vus ne solïez ; 
Ne vus en fuirez pas, cum ainceis faisïez. » 
Ne s'en est sainz Thomas esfreez n'esmaiez : 
« N'en serai par nul humme, fait il, ja mais chaciez. 

Ja mais n'iere pur humme fors del païs getez. 
- Coment ? funt li il dunc ; pur le rei n'en istrez ? 
- Nun, fait il ; de la mer n'iere ja mais trovez. 
N'en istrai pur nul humme ; ici me troverez. » 
En ire les aveit cil moz mult enflambez. 

« Ne me devriez, fait il, tel message aporter ; 
E mis sires li reis est tant leals e ber 
Qu'il ne me volsist pas teus paroles mander, 
Ne il nes voldra pas guarantir ne tenser. 
- Si fera funt il dunc ; bien les osum mustrer. 

- Mult me plaig de ses hummes, sainz Thomas respundié, 
Qui noz iglises tienent a force e a pechié, 
Mes hummes unt batuz, mun somier escurcié, 
Mes tuneaus e mun vin tolu e esforcié, 
Que mis sires li reis m'i out acharïé. » 

Fait Reinalz : « Se li humme al seignur del regné 
Orent de rien vers vus mespris e meserré, 
E pur quei ne l'eüstes primes al rei mustré, 
Qui l'eüst al conseil des baruns amendé ? » 
Dunc respundi li sainz, si ad le chief levé : 

« Se mei en estoveit testemonies vochier, 
Reinald, ja fus tu la, e dui cent chevalier, 
U li reis m'otreia que deüsse vengier 
Les torz de saint'iglise. Jes ferai adrescier, 
E mei le covient faire : ç'apent a mun mestier. » 

Dunc devindrent rovent cume feus embrasez : 
« Coment ? funt li il dunc ; a vus abandunez 
Li reis tuz cels par qui ses filz fu corunez ? 
E quanqu'il en unt fait, par li fu, ço savez. 
A traïtur, funt il, nus oiant le tenez. 

Adès li avez fait e faites deshonur. 
- Nel faz, fait sainz Thomas ; nel tieng pur traïtur, 
Ne sa hunte ne quier, ainz voil sa grant honur. 
Mais la justise a faire m'otriad d'els al jur 
Que Deus entre nus dous mist concorde e amur. 

Car jo me plains a lui de cels nomeement, 
E il me graanta, - si l'oïrent dui cent, - 
Que jo presisse d'els mun dreit plenierement. 
De mei ne de mes clers ne s'entremet naent : 
J'en ferai la justise, tel cum a mei apent. 

Ne puis pas curre a curt a chascune mesprise, 
Ainz ferai cume prestre la divine justise 
De cels qui mesprendrunt vers sainte mere iglise. 
- Ci ad, funt il, manaces ! La vengance en ert prise, 
Se vus n'asoilez ceaus sur qui sentence est mise. 

- Se vus estes, fait il, de part le rei venu, 
Ne serez par manaces plus duté ne cremu. 
Ici poëz ferir, en cest col tut a nu ; 
D'un cultel de maalle ne vus ert defendu. » 
Mist sa main a sun col. E cil s'en sunt eissu. 

« El i ad que manaces ! » funt il mult haltement. 
E le saint arcevesque desfient bassement, 
E comandent a tuz par ban communement, 
De part le rei, que tuit s'en issent erramment : 
Car chier le compera, se nuls plus i atent. 

E comandent as moines qu'il unt laienz trovez, 
De part le rei, qu'il fust e tenuz e guardez : 
Car se il s'en fuieit, il lur ert demandez ; 
Rendre lur estovra. Dunc s'est li sainz levez. 
Lur defiemenz ad entenduz e notez. 

Tresqu'a l'uis de la chambre les chevaliers siwi, 
Quant l'orent desfïé, car tresbien l'entendi ; 
E cria après els : « Huge, qu'as tu dit ? Di ! » 
Ne li distrent un mot. A tant s'en sunt parti. 
Mais sun voil l'i eüssent e ocis e murdri. 

Sainz Thomas returna, si s'asist sur sun lit ; 
Devint tels cum s'il fust trestuz en esperit. 
Johans de Salesbire li aveit dunches dit : 
« Sire, tuzjurs avez nostre conseil desdit, 
Fors ço qu'avez tuzdis en vostre quer eslit. 

- Que volez que jo face, dan Johan ? fait li ber. 
- Vostre conseil, fait il, deüssiez apeler, 
Quant li chevalier vindrent chaienz a vus parler. 
Fors achaisun ne quierent de vus a mort livrer. 
Mais de vostre corine ne vus puet nuls geter. » 

Fait li dunc sainz Thomas : « Tuz nus estuet murir ; 
Ne pur mort de justise ne me verrez flechir. 
E pur l'amur de Deu voil la mort sustenir ; 
Ne il ne sunt pas mielz apresté del ferir 
Que mis curages est del martire suffrir. » 

Fait li maistre Johans : « Ne sumes apresté 
Que voillum mes encore estre a la mort livré ; 
Car en pechié gisum e en chaitivité, 
N'un sul ne vei, fors vus, qui muire de sun gré. 
- Or seit, fait sainz Thomas, a la Deu volenté. » 

Endementres s'armerent la fors li chevalier, 
E osterent les cotes, ceinstrent les branz d'acier ; 
Car tut vindrent armé, chascuns sur sun destrier. 
Tost furent apresté de grant mal comencier. 
Asez fu qui l'ala l'arcevesque nuncier. 

« Sire, funt li li moine, alez en cel mustier. 
Il chantent ore vespres ; nes deüssiez laissier. 
Cil chevalier vus volent e prendre e detrenchier. 
- Ne me verrez pur ço, fait il, rien esmaier. 
Ci atendrai tut ço que Deus m'i volt jugier. » 

Quant se furent armé li quatre bacheler, 
Vunt as uis de la sale ; mais n'i porent entrer, 
Car um les out ainz fait après els bien barrer. 
Dunc comencent as uis durement a buter, 
Car il voleient prendre le saint e decolper. 

Quant ne porent les uis par force depecier, 
Roberz del Broc, qui sout le mal mult enginnier : 
« Or me siwez, fait il, seignur franc chevalier ; 
Jo vus metrai laienz par un altre sentier. » 
Par devers la quisine sunt entré el vergier. 

A l'uis de la chambre out un oriol fermé, 
Dreit devers le chardin, qu'i out maint jor esté. 
Pur refaire erent dunc abatu li degré, 
E li carpentier erent a lur disner alé. 
A cel oriol sunt li chevalier turné. 

Par iloec est es chambres Roberz del Broc entrez ; 
A eschieles i ad les chevaliers muntez. 
Les ustilz as ovriers qui firent les degrez, 
Besague e cuignies, en unt od els portez 
Pur depecier les uis, ses trovassent fermez. 

Quant la gent saint Thomas les oïrent venir, 
Cume berbiz pur lous s'en pristrent a fuïr, 
Si cume li apostle, quant il virent saisir 
La maisnie Pilate Jesu, qui pur murir 
Esteit venuz el mund, pur s'iglise establir. 

N'i remest uns tuz suls de trestuz ses serganz, 
Fors un poi de ses clers, dunt i out mult vaillanz, 
E maistre Eduvarz Grim, e moines ne sai quanz, 
Qui pristrent saint Thomas, qui encor ert seanz 
E atendeit iluec mort e fin de ses anz. 

Car puis qu'il repaira d'essil d'ultre la mer, 
Dist il, oiant plusurs qui l'ai oï cunter, 
Qu'il murreit en cel an, bien le volt afermer. 
Or n'i out mais de l'an que dous jurs a passer : 
Li tierz ert pres alez, u il deveit finer. 

Nis le jur de Noël li oï um gehir, 
Oiant pluisurs qu'i erent pur sun sermun oïr : 
« Ci sui venuz, fait il, entre vus mort suffrir. » 
Or ert venuz li jurs quel covint acumplir. 
E sa vie e sa mort l'unt fait mult halt martir. 

Nis idunc a la fin de sun sermonement 
Ad dit un de ses clers en prophetizement, 
Alissandre de Wales, oiant mult de la gent : 
« Chaienz ad un martir, saint Alfe, veirement ; 
Un altre en i avrez, se Deu plaist, a present. » 

Pur ç'atendi iluec e ne volt pas fuïr, 
Car il ert a seür e tuz prez de murir. 
Quida qu'um ne l'osast el mustier asaillir : 
Pur ç'atendi iluec, ne volt la mort guenchir. 
Mais Deus le voleit faire en plus bel liu chaïr. 

Idunc l'en comencierent al mustier a mener, 
Mais proef par vive force lur en estut porter ; 
Les uns veïssiez traire e les altres buter. 
Mais parmi l'entier mur lur estoveit aler, 
U par les uis fermez, s'il volsissent passer. 

As altres chambres out une chambre ajustee 
Par unt la veie esteit al cloistre plus privee ; 
Mais a cele ure esteit a un grant loc fermee. 
Mult par fu esbaïe la gent chaperunee, 
Quant il virent lur veie tutes parz estupee. 

A l'uis de la chambre est uns des moines venuz. 
Le loc prist a dous mains ; la a Deus fait vertuz : 
Quant le loc volt estuerdre, es poinz li est chaüz, 
Cum se il fust aers a un petit de gluz. 
L'uis ad overt li moines, puis les ad esmeüz. 

Dunc l'en unt al mustier, u voille u nun, mené, 
Ensement cum la mort atendist de sun gré. 
Li un i unt saché e li altre buté, 
Tant qu'il sunt le grant pas dedenz l'encloistre entré. 
Mais il se sunt dous feiz enz el cloistre aresté. 

Car si tost cum li sainz peut la terre atuchier 
E il peut a la terre ses dous piez afichier, 
Tuz les empainst de sei, comença a plaidier : 
« Que me volez, fait il, detraire e desachier ? 
Laissiez mei ! » Dunc l'unt pris e porté al mustier. 

Quant l'orent al mustier li moine einsi porté, 
Dunc sunt li chevalier dedenz l'encloistre entré, 
Les espees es poinz e des haubercs armé, 
E uns Hue Mauclerc (einsi l'a um numé ; 
Clers ert Robert del Broc, mult plains d'iniquité). 

Avant vindrent li quatre pur le mal comencier, 
Mais de loinz les siwirent quatre altre chevalier. 
Cil Hue alad od els e entra el mustier. 
Cil n'i entrerent pas, car li fil l'aversier 
Encontrez les aveient el cloistre al repairier. 

Contre els unt les uis clos des moines li alquant. 
« Ovrez, fait sainz Thomas, quis ala atendant ; 
Par sainte obedïence, fait il, le vus comant. 
Lur voil lur laissiez faire, ciu sunt e nun savant. 
Tant cum tendrez les uis, n'irai un pas avant. 

Nuls hum ne deit chastel ne fermeté ne tur 
Faire de la maisun Deu, le verai seignur. 
Mais nus clerc, qui en sumes ministre e servitur, 
En devrium adès estre defendeür, 
Faire del cors escu contre le malfaitur. » 

Les uis ad il meesmes overt e desbarez, 
Buta le pueple ariere, qui i ert asemblez 
Pur veer l'aventure. Fait lur il : « Que cremez ? » 
Funt li il : « Veez ci les chevaliers armez. 
- J'irai, fait il, a els. » Funt li il : « Nel ferez. » 

Tresque sur les degrez del Nort l'unt fait aler ; 
A guarant as cors sainz le voleient mener. 
« Seignur, fait il as moines, car me laissiez ester. 
Vus n'avez ci que faire ; Deu en laissiez penser. 
Alez la sus el quer a voz vespres chanter. » 

La maisnie al Satan est el mustier venue. 
En sa destre main tint chascuns s'espee nue, 
En l'autre les cuignies, e li quarz besague. 
Un pilier ot iluec, - la volte ad sustenue, - 
Qui del saint arcevesque lur toli la veüe. 

D'une part del pilier en sunt li trei alé, 
Le traïtur le rei unt quis e demandé ; 
Reinalz de l'altre part, un moine ad encontré ; 
Demanda l'arcevesque. Dunc ad li sainz parlé : 
« Reinalz, se tu me quiers, fait il, ci m'as trové. » 

Le nun de traïtur sainz Thomas n'entendi, 
Mais al nun d'arcevesque restut e atendi, 
E encontre Reinalt del degré descendi. 
« Reinalz, se tu me quiers, trové, fait il, m'as ci. » 
Par l'acor del mantel l'aveit Reinalz saisi. 

« Reinalz, tanz bienz t'ai fait, fait li buens ordenez ; 
E que quiers tu sur mei en saint'iglise armez ? » 
Fait Reinalz li fiz Urs : « Certes, vus le savrez. » 
Sachié l'aveit a sei, que tuz fu remuez : 
« Traïtres le rei estes, fait il ; ça en vendrez ! » 

Car fors del saint mustier traïnier le quida. 
Bien crei que sainz Thomas a cele feiz s'ira 
De ço que cil Reinalz le detraist e buta ; 
Si ad enpaint Reinalt qu'ariere rehusa, 
E l'acor del mantel hors des mains li sacha. 

« Fui, malveis hum, d'ici ! fait li sainz corunez. 
Jo ne sui pas traïtres, n'en dei estre retez. 
- Fuiez ! fait li Reinalz, quant se fu purpensez. 
- Nel ferai, fait li sainz. Ici me troverez, 
E voz granz felonies ici acumplirez. » 

Devers l'ele del Nort s'en est li bers alez, 
E a un pilier s'est tenuz e acostez. 
(Entre dous alteus est cil piliers maiserez ; 
A la mere Deu est cil de desuz sacrez, 
El nun saint Beneeit est li altre ordenez.) 

La l'unt trait e mené li ministre enragié. 
« Asolez, funt il, cels qui sunt escumengié, 
E cels qui sunt par vus suspendu e lacié. 
- N'en ferai, fait il, plus que je n'ai comencié. » 
A oscire l'unt dunc ensemble manecié. 

Fait il : « De voz manaces ne sui espoentez ; 
Del martire suffrir sui del tut aprestez. 
Mais les miens en laissiez aler, nes adesez, 
E faites de mei sul ço que faire en devez. » 
N'ad les suens li bons pastre a la mort oblïez. 

Einsi avint de Deu, quant il ala orer 
Desur Munt Olivete la nuit a l'avesprer, 
E cil li comencierent quil quistrent, a crïer : 
« U est li Nazareus ? - Ci me poëz trover, 
Fist lur Deus ; mais les miens en laissiez tuz aler. » 

Dunc l'unt saisi as puinz li fil a l'aversier, 
Sil comencent forment a traire e a sachier, 
E sur le col Willaume le voldrent enchargier ; 
Car la hors le voleient u oscire u lïer. 
Mais del pilier nel porent oster ne esluignier. 

Car sainz Thomas s'esteit apuiez al piler 
Qui suffri mort en cruiz pur s'iglise estorer ; 
Ne l'en poeit nuls huem esluignier ne oster. 
Mais ore en coveneit un sul a mort livrer, 
Al piler del mustier, pur le pueple salver. 

Car cil qui mielz deüssent saint'iglise tenser, 
La voldrent, e ses menbres, del tut agraventer, 
Le piler e le chief qu'il sustint, aterrer. 
Icel sanc de pechié covint par sanc laver, 
Pur relever le chief, le chief del chief doner. 

Mais Deus ne voleit pas qu'il fust traitiez vilment ; 
E sil fist pur prover cele malveise gent, 
S'osassent el mustier errer si cruelment. 
Car il n'a si felun entresqu'en Orïent 
Qui en oie parler, qu'il ne s'en espoent. 

E maistre Eduvard Grim l'aveit forment saisi, 
Enbracié par desus, quant l'orent envaï. 
Contre els tuz le retint, de rien ne s'esbahi, 
Ne pur les chevaliers ne l'aveit pas guerpi. 
Clerc e moine e sergant s'en erent tuit fuï. 

Maistre Eduvard le tint, que qu'il l'unt desachié. 
« Que volez, fait il, faire ? Estes vus enragié ? 
Esguardez u vus estes e quel sunt li feirié. 
Main sur vostre arcevesque metez a grant pechié ! » 
Mais pur feirié ne l'unt, ne pur mustier, laissié. 

Or veit bien sainz Thomas sun martire en present. 
Ses mains juint a sun vis, a Damnedeu se rent. 
Al martyr saint Denis, qui dulce France apent, 
E as sainz de l'iglise se comande erramment, 
La cause saint'iglise e la sue ensement. 

Vuillaumes vint avant, n'i volt Deu aürer. 
Pur estre plus legiers n'i volt hauberc porter. 
Le traïtur lu rei comence a demander. 
Quant ne porent le saint hors del mustier geter, 
Enz el chief de l'espee grant colp li vait duner, 

Si que de la corune le cupel en porta 
E la hure abati e granment entama. 
Sur l'espaule senestre l'espee li cula, 
Le mantel e les dras tresqu'al quir encisa, 
E le braz Eduvard pres tut en dous colpa. 

Dunc l'aveit a cel colp maistre Eduvarz guerpi. 
« Ferez, ferez ! » fait il ; mais idunc le feri 
Danz Reinalz li fiz Urs, mais pas ne l'abati. 
Idunc le referi Willaumes de Traci, 
Que tut l'escervelad, e sainz Thomas chaï 

(A Saltewode sunt li felun returné. 
De lur grant felunie se sunt la nuit vanté ; 
Vuillaumes de Traci a dit e afermé 
Johan de Salesbire aveit le braz colpé : 
Par ço savum qu'il eut maistre Eduvard nafré.) 

Pur ço qu'iert desarmez, tut premiers le siwi, 
E bien fu coneüz e al vis e al cri. 
Une cote vert out e mantel miparti. 
Quant il vit que Reinalz li fiz Urs resorti, 
Dous feiz, si cum j'ai dit, le saint el chief feri. 

Mais quant Richarz li Brez le vit si abatu 
E sur le pavement gesir tut estendu, 
Un poi en bescoz l'ad des autres colps feru, 
Qu'a la pierre ad brisié en dous sun brant molu. 
Al Martire en baise un la piece tut a nu. 

Que que li felun l'unt feru e detrenchié 
E del ferir se sunt durement esforcié, 
N'aveit brait ne groni ne crïé ne huchié, 
Ne pié ne main n'aveit a sei trait ne sachié ; 
Car a Deu out del tut sun corage apuié. 

E si cum en Calvaire unt Deu crucifïé 
Gïeu, qui si fil erent, e pur l'umain pechié, 
La u li forfait erent par justise adrecié, 
Unt pur les clers cestui si fil martirizié 
La u li mesfait sunt osté e esneié. 

Hue de Morevile esteit ultre curuz ; 
Chaçout le pueple ariere qui esteit survenuz, 
Cremi que l'arcevesques ne lur fust dunc toluz. 
Puet cel estre qu'il s'est en sei reconeüz, 
E de la felunie s'est einsi defenduz. 

Quant en Jersalem fu ocis li fiz Rachel, 
Li chevalier Herode, la lignie Ysmael, 
Ne li sevrerent pas del chief tut le cupel, 
Mais al carnail del frunt retint e a la pel, 
Que tut a descovert veïssiez le cervel. 

E cil Hue Malclerc, qui après els entra, 
Sur le col saint Thomas mist sun pié e ficha ; 
Le cervel od l'espee hors del chief li geta 
Desur le pavement, e a cels s'escria : 
« Alum nus en, fait il ; ja mais ne resurdra ! » 

Qui dunc veïst le sanc od le cervel chaïr 
E sur le pavement l'un od l'autre gesir, 
De roses e de lilies li peüst sovenir : 
Car dunc veïst le sanc el blanc cervel rovir, 
Le cervel ensement el vermeil sanc blanchir. 

Idunc s'en sunt parti li serf d'iniquité. 
Parmi l'encloistre ariere s'en erent returné, 
Les espees es poinz, e unt « Reaus ! » crïé. 
Ainz erent chevalier, or sunt vil e hué ; 
Riche erent ainz, or sunt chaü en dolenté., 

Caitif, maleüré, que est ço qu'avez fait ? 
De Deu ne de mustier ne tenistes ainc plait. 
Tant cum li siecles dure, iert a voz eirs retrait. 
Cil dort qui pur les bestes les beaus hummes desfait, 
Deus est la sus el ciel, e li regnes mesvait. 

Pur l'iglise del Nort, e en l'ele del Nort, 
E vers le Nort turnez, suffri sainz Thomas mort. 
Pur sa mort l'ad Deus fait e si halt e si fort : 
Tuit cristïen li quierent e salu e confort, 
Les perillez en mer mainë il a dreit port. 

Dementieres que firent li fil a l'aversier 
Cele grant heresie dedenz le saint mustier, 
Remist Roberz del Broc es chambres pur burgier, 
E pluisur altre od lui as cofres depescier : 
Pristrent dras e veissele e argent e or mier ; 

Pristrent sun bon cultel, qui valeit une cit, 
E un anel u out un safir mult eslit 
(Nel dunast pur aveir ; ainc huem meillur ne vit), 
E un mult riche drap d'un grant purpre samit. 
Pris i furent si livre e trestuit si escrit, 

E le chalice d'or u li sainz out chanté 
(Pluisurs feiz sur le deis l'unt brisié e quassé), 
E vestemenz e dras e quanqu'il unt trové, 
Cuilliers, cupes, hanas d'argent, d'or esmeré, 
E bien seissante livres d'argent tut muneé ; 

E tuz ses beaubelez, qu'il aveit fait guarder 
E qu'il ne voleit pas a tutes genz mustrer, 
Altres choses asez, que jo ne sai numer 
Ne que nuls de ses hummes ne me sout acunter, 
Chartres e privileges : tut en firent porter. 

Les chambres saint Thomas e les maisuns roberent ; 
N'il voldrent rien laissier, un e el en porterent. 
Les chevals saint Thomas tuz ensemble en menerent ; 
Ses hummes e ses clers, la u il les troverent, 
Pristrent od lur aveir, e sis enprisunerent. 

Einsi grant cruelté ne fu faite unches mes, 
La u justise eüst ne en terre de pes, 
Parkes la u li reis n'en fait nului relès. 
Car en tut le mund n'a, ne de luinz ne de pres, 
Nul plus grief justisier qu'il est. Mais jo m'en tes. 

Nis pur les bestes mues fait il mult grief justise, 
Les beaus hummes desfaire, metre maint a juïse. 
Mais Deus, qui les mesfaiz, quant il bien volt, justise 
Ne voleit pas suffrir que vengance en fust prise 
Del saint martyr qui fu ocis en sainte iglise. 

Einsi fu sainte iglise hunie e violee. 
Ne matines ne vespres, messe n'i fu chantee, 
Ne Deus n'i fu serviz, ne chandeille alumee. 
Li uis furent fermé, al pueple fu veee ; 
Tut l'an fu sainte iglise einsi enprisunee. 

Fors sulement dis jurs en failli de l'anee : 
Quint jur après Noël fu en prison getee, 
Quint jur devant Noël refu reconfermee ; 
E del pueple e des jurs fu la disme salvee, 
E des clers e del rei la bataille finee. 

Car li bons corunez pur sa gent corunee 
Sa corune en dona as armez desarmee. 
Mult fu espiritaus de sa part la medlee, 
Quant fist de sa corune escu contre l'espee. 
Ainc ne lur volt guenchir pur colp ne pur colee. 

Mais se il volsist creire la gent chaperunee, 
Mult peüst aveir bien sa mort dunc eschiwee ; 
Car en cele iglise ad mult mainte desturnee. 
De sun gré suffri mort en la maisun sacree ; 
Grant honur l'en ad Deus en cest siecle dunee. 

Ainc mais si pute ovraigne ne fu el siecle ovree, 
Ne qui a si grant bien seit al siecle aturnee. 
Mais encore ert mult chier al siecle conperee ; 
U tost u tart en ert l'ire Deu embrasee. 
Car la vengance en est a sul Deu graantee. 

Mais la vengance Deu n'est pas einsi hastee, 
Qui somunt que la culpe seit encor amendee. 
Deus ne volt ne desire que l'aneme seit dampnee. 
Ne la semaine n'est encore pas entree 
U la felunie ert e vengie e trovee. 

Mais de primes en est Normendie fulee, 
Car la mort al saint humme i fu ainz purparlee, 
E cil en est guardains de qui la cause est nee. 
E par l'uis dunt quida clore cele baee 
Est la veie desclose e l'ire Deu mustree. 

Mais Deus ad, bien le sai, cel'ire desturnee 
Qu'il aveit al realme e al pueple aprestee. 
Car li reis Henris ad del tut culpe clamee, 
La mesprisun par tut endreit sei amendee 
E tute sa franchise saint'iglise dunee. - 

Qui dunc veïst ses clers e ses humes fuïr 
E nevelz e parenz e mucier e tapir 
E changier lur buens dras e les malvais vestir, 
De pitié l'en peüst tute la char fremir ; 
Car n'en i out un sul qui ne quidast murir. 

Idunc s'en sunt turné li fil a l'aversier, 
Lié e balt e joius de lur grant enconbrier. 
Puissance lur doinst Deus del mesfait adrescier ! 
Mais ja mais ne serunt nullui amé ne chier, 
Fors sul a cels qui sunt del mesfait parçonier. 

Tost furent esfremi e viel e juvencel, 
La novele espandue del saint martyr novel, 
Qui giseit el mustier ocis sur le quarrel. 
Li moine en recoillirent le sanc e le cervel, 
E a sun chief le mistrent, en poz, hors del tunbel. 

Devant le grant autel fu li cors sainz portez, 
E de moines e d'altres fu tute nuit guardez. 
Receüz fu li sancs qui en est degutez. 
En l'endemain en est a Cantorbire alez 
Uns niés Randulf del Broc ; Roberz ert apelez. 

Ussier le rei esteit, e fu bien coneüz. 
Ne li furent les portes ne nul des uis tenuz, 
Car pur le rei esteit e dutez e cremuz. 
Des chevals saint Thomas a pris dous des plus druz ; 
Quant a ses clers esteient, bien les lur ad toluz. 

Car li clerc saint Thomas, od tute s'altre gent, 
Esteient chiés les moines fuï a salvement, 
Od chevals e od el. Ne lur valut neent : 
Brokeis perneient tut, par tut, a lur talent, 
E ses clers e ses homes, e tindrent fermement. 

Fait Robert : « La terre est voide del traïtur 
Qui voleit la corune tolir a sun seignur. 
Traitez deüst bien estre a mult grant desonur, 
Getez en un putel u en greinur puur. » 
De Deu n'aveit cil guaires a cel'ure poür. 

« Grant almosne est, fait il, que li fels est ocis ; 
Ne fu ainc si buens faiz a faire mais enpris. 
Se sainz Pieres eüst vers le rei si mespris, 
E j'i fuisse venuz, par le cors saint Denis, 
Mun brant nu li eüsse tresqu'el cervel asis. » 

Dunc comanda as moines qu'il presissent le cors 
E sil muchasent si nel veïst neirs ne sors ; 
U vilment le fereit traire a chevals la fors 
U depecier par pieces, - ja n'en sereit estors, - 
Geter en un putel e as chiens e as pors. 

Pur ces noveles furent mult li moine esmaié 
E pur ço l'unt es crutes enterré e mucié. 
Mais primes unt les dras e le cors tut cergié. 
Mais ne l'unt pas trové farsi ne encraissié, 
Mais de saintisme habit e vestu e chargié. 

Desus les altres dras out d'isenbrun mantel, 
Blanche pene d'aigneaus, senz urle, e neir tasel 
E desuz, un surpliz blanc, delïé e bel, 
Desuz, une pelice blanche de pels d'aignel. 
N'out vestu vair ne gris ne samit ne cendel. 

Cist forainz habiz fu de chanoine riulé. 
Dous pliçuns out desuz, qui furent curt e lé ; 
Andui furent d'aignels e fait e aturné. 
Trenchié furent de lui a culteaus e osté. 
(Puis les vi, e bien soi qui il furent doné.) 

Le cors e le ventrail durement freit aveit, 
E de sun mal del flanc achaisenus esteit ; 
E pur ço tut adès chaudement se vesteit, 
Qu'il n'enchaïst en mal par achaisun de freit, 
E que tost rechaufast, quant batre se faiseit. 

La cule e l'estamine out desuz cel li ber, 
Mais de pans e de mances les out fait escurter, 
Car ne voleit al siecle sa vie demustrer. 
Quant li moine le virent, comencent a crïer : 
« Veez ci le bon moine ! Ci le poëz trover ! » 

Après aveit la haire pres de la char vestue, 
Einsi apareillie que ne fust pas veüe ; 
E les braies de haire plus pres de la char nue, 
Blanches braies desus, de teile chier vendue : 
Car ne volt que sa vie fust al mund coneüe. 

Mais si esteit coverte cele robe chevrine, 
E desus e desuz, de menue vermine, 
Qu'a granz torches i ert par tut, e a traïne ; 
E sa char guerreout, ke merveille esteit fine 
Que il poeit suffrir einsi grant discipline. 

Car mult plus grief martyre suffri, tant cum fu vis, 
Que ne fist el mustier, la u il fu ocis : 
Car erramment transi e en joie fu mis ; 
Mais cele grant vermine dunt il esteit purpris, 
Le quivra plusurs anz, e les nuiz e les dis. 

De lui furent li moine e mult dolent e lié : 
De ço furent dolent quel virent detrenchié, 
Mais de sa vie furent, quant la sorent, haitié. 
Mais s'eüssent sun cors tut nu a nu cergié, 
Des curgies l'eüssent trové tut depescié ; 

Car en cel jur meesmes qu'il fu si decolpez, 
Eut esté saint Thomas treis feiz disciplinez. 
A grant honur fu dunc es crutes enterrez, 
Pur poür des Brokeis, que il ne fust trovez. 
Mais or est par le mund cremuz e honurez. 

Icil premiers martyres fu en amendement 
Des pechiés qu'il out fait jadis seculerment : 
Encontre les granz aises suffri le grant turment. 
E li secunz martyres fut en saintissement : 
Car par l'autre vint il a cest derainement. s 

Dunc unt l'arcevesquié saisie li Brokeis. 
Mult feluns arcevesques i aveit mis li reis, 
Car sulunc ço qu'il furent, establirent lur leis. 
Les proveires faiseient chanter tut sur defeis ; 
Del tut esteit turnee saint'iglise en decreis. 

Randulf del Broc fu dunc chief de l'arceveschié ; 
Quanqu'il fist e desfist ert par tut otrïé. 
Les rentes e l'aveir ad al rei enveié : 
Ja mais tut cil denier n'ierent bien enpleié, 
Quant sunt de felunie conquis e guaaignié. 

Quant cil denier serunt despendu e alé 
E en malvaisses genz e en guerre guasté 
(Malvaisement conquis, malement alué !) 
Li dé serunt mult tost sur ambes as turné 
Qui unt esté sovent sur sines ruelé. 

Car nuls ne puet aveir en sun tresor fiance ; 
N'es Brabenchuns n'est pas de la fin demurance, 
N'es Flamencs n'es Engleis ne en tuz cels de France : 
Car en sun petit dei en tient Deus la balance, 
Qui met, tant cum li plest, noz mesfaiz en suffrance. 

Einsi ert des Brokeis cum il fu des Giwius, 
Qui firent que par els fu ocis Deus li pius. 
Car il quidierent perdre lur terres e lur lius : 
Or sunt tuit dechacié, n'unt eritez ne fius ; 
Mult avrunt pis Brokeis e mult peiurs fedius. - 

Li sainz martyrs dunt vus l'estorie oï avez, 
La nuit de saint Thomas, devant Noël, fu nez, 
Quant um chantout les vespres ; après vespres, levez ; 
E après saint Thomas fu Thomas apelez. 
Quant um chantout les vespres, el halt ciel fu portez. 

Li parreins fu ocis e gist en Orïent, 
Car saint'iglise esteit idunc en creissement. 
Cist fu ocis el Nort, e guarde l'Occident, 
Pur s'iglise qui ert tut'en dechaement. 
Noël e Jursalem unt parti igalment. 

Pur la terrestre iglise furent andui ocis ; 
Le celestïel regne unt par lur mort conquis. 
E al servise Deu unt tuz les cinc sens mis, 
E tuz les cinc degrez unt muntez e purpris. 
Tut le mund de dous parz unt en lur guarde pris. 

Par un marsdi fu nez li sainz huem dunt vus di ; 
Pur veir de Norhamtun par marsdi s'en fuï, 
E si passa la mer par un jur de marsdi, 
E repassa d'essil par tel jur altresi ; 
Par marsdi ensement le martyre suffri. 

Pur ço qu'or tart nus est novals martyrs donez, 
Guernes li Clers, del Punt Sainte Mesence nez, 
Vus volt faire del tens del martyre acertez : 
Mil anz cent e seissante e diz tuz acuntez 
I out, des que Deus fu en la Virgene encarnez. 

Mult est bien saint Thomas de Deu nostre Seignur ; 
E tuz li munz le veit, n'en querrum menteür. 
Ne fu unches oï des le siecle primur 
Que Deus a humme mort mustrast si grant amur : 
Mult granz miracles fait pur lui e nuit e jur. 

En terre est Deus od nus pur amur al martyr, 
E les morz fait revivre, mutz parler, surz oïr, 
Les contraiz redrescier, gutus, fevrus guarir, 
Ydropikes, leprus en santé restablir, 
Cius veer, en lur sens les desvez revenir. 

Pluisur rei le requierent en dreit pelerinage, 
Li prince, li barun, li duc od lur barnage, 
Genz d'alïens païs, de mult divers language, 
Prelat, moine, reclus e maint en poünage ; 
E ampolles reportent en signe del veage. 

Mais de Jerusalem est la cruiz aportee, 
E de Rochemadur, Marie en plum getee, 
De Saint Jame, l'escale qui en plum est muee : 
Or ad Deus saint Thomas cel'ampole donee, 
Qui est par tut le mund cherie e honuree. 

En semblance de vin e d'ewe fait user 
Deus sun sanc par le mund, pur les anemes salver ; 
En ewe e en ampoles fait par le mund porter 
Deus le sanc al martir, pur les enferms saner. 
En santé e en signe i fait l'onur dubler. 

Mais merveille poum e veer e oïr, 
Que cil ki mortalment le soleient haïr, 
Envers le rei Henri medler e mal tenir, 
Ki furent a sa mort purchacier e bastir, 
Pur merci les veum ses hummes devenir. 

Nis li reis d'Engleterre, ki fu ses enemis, 
Pur ki sis anz e plus fu eissuz del païs, 
E pur ki maltalent si humme l'unt ocis, 
Od grant humilité l'ad al quart an requis, 
E li cria merci de quanqu'il out mespris. 

Al quart an qu'ot suffert li martyrs passiun, 
Al setme meis de l'an, - juinet l'apele l'un, - 
E al duzime jur, un vendresdi par nun, 
Vint li reis al martir a satisfactiun. 
Mais pur grant busuig vint a sucurs al barun. 

Juste Cantorbire unt leprus un hospital, 
U mult i ad malades, degez e plains de mal. 
Pres une liwe i ad del mustier principal, 
La u li cors sainz gist del mire espirital 
Qui maint dolent ad mis en joie e en estal. 

Dunc descendi li reis iluec, a Herbaldun, 
E entra el mustier e ad fait s'oreisun ; 
De trestuz ses mesfaiz ad requis Deu pardun. 
Pur amur saint Thomas ad otrïé en dun 
Vint marchies de rente a la povre mesun. 

E a un hospital, bien dous liwes de la, 
A herberchier les povres, li reis ne s'ublia : 
Kar de rente a cel liu par an cent sols dona. 
Beneï seit de Deu ki al liu le turna, 
Altrement qu'il nen est e qui l'amendera. 

Tresqu'a Saint Dunestan tut a pié s'en ala, 
A la premiere iglise qu'en la vile trova. 
Od les prelaz k'i furent el mustier s'en entra, 
E par confessiun sun espirit munda, 
E suffri discipline e sa char chastia. 

Dunc ad fait le priur tresqu'al covent aler ; 
Preiad lui que fesist les seignurs asembler, 
E quanque il voldreient entr'aus tuz eswarder 
Qu'il deüst al martir e faire e amender, 
Volentiers e de gré le voldreit graanter. 

Dunc se fist erramment tut nuz piez deschalcier, 
E nuz piez e en langes, pur sa char castïer, 
En une chape a pluie, u soleit chevalchier, 
Tut contremunt la vile ala par le perrier. 
A Deu se volt par grief penitence amaisier. 

Encontre les reis solt um faire glas soner 
E la processiun encontre els asembler 
E dedenz le mustier a grant honur mener. 
Mais tute cel'honur fist dunc li reis ester : 
N'i volt pas cumme reis mais cum mendifs entrer. 

Humblement vint a l'uis ; iloec s'agenoilla, 
En plur e en preieres granment i demura. 
En l'iglise est entrez ; al Martirie en ala, 
Dist i confiteor, e le marbre baisa. 
Dunc ala a la tumbe, al martyr s'acorda. 

Quant il out lungement esté en oreisun, 
E jut grant piece en lermes e en afflictiun, 
En quer contrit del tut, en grant devotiun, 
Li evesques de Lundres i ad fait sun sermun ; 
Pur le rei e pur lui dist sa confessiun. 

« Seignur, fait li evesques, or entendez a mei. 
Veez ci en present nostre seignur le rei : 
Venuz est al martyr en amur e en fei ; 
Sa confessiun pure me fait dire pur sei, 
Si cum jo l'ai oïe, e pluisur, en secrei. 

Devant Deu le conuist e devant le martyr 
Qu'il ne fist pas ocire saint Thomas ne murdrir, 
N'il nel comanda pas a tuer n'a ferir ; 
Mais il dist tel parole, bien le vus volt gehir, 
Qui fu cause e matere de l'ocire e murdrir. 

E pur ço que pur lui fu, - ço cunuist, - ocis, 
Est venuz al martyr, culpables e clamis, 
E s'en rent e conuist e forfait e chaitis. 
Al seint crie merci de ço k'il ad mespris, 
E de l'adrescement s'est tut en voz los mis. 

A ceste saint'iglise rent tut sun tenement, 
Ambure a l'arcevesque e a tut le covent, 
Franchise, dignité, einsi plenierement 
Cum ele ad en nul liu en cristïene gent, 
E tut si cum ele out ja ancïenement. 

Or vus requiert li reis trestuz communement : 
Priez le veir martir, ki ci gist en present, 
Que del tut li pardoinst e ire e mautalent ; 
Car mespris ad vers lui e culpable se rent, 
E venuz est ici pur faire amendement. 

Que par vostre preiere e par vostre oreisun, 
Par pure penitence e satisfactiun 
Puisse l'amur conquerre del pretius barun, 
De terre dis livrees dune a ceste mesun 
Od les trente livrees dunt vus fist ainz le dun. » 

Quant li evesques out sun sermun partraitié, 
Li reis Henris li ad quanqu'ot dit otrïé. 
De tut mautalent l'ad li covenz relaissié, 
Si li unt graanté ço qu'il lur out preié ; 
E li priurs l'en ad pur le covent baissié. 

Li reis Henris idunc de tant s'umiliad 
Que par s'umilité en plur tuz les turnad : 
Veant els, il meïsme sa chape desfublad, 
En une des fenestres de la tumbe musçad 
Le chief e les espaules ; le dos abandunad. 

Mais il ne voleit pas la cote verte oster ; 
Ne sai s'il out la haire, que il ne volt mustrer. 
Dunc se fist as prelaz primes discipliner ; 
Plus de quatre vint moines i fist après aler. 
Tendrement veïssiez les plusurs d'els plurer. 

Li evesque de Lundres tint el puing le balei ; 
Reguarda le cors saint e reguarda le rei. 
« Saint Thomas, veir martyr, fist idunc, oez mei : 
Se de Deu ies si bien cum l'um dit, e jel crei, 
De cest pecheur aiez merci que jo ci vei. » 

En fei e en amur oï li sainz cestui, 
Qui li out fait al siecle sovent mult grant ennui, 
E or l'aveit requis pur sei e pur altrui. 
Li martyrs vit les quers e del rei e de lui : 
En veire repentance furent salvé andui. 

A saint Thomas dona li reis en acordance 
Bien quarante livrees de rente a remanance, 
E a sa fiertre faire or pesé en balance. 
Mes mielz ama asez la veire repentance 
Que il ne fist Angou u Engleterre u France. 

Li eveske de Lundres aveit le rei feru 
Cinc cops pur les cinc sens, u Deu ot offendu. 
Icil de Rovecestre le raveit puis batu 
E cil de Boxeleie, li abes, ki i fu ; 
E de chescon des moines a treis cops receü. 

Quant li reis Henris fu batuz e castïez 
E par amendement a Deu concilïez, 
Sun chief ad trait a sei, e se dresça en piez. 
Lez un pilier s'asist a la terre entaiez ; 
N'i fu suz lui tapiz ne oreillier culchiez. 

Salmes e oreisuns tute la nuit chanta. 
As hummes saint Thomas sun coruz parduna ; 
La surur saint Thomas merci quist e cria, 
E en adrescement un molin li dona. 
Bien valt dis mars par an la rente qu'ele en a. 

Tute la nuit entiere en oreisuns veilla, 
Ne pur necessité del cors ne se leva 
Tresque après matines. Idunches se dresça 
E par tuz les alters aorer s'en ala. 
Al martyr vint jeün, n'i but ne n'i manga. 

En la puinte del jur fist la messe chanter. 
E trestuz enboez de tai se fist heser, 
Ainc pur nului ne volt faire ses piez laver. 
De plus repentant prince ne vus puet nuls cunter ; 
Mais al martyr requerre dut il trop demurer. 

Par quaranteines sunt li pechié espeldri. 
Après quarante meis li reis suratendi : 
Se quarante semaines oüst suraconpli 
E puis après i fussent creü quarante di, 
Pris'en fust la vengance ; tut pur veir le vus di. 

E quant la quaranteine des meis fu trespassee, 
E des semaines fu la quaranteine entree, 
Lués fu de tutes parz Engleterre troblee. 
Se saint Thomas n'eüst la face Deu muee, 
En l'une de ces treis fust l'ire Deu trovee. 

Or ad Deus parduné al rei sun maltalent. 
Car en cel jur maïme qu'il fist l'amendement, 
Parti li quens de Flandres de la mer od sa gent, 
Qui voleit Engleterre del tut metre a neent ; 
Pris fu li reis d'Escoce l'endemain ensement. 

Normendie ert bien prof destruite e confundue, 
E l'ost de France i ert tresqu'a Ruem venue ; 
Tute Engleterre esteit a sun duel esmeüe. 
Le ciel orent guerpi, pris s'erent a la nue ; 
Mais li pius Deus aveit la povre gent veüe. 

Ne voleient aveir sur els rei si puisant, 
Ainz voleient aveir entre els un alaitant 
K'il peüssent detraire ça e la cum un gant. 
En cele lealté furent par tut nuisant, 
E lur grant felunie covrirent par l'enfant. 

Ne poeit pas li enfes le regne governer. 
Plus lealment del pere nel poeit nuls guarder. 
Pere e fiz sunt tut un, qui dreit volt esguarder : 
Cil qui voldrent le fiz del pere desevrer, 
E le fiz e le pere voldrent deseriter. 

Mais or conseil le rei qu'il lest a saint'iglise, 
Si cum il ad pramis, e dreiture e franchise ; 
Ses francs hummes ait chiers, temprez seit en justise ; 
Ne seit d'umme pur beste del cors vengance prise ; 
A chascun lest sun dreit, e seit senz coveitise. 

Mais jo sai bien le quer lu rei e sa maniere. 
Il ad a governer une gent pauteniere : 
S'ele aveit liu e aise, l'aguilun ad deriere ; 
Qui tute lur larreit a bandun la riviere, 
De porcs e de berbiz voidereit la bruiere. 

Se Normanz nel cremeient, Engleis e Angevin 
E Bretun e Waleis, Escot e Peitevin, 
Mult avreient tost fait tut le regne frarin. 
Mais quel semblant qu'il face, il prendra bone fin. 
Un'avisun oï mustrer maistre Fermin : 

Ainz que sainz Thomas fust ocis el saint mustier, 
Grant processiun vit aler lez le clochier : 
El senestre reng vit saint Thomas chevalchier, 
E un clerc luinz de lui, mais nel solt entercier ; 
Le rei de l'altre part desur un grant destrier. 

Une corune d'or out a la croiz pendant ; 
Cil la porta mult halt ki ala tut devant. 
Une voiz unt oïe desus en l'air criant : 
Qui a la croiz metreit gemmes e or luisant, 
Corune d'or avreit el ciel a parmenant. 

La voiz fu bien oïe. Sainz Thomas l'escuta 
E s'il puet a nul sens, a la cruiz ateindra ; 
Car corune del ciel durement desira. 
Sur un grant cheval fu ; e cele part ala : 
Mult gemmes e mult or esmeré i posa. 

Lungement après ço s'est li reis purpensez : 
S'il n'avient a la croiz, mult en ert vergundez. 
Sur un grant cheval fu ; a la cruiz est alez : 
Mult i mist pures gemmes e or ki fu provez ; 
Mais n'i mist mie tant cum li bons ordenez. 

Idunches s'en ala li clers repurpensant 
Coment i avendra ; mais la vint chevalchant : 
Mult i aveit mis gemmes e mult or reluisant, 
E mult bien i avint ; mais n'i mist mie tant 
Cum li uns des dous fist ki offrirent avant. 

La processiun vait, li munz est en decurs. 
Li plus i vunt a pié, car poi beent aillurs. 
Sainz Thomas li martyrs nus face veir sucurs ! 
Mais jo vus di pur veir : uncor vendra li jurs 
Li reis larra pur Deu les seculers honurs. 

Car nuls ne seit qu'il ad en sun quer enbracié ; 
Mais la muableté le truble de sun sié, 
E si enfant ki sunt de sens poi esforcié. 
E li dit Merlin l'unt durement esmaié ; 
Li fol espositur l'en unt pi aveié. 

Car li fol conseil furent vers Bretaigne forgié 
Par ki fut enfrenez e bien pres mis a pié. 
Or guart coment l'eglesse i aveit l'or culchié. 
Plus de treis feiz e treis ad ja nidifïé ; 
Del tierz ni d'Engleterre ad oü sun quer lié. 

De celui e des altres, se Deu plaist, s'esjoira. 
Mais ja de cele eglesse li reis mar dutera : 
Ja mais en altre liu ne nidifiera, 
Car sa plume ad perdue ; ja ne recovera. 
Mais encor guard la terre, kar grant mestier en a ! 

Mais bien sache li reis, e jo pur veir li mant, 
Si fiz erent produme e forcible e vaillant ; 
S'il se tienent ensemble, plus en erent puissant ; 
Mult les criendrunt Engleis, Peitevin e Normant, 
E tels en plorera qui or s'en vait riant. 

Tant cum s'entre - amerunt e li fiz e li pere 
E il dui amerunt e la broiz e la mere, 
Tant cum tendrunt ensemble li enfant cume frere 
E li reis ert sur els e reis e emperere : 
Ki metlera la salse, mult la bevra amere. 

Deu pri e le martir, que j'ai servi maint jur, 
Qu'il mette pes el regne, e tienge en bon'amur 
E le pere e le fiz e la broiz e l'oisur, 
E lur doinst joie e vie senz change de seignur, 
E lur mette en curage que me facent honur. 

Guernes li Clers del Punt fine ici sun sermun 
Del martir saint Thomas e de sa passiun. 
E mainte feiz le list a la tumbe al barun. 
Ci n'a mis un sul mot se la verité nun. 
De ses mesfaiz li face li pius Deus veir pardun ! 

Ainc mais si bons romanz ne fu faiz ne trovez. 
A Cantorbire fu e faiz e amendez ; 
N'i ad mis un sul mot qui ne seit veritez. 
Li vers est d'une rime en cinc clauses cuplez. 
Mis languages est bons, car en France fui nez. 

L'an secund que li sainz fu en s'iglise ocis, 
Comenchai cest romanz, e mult m'en entremis. 
Des privez saint Thomas la verité apris : 
Mainte feiz en ostai ço que jo ainz escris, 
Pur oster la mençonge. Al quart an fin i mis. 

E ço sacent tuit cil qui ceste vie orrunt 
Que pure verité par tut oïr purrunt. 
E ço sacent tuit cil qui del saint traitié unt, 
U romanz u latin, e cest chemin ne vunt : 
U el dient que jo, contre verité sunt. 

Or prium Jesu Crist le fiz sainte Marie, 
Pur amur saint Thomas, nus doinst la sue aïe, 
Que rien ne nus suffraigne a la corporal vie, 
E si nus esneium de seculer folie 
Qu'al muriant aium la sue conpaignie. 

Amen. 
Ici fine la Vie saint Thomas le Martyr. 
